Verikan Badhalukurumuge Kankan Kuriah Dhanee Omaan Kamaa Eku - Shahid - Vaguthu\nވެރިކަން ބަދަލުކުރުމުގެ ކަންކަން ކުރިއަށްދަނީ އޮމާންކަމާއެކު – ޝާހިދު\nއަބްދުﷲ ޝާހިދު – ފޮޓޯ: މަޖިލިސް\nނިމިދިޔަ ރިޔާސީ އިންތިޚާބު އެމްޑީޕީގެ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް ކާމިޔާބު ކުރެއްވުމާއި ގުޅިގެން ވެރިކަން ބަދަލުވުމުގެ މަރުޚަލާގެ ކަންކަން ފެށިފައިވާއިރު، އެ ކަންކަން ކުރިއަށްދަނީ ވަރަށް ވަރަށް އޮމާންކަމާއެކު ކަމަށް ޓްރާންސިޝަންގައި އިބްރާހީމް މުޙައްމަދު ޞާލިޙްގެ ސަފީރެއްގެ ގޮތުން މަސައްކަތް ކުރައްވާ ރައްޔިތުންގެ މަޖިލީހުގެ ކުރީގެ ރައީސް، ހެންވޭރު އުތުރު ދާއިރާގެ މެމްބަރު ޢަބްދުﷲ ޝާހިދު ވިދާޅުވެއްޖެއެވެ.\nޑިރެކްޓަރ ޖެނެރަލް އޮފް ޓްރާންސިޝަން އަހުމަދު ލަތީފްއާއެކު މީޑިއާއާއި ބައްދަލުކުރައްވައި ދާދި ދެންމެ ޝާހިދު ވިދާޅުވީ، ކުރައްވަމުން ގެންދަވާ މަސައްކަތަކީ މެދުކެނަޑުމެއްނެތި ރައްޔިތުންނަށް ސަރުކާރުން ދެމުން ގެންދާ ޚިދުމަތްތައް އައު ސަރުކާރުގެ ފުރަތަމަ ދުވަހުވެސް ލިބޭނެ ގޮތަށް ކަންތައްތައް އިންތިޒާމް ކުރުމުގެ މަސައްކަތް ކަމަށެވެ. އަދި އިބްރާހީމް މުޙައްމަދު ޞާލިޙްގެ ސަރުކާރު ވެގެންދާނީ ރައްޔިތުންނަށް ފަސޭހަކަމާއެކު، އަވަސް ޚިދުމަތްތަކެއް ލިބެމުންދާ ސަރުކާރެއް ކަމުގައިވެސް ޝާހިދު ވިދާޅުވިއެވެ.\nޝާހިދު ވިދާޅުވީ، ވެރިކަން ބަދަލުވާ މަރުޚަލާގެ ކަންކަން ސަރުކާރުގެ މުއައްސަސާތަކާއި ގުޅިގެން ވަރަށް އޮމާންކަމާއެކު ކުރިއަށްދާ ކަމަށާއި، މަޢުލޫމާތު ބަދަލުކުރުމުގައި އެއްވެސް ދަތިކަމެއް ނެތް ކަމަށެވެ.\n"ކުދިކުދި ކަންތައްތައް ދިމާވެފައި ހުއްޓަސް އާއްމުކޮށް މި މަސައްކަތަކީ ވަރަށް އޮމާންކަމާ އެކީގައި ދެފަރާތް ގުޅިގެން ހިންގަމުންދާ މަސައްކަތެއް ކަމުގައި އަޅުގަނޑުމެން ދެކެން. އެއްވެސް ކަހަލަ ދަތިކަމެއް ނެތި މަޢުލޫމާތުތައް ލިބުމުގައި ފަންނީ މުވައްޒަފުން އެހީތެރިވެވަޑައިގެންދެއްވާ." ޝާހިދު ވިދާޅުވިއެވެ.\nޝާހިދު ވިދާޅުވީ، މިނިސްޓްރީތަކަށް ޒިޔާތް ކުރައްވަމުން ގެންދަވާ ކަމަށާއި، އޭގެ ތެރެއިން މިނިސްޓަރަށް ކުރައްވަމުން ގެންދަވަނީ އިހުތިރާމްގެ ޒިޔާރަތެއް ކަމަށެވެ.\n"މިނިސްޓަރަށް ކުރަނީ އިޙްތިރާމްގެ ޒިޔާރަތެއް، އެއަށްފަހު ހަޤީޤީ މަސައްކަތްތައް ދާނީ ސިވިލްސަރވަންޓުންނާ އެކީގައި ކުރެވެމުން." ޝާހިދު ވިދާޅުވިއެވެ.\nމިހާތަނަށް އައިއިރުގައި ސަރުކާރުގެ9މިނިސްޓްރީއަކާއި، 8 ކުންފުންޏަކާ ބައްދަލުކުރައްވައި މަސައްކަތް ކުރެވިފައިވާ ކަމަށާއި، އެ ފަރާތްތަކުން ފުރިހަމަ އެއްބާރުލުން ދެއްވާފައިވާކަމަށް ޝާހިދު ވިދާޅުވިއެވެ.\n"ސަރުކާރުގައި ހިމެނޭ 15 މިނިސްޓްރީގެ ތެރެއިން9މިނިސްޓްރީއަކަށް އަޅުގަނޑުމެންގެ ޓީމުތައް ޒިޔާރަތްކޮށް މިނިސްޓަރުންނާ ބައްދަލުކޮށް އެއަށްފަހު ފަންނީ ފެންވަރެއްގައި މިހާރު މަސައްކަތް ކުރެވެމުންދޭ. ކުންފުނިތަކުގެ ތެރެއިން 8 ކުންފުންޏަކަށް މިހާތަނަށް ޒިޔާރަތް ކުރެވިފައިވޭ. އެ މަސައްކަތްތައްވެސް ވަރަށް ރަނގަޅަށް އެބަ ހިނގާ. މިހާތަނަށް ޒިޔާރަތް ކުރެވުނު ކުންފުނިތަކާއި، މިނިސްޓްރީތަކުން އަޅުގަނޑުމެންގެ މަސައްކަތަށް ދެއްވަމުން ގެންދަވާ އެއްބާރުލެއްވުމަށް ވަރަށް ބޮޑަށް ޝުކުރު ދަންނަވަން." ޝާހިދު ވިދާޅުވިއެވެ.\nވެރިކަން ބަދަލުކުރުމުގެ ކަންކަން ކުރިއަށްދަނީ އޮމާންކަމާއެކުގައި ކަމަށް ޝާހިދު ވިދާޅުވެފައި މިވަނީ ސަރުކާރުގެ ބައެއް މިނިސްޓްރީތަކުން އެ މަސައްކަތަށް އެއްބާރުލުން ނުދެއްވާކަމަށް އިދިކޮޅު ފަރާތްތަކުން މީޑިއާގެ އެކި ޕްލެޓްފޯމްތަކުގައި އަޑުތައް ފަތުރާފައިވާ ދަނޑިވަޅެއްގައިކަން ފާހަގަކޮށްލެވެއެވެ.\nތާރީހީ ބޮޑު ކާމިޔާބަށް ފަހު ޝާހިދު ރާއްޖެއަށް\nއޮކްޓޯބަރ 6, 2018 12:14\nނުބައި ނުަލަފާ ވެރިއަކު މިގައުމައް އައިކަން އެނގިއްޖެ. 23 ސެޕްޓެމަބަރުން ފެށިގެން މިގައުމައް ކުރިމަތި ވެފައިވާ ވިއްސާރައިގެ ތޫފާން މިވަނީ މީހަކު ކަނޑު ހުރަސް ކުރަން ނުކެރޭ ވަރުވެފަ.\nއޮކްޓޯބަރ 6, 2018 12:40\nވެރިކަން ބަދަލުކުރުމުގެ ކަންކަން ކުރިއަށްދަނީ އޮމާންކަމާއެކު ކަމަށް ތަމެން ބުނި ނަމަވެސް މަމެން ބޭނުމެއް ނޫނޭ ތަމެންނަށް އެއްބާރު ލުން ދޭން ވޯޓް ގައި އޮޅުވާލާ މަކަރާއި ހީލަތް ހަދައިގެން ވޯޓް އިން ވައްކަން ކޮށްގެން ވޯޓް ވަގު ރައީސް ހޮވާފައިވާތީވެ. ތަމެން އެއްބަސްވޭ ވޯޓް އަލުން ގުނަން މީގައި އޮވެގެން ނުވާނެ އިތުރު އެއްވެސް ޗޮއިސް އެއްވެސް އަދި އިތުރު އެކްސްކިއުޒެއް ވެސް މިމަގުން މިކަން ހިނގަން ޖެހޭނެއޭ އެނިމުނީއޭ.\nއޮކްޓޯބަރ 6, 2018 12:59\nއޮކްޓޯބަރ 6, 2018 14:58\nތަމެން ދައްކަގަ ގާނޫނެއް މަމެންނަށް ދައުލަތުގެ މުދާ ނުވިއްކޭނެ ކަމަށް ތަމެން ބުނެދެގަ ދައުލަތުގެ އެެސެޓްސް ތައް ވިއްކީ ކޮން ބަޔެއްތޭ އެމްޑީޕީގެ ފުރަތަމަ ދަ ނަހަލާލު ވޯޓް ވެރިކަމުގައި ނޫންތޭ އިންޑިއާގެ ޖީއެމްއާރަށް އެއާރޕޯރޓް ވިއްކާލާ ކަޓް ކާލާ އެކޭ ކަޓް އިން ބަޔެއް ތަމެންނަށް ވެސް ދިނީ އެވާހަކަ ތަމެން ނުދައްކަނީ ކީއްވެތޭ އިބޫ އަށް ވެރިކަން ލިބެންވީމާ ތަމެން ކޮރަޕްޓް ފިލީތޭ އައި ޑޯންނޯ ވަޓް ޓު ސޭ ދޯ ތަމެން ނަކީ ތިޔާއީ ޑާރކް ޑީލް ހަދާމީހުންދޯ..


Yameen ge baeh test thah raajje in hedhen nei: Abdhuhraheem | Mihaaru\nކޮންގްރެސް ޕާޓީގެ ލީޑަރު އަބްދުއްރަހީމް އަބްދުﷲ އިއްޒުއްދީން ފާލަން ކައިރީގައި މަޑުކޮށްލައްވައިގެން.---ފޮޓޯ: ހުސައިން ވަހީދު/މިހާރު\nޔާމީންގެ ބައެއް ޓެސްޓުތައް ރާއްޖެއިން ހެދެން ނެތް: އަބްދުއްރަހީމް\n11 މާޗް 2019 - 17:49 66 comments\nރައީސް އަބްދުﷲ ޔާމީންގެ ބައެއް ޓެސްޓްތައް ރާއްޖެ އިން ނުހެދޭތީ ރާއްޖެ އިން ބޭރަށް ގެންދިއުމަށް ޑޮކްޓަރުން ލަފާ ދެއްވާފައިވާ ކަމަށް އިދިކޮޅު ކޮންގްރެސް ޕާޓީގެ ލީޑަރު އަދި ރައްޔިތުންގެ މަޖިލިހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nކްރިމިނަލް ކޯޓުން ޔާމީންގެ މައްޗަށް އުފުލި މަނީ ލޯންޑްރިން މައްސަލައިގެ ޝަރީއަތް ނިމެންދެން ބަންދު ކުރީ ހެއްކަށް ނުފޫޒު ފޯރުވަމުންދާ ކަމަށް ޕްރޮސެކިއުޓާ ޖެނެރަލް އޮފީހުން ތުހުމަތުކޮށްފައިވާތީ އެވެ. އެކަމަކު، އެ ތުހުމަތުތަކަށް ޔާމީން ވަނީ ޝަރީއަތުގެ މަޖިލިހުގައި އިންކާރު ކުރައްވައިފަ އެވެ.\nޔާމީން ޖަލަށް ލި ފަހުން، މުޅިން ވެސް ފަރުވާ ހޯއްދަވަމުން ގެންދަވަނީ އައިޖީއެމްއެޗްގަ އެވެ. އަދި އެމަނިކުފާނު އެޑްމިޓްކޮށްފައިވާ އިރު، ތިން ފަހަރެއްގެ މަތިން އައިޖީއެމްއެޗަށް ގެނެސްފައިވެ އެވެ. އައިޖީއެމްއެޗުން ބުނި ގޮތުގައި ޔާމީން ފަރުވާ ހޯއްދަވަނީ ހިތްޕުޅުގެ އާލާސްކަންފުޅެއްގަ އެވެ.\nޕީޕީއެމް/ކޮންގްރެސް ޕާޓީން ބޭއްވި ނޫސްވެރިންގެ ބައްދަލުވުމުގައި އަބްދުއްރަހީމް ވިދާޅުވީ ޔާމީން އައިޖީއެމްއެޗްގައި އެޑްމިޓްކޮށްފައި އޮންނަތާ ހަފްތާއެއް ވީ އިރު، ޔާމީންގެ ބައެއް ޓެސްްޓްތަކަކީ ރާއްޖޭގައި ހެދެން ނެތް ޓެސްޓްތަކެއް ކަން ފާހަގަކޮށް ޑޮކްޓަރުގެ ލިޔުން ލިބިފައިވާ ކަމަށެވެ.\nކުރީގެ ރައީސް އަބްދުﷲ ޔާމީން ފުލުހުންގެ ވެހިކަލަކަށް އަރައިވަޑައިގަންނަވަނީ. އެމަނިކުފާނު މިހާރު އޮންނެވީ އެޑްމިޓްކޮށްފައި. --- ފޮޓޯ: ހުސެއިން ވަހީދު/ މިހާރު\nޔާމީން ޝަރީއަތް ނިމެންދެން ބަންދުގައި ބެހެއްޓުމުންނާއި އެމަނިކުފާނު ސިއްހީ ހާލާ މެދު ކަންބޮޑުވުން ފާޅުކޮށް، ސަރުކާރުގެ އެކިއެކި މުއައްސަސާތަކަށާއި މިނިވަން މުއައްސަސާތަކަށް ހުށަހެޅިޔަސް، މިހާތަނަށް އައިިއިރު، އެއްވެސް އަލިމަގެއް ފެނިފައި ނުވާ ކަމަށް އަބްދުއްރަހީމް ވިދާޅުވި އެވެ.\n"އަޅުގަނޑުމެން ހިނގަން ޖެހޭ ހުރިހާ މަގަކުން ހިނގައިފިން. ރައީސްއާ ބައްދަލުކުރިން. ހޯމް މިނިސްޓަރާ ބައްދަލުކުރެވޭތޯ މަސައްކަތްކޮށްފިން. ކަރެކްޝަންސްގެ ވެރިމީހާ އާ ބައްދަލުކުރެވޭތޯ މަސައްކަތްކޮށްފިން. ފޯނަކަށް ޖަވާބެއް ނުދެއްވާ. އެޗްއާރުސީއެމާ ބައްދަލުކޮށްފިން،" އަބްދުއްރަހީމް ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި ޖަލުގައި ބަންދުކޮށްފައި ތިބޭ މީހުން ބަލިވެއްޖެނަމަ، އެކަށީގެންވާ ބޭސްފަރުވާއެއް ފޯރުކޮށްދޭން ޖެހޭނެ ކަމަށް ބުނެ، އެންމެ ބޮޑަށް ވަކާލާތު ކުރެއްވީ ސަރުކާރުގައި މިހާރު ތިއްބެވި ބޭފުޅުންނެވެ. މިއަދު އެ ބޭފުޅުން ތިބީ ކޮންތަނެއްގައިތޯ އޭނާ ސުވާލު އުފެއްދެވި އެވެ.\nއަބްދުއްރަހީމް ވަނީ އަންނަ މަހުގެ ހަ ވަނަ ދުވަހު އޮންނަ ރައްޔިތުންގެ މަޖިލިހުގެ އިންތިހާބަށް ނުފޫޒު ފޯރުވަން ސަރުކާރުން ކުރަމުން އަންނަ ކަންކަން ހުއްޓާލުމަށް ގޮވާލައްވައިފަ އެވެ. އަދި އިންތިހާބަށް ނުފޫޒު ފޯރުވަން ކުރި އެންމެ މުހިންމު އެއް ކަމަކީ ޔާމީން ހައްޔަރު ކުރުން ކަމަށް ވިދާޅުވި އެވެ.\n"ޔާމީން ސަލާމަތުން ހުރެގެން އަޅުގަނޑުމެންނާ އެކީގައި މަސައްކަތް ކުރީމަ، މިއަދުގެ ސަރުކާރަށް މަޖިލިހުގެ މެޖޯރިޓީ ނުލިބޭނެކަން އެނގޭތީ ކުރާ ކަމެއް މިއީ،" އަބްދުއްރަހީމް ވިދާޅުވި އެވެ.\nމީގެއިތުރުން، ޕީޕީއެމަށް ދައުލަތުގެ ބަޖެޓުން ލިބެން ޖެހޭ ފައިސާ ނުދީ އިލެކްޝަންސް ކޮމިޝަނުން ހިފަހައްޓާފައިވުމަކީ އަނިޔާވެރިވުން ކަމަށް ވެސް އަބްދުއްރަހީމް ވިދާޅުވި އެވެ.\nޔާމީންގެ މައްޗަށް އުފުލި ދައުވާގައި ވަނީ އެމްއެމްޕީއާރްސީގެ 1.3 ބިލިއަން ރުފިޔާގެ ބޮޑު ހިޔާނާތުގެ ފައިސާ އިން، މޯލްޑިވްސް އިސްލާމިކް ބޭންކް (އެމްއައިބީ) ގައި ހުޅުވާފައިވާ ޔާމީންގެ އެކައުންޓަކަށް އެސްއޯއެފުން އެއް މިލިއަން ޑޮލަރު ޖަމާކުރުމުން އެ ފައިސާ އިން މަންފާ ހޯއްދަވައި ލޯންޑާ ކުރައްވާފައިވާ ކަމަށެވެ.\nޔާމީންގެ ބަންދާ މެދު ގޮތެއް ނިންމުމަށް ކްރިމިނަލް ކޯޓުގައި ބޭއްވި އަޑުއެހުމުގައި އެމަނިކުފާނު ވިދާޅުވީ އެ މައްސަލައިގައި ހެއްކަށް ނުފޫޒު ފޯރުވަން މަސައްކަތް ނުކުރައްވާ ކަމަށާއި ދައުލަތުގެ ފަރާތުން ހުށަހެޅި ހެކިން އެނގިވަޑައި ވެސް ނުގަންނަވާ ކަމަށެވެ.\nމަނީ ލޯންޑަކުރި މައްސަލަ ފުލުހުން ތަހުގީގު ކުރަމުން ދިޔައިރު، އެމަނިކުފާނު ދޮގު މައުލޫމާތު ދެއްވާފައިވާ ކަމަށް ތުހުމަތުކޮށް، އެ މައްސަލައިގައި ވެސް ދައުވާ އުފުލައިދޭން ޕްރޮސިކިއުޓަ ޖެނެރަލްގެ އޮފީހަށް ވަނީ ހުށަހަޅައިފަ އެވެ.\nއިތުރު ލިޔުންތައް ބޭސް އައިޖީއެމްއެޗު ޕީޕީއެމް ރައީސް އަބްދުﷲ ޔާމީން ކަރެކްޝަނަލް ސާވިސް ޕީޕަލްސް ނެޝަނަލް ކޮންގްރެސް\nޓެސްޓުތައް ހަދަން ޔާމީން އަދިވެސް އެޑްމިޓްކޮށްފައި\nޕީޖީ އާއި އެކްޓިން ސީޕީ މަޖިލީހަށް ހާޒިރުކުރަނީ\nޔާމީންގެ ސަޕޯޓަރުން ކޮންޓްރޯލްކުރަން ޕެޕަ ސްޕްރޭޖަހައިފި


އައިދާ އަބްދުލް ހަކީމް 16 ޖުލައި 2020\nފުޓުބޯޅަ ދުނިޔޭގެ ހުރިހާ ގައުމެއްގައި ވެސް އެކުޅިވަރަކަށް އެންމެ ގިނަ މީހުން ޝައުގުވެރިވާ ކުޅިވަރެވެ. އާމްދަނީގެ ގޮތުން ބެލި ނަމަވެސް އެ ކުޅިވަރަކުން އެންމެ ގިނަ މީހުންނަށް އާމްދަނީ ލިބޭ ކުޅިވަރުވެސް މެއެވެ. މިއާއެކު ދުނިޔޭގެ ހުރިހާ ގައުމަކުންވެސް ބޭނުންވަނީ އެގައުމެއް ފުޓުބޯޅައިގެ އެންމެ އުހަށް ދިއުމެވެ. ވޯލްޑް ކަޕަށް ކޮލިފައި ވެ ވޯލްޑް ކަޕް ތަށި ހޯދުމަކީ ހުރިހާ ގައުމަކުން އެދޭނެ ކަމަކެވެ.\nއަރުޝީފަށް ނެގީ 16/07/2020 13:44\nއެންމެފަހުން އަޕްޑޭޓްކުރީ 16/07/2020 13:44\nމުޙައްމަދު ސަޢީދު މޫސާ ވަޖުދީ 18 މިނެޓު ކުރިން


SunOnline: Javaabudhaaree vaan furusathu nudhee massala ninmumun bodu dharaneege hukumeh baathil koffi\nޖަވާބުދާރީވާން ފުރުސަތު ނުދީ މައްސަލަ ނިންމުމުން ބޮޑު ދަރަނީގެ ހުކުމެއް ބާތިލްކޮށްފި\nއަހްމަދު އާޒިފް 26 Nov 2017, 14:37\nދައުވާ ރައްދުވާ މީހާއަށް ޖަވާބުދާރީވާން ފުރުސަތު ނުދީ މައްސަލަ ނިންމުމުން ކ. ހުރާ ކޯޓުން ކުރި ބޮޑު ދަރަނީގެ މައްސަލައެއްގެ ހުކުމް ހައިކޯޓުން ބާތިލްކޮށްފިއެވެ.\nއެ މައްސަލަ އަކީ މ. ނައިންހައުސް ޒުންނަވާރު ސަލީމް ދޯންޏެއް ގަތުމަށް ކ. ހުރާ ޒަމާނީގެ އަހުމަދު ފަޒީލާއެކު ވި އެއްބަސްވުމުގެ ދަށުން ފައިސާދިން ނަމަވެސް އެ ދޯނި ދީފައިނުވާތީ އެ ފައިސާ ހޯދަން ދައުވާ ކުރި މައްސަލައިގެ ހުކުމެވެ.\nހުރާ ކޯޓުން ހުކުމް ކޮށްފައި ވަނީ ފަޒީލު ޒުންނަވާރަށް ދޭންޖެހޭ 1253،345 އެ ކޯޓު މެދުވެރިކޮށް ފަޒީލަށް ދިނުމަށެވެ.\nހައިކޯޓުގެ ހުކުމްގައި ބުނެފައި ވަނީ އެ މައްސަލަ އަކީ ދައުވާ އަށް ޖަވަބުދަރީވާން އެކަށީގެންވާ ވަގުތު ބޭނުންވާ ވަރުގެ މައްސަލައެއްކަން ލިޔުންތަކުން އެނގޭ ކަމަށެވެ.\nއެ ހުކުމްގައި ވަނީ ޝަރީއަތް ކުރުމުގެ އާންމު އުސޫލަކީވެސް ހުށަހެޅިފައިވާ މައްސަލައިގެ ކުޑަ ބޮޑުމިނަށް ބަލައި މައްސަލަ ހުށަހެޅި ފަރާތާއި މައްސަލަ ރައްދުވާ ފަރާތަށް ޖަވާބުދާރީވާން ހަމަހަމަ ފުރުސަތެއް ދިނުން ކަމަށެވެ.\nހަމަ ހަމަ އުސޫލަކުން ހެކި ހުށަހެޅުމަށް ދެ ފަރާތަށް ފުރުސަތުދީފައިނުވާތީ ހުރާ ކޯޓުގެ ހުކުމް ހައިކޯޓުން ވަނީ ބާތިލްކޮށްފައެވެ. އަދި މައްސަލަ ބެލުމުގެ އިހްތިސޯސް ލިބިގެންވާ ކޯޓަކަށް ހުށަހަޅައިފިނަމަ އެ މައްސަލަ އަލުން ބެލޭނެ ކަމަށް ވެސް ވަނީ ކަނޑައަޅާފައެވެ.\nއަމީން މިނިވަންކުރަން ހުކުމްކޮށްފި\nއަލީ ވަހީދު ޕާސްޕޯޓު މައްސަލައިގެ އަޑުއެހުންތައް ފަށަނީ


"ފަންނު އެކްސްޕޯ 2019" ލޯންޗުކުރުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n"ފަންނު އެކްސްޕޯ 2019" ލޯންޗުކުރުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n16 ސެޕްޓެންބަރު 2019، ރިފަރެންސް: SA/NRFN/2019/39\nގަދަކީރިތިވަންތަ اللَّـهُ سُبْحَانَهُ وَتَعَالَىٰ ކިބަފުޅަށް ޙަމްދާއި ޝުކުރުކުރަން. ކައު އިތުރު ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nމިނިސްޓަރ އޮފް އިކޮނޮމިކް ޑިވެލޮޕްމަންޓް އަލްއުސްތާޛު ފައްޔާޟް އިސްމާޢީލް، ދައުލަތުގެ ވަޒީރުން، ކުންފުނިތަކުގެ އިސްވެރިން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، ޙަޤީޤަތުގައިވެސް ދިވެހިރާއްޖެއަކީ، ވަރަށް މުއްސަނދި ޘަޤާފަތެއް އޮތް ތަނެއް. އަޅުގަނޑުމެންނަށް، އަޅުގަނޑުމެން އެންމެ ކުޑައިރުވެސް ރާއްޖޭގެ އެކި ކަންކޮޅުތަކުން ފެނިގެން ގޮސްފައިވަނީ ދިވެހި ރައްޔިތުންގެ ހުނަރާއި ފަންނުވެރިކަން.\nމިއަދު މިފަދަ މަސައްކަތެއް ދިވެހި ސަރުކާރުން ކުރިއަށްގެންދާއިރު، އަޅުގަނޑުމެން އެންމެބޮޑަށް ވިސްނާލަންޖެހޭ ކަމަކީ، މިފަދަ ފަންނެއް، މިފަދަ ހުނަރުތަކެއް ދިވެހި ރައްޔިތުންގެ ގައިގައި ހުރެ އެ ހުނަރުތައް، އެ މަސައްކަތްތައް، ބީވެގެން ގޮސްފައިވާ ސަބަބު. ކުރިއަރައިގެން ގޮސްފައި ނުވާ ސަބަބުތައް މިއަދު އަޅުގަނޑުމެން ހޯދަން އެބަޖެހޭ.\nއާދެ، އަޅުގަނޑުމެން ހަނދާނަށް އަންނަނީ، މިދިޔަ އަހަރު، މި ދުވަސްވަރު އަޅުގަނޑުމެން ދިވެހިރާއްޖޭގެ ރަށްތަކަށް އެންމެ ގިނައިން ދަތުރުކޮށް ހެދިއިރު، އަޅުގަނޑުމެންނަށް ދިވެހިންގެ، ދިވެހި ރައްޔިތުންގެ ފަރާތުން ވަރަށްގިނަ ޝަކުވާތައް އަޑުއިވިގެންދިޔަ.\nއާދެ، ވަކިން ޚާއްޞަކޮށް، ވިޔަފާރިތަކަށް އޭރު ދިމާވެފައި ހުރި ގޮންޖެހުންތަކާއި، ދަތި އުދަނގޫތަކުގެ ވާހަކަ އަޅުގަނޑުމެންނަށް އަޑުއިވިގެންދިޔަ. ކުރިއެރުމަށްޓަކައި ހުރި އުނދަގޫތައް. ކުރިއަރައިގެން ދިޔުމަށްޓަކައި ހުރި އުނދަގޫތަކާއި އަދި މިފަދަ ހުނަރުތައް އާލާކޮށް، އިތުރު ފަރާތްތަކަށް ދަސްކޮށްދިނުމަށްޓަކައި ހުރި ދަތި ކަންތައްތަކުގެ ވާހަކަތައް ވަރަށްގިނަ ފަރާތްތަކުން އަޅުގަނޑުމެން އެންމެންނާ ޙިއްޞާ ކުރަމުންދިޔަ.\nއަޅުގަނޑު މިއަދު އުފާކުރަން، މިއަދު މި ފުރުޞަތުގައި ވަކިން ޚާއްޞަކޮށް، އިކޮނޮމިކް މިނިސްޓްރީގެ ފަރާތުން މިފަދަ މަސައްކަތެއް ފަށްޓަވައި، މުޅި ދިވެހިރާއްޖޭގައި، މި ޤައުމުގައި ހުރި އަޅުގަނޑު ގަބޫލުކުރަނީ، މި ހުނަރަކީ، މިއީ މުޅި ދުނިޔޭގެ އެކި ކަންކޮޅުތަކާ އަޅައިބަލައިފިނަމަވެސް ވަރަށް މުއްސަނދި، އަޅުގަނޑުމެން ވަރަށް ފަޚުރުވެރިވާންޖެހޭފަދަ ހުނަރުތަކެކޭ. މި ކަންތައް ދިރުވައި، އާލާކުރުމަށްޓަކައި މި ފެށިގެންދާ މަސައްކަތަކީ އެއްވެސް ޝައްކެއްނެތް، މުޅި ޤައުމުގެ އައިޑެންޓިޓީ، އަޅުގަނޑުމެންގެ ޤައުމީވަންތަކަން މުޅި ދުނިޔެއަށް ދައްކުވައިދޭނެ ކަމެއް.\nއާދެ، ކުރީގައި އަޅުގަނޑު މި ދެންނެވީ، އަޅުގަނޑުމެން ހޯދައި ބަލަން އެބަޖެހޭ، ކުރިއަރައިގެން ގޮސްފައި ނެތް ސަބަބުތައް. އާދެ، އެއްވެސް ކަމެއް، އެއްވެސް މީހަކަށް ކުރެވޭނީ އެ ކުރާ ކަމަކުން މަންފާއެއް ކުރާ ކަމަށްވަންޏާ. ފައިދާއެއް ކުރާ ކަމަށްވަންޏާ. ފަސޭހަކަމާއެކު އެކަމެއް ކުރުމުގެ މަގު ހުޅުވިފައި އޮތް ކަމަށްވަންޏާ.\nއަޅުގަނޑު ވަރަށް އުފާކުރަން، މިއަދު އަޅުގަނޑަށް ޓޫރިޒަމް މިނިސްޓަރާއެކުވެސް ވަގުތުކޮޅެއް ހޭދަކޮށްލެވުނު. ޓޫރިޒަމް މިނިސްޓަރުގެ ވާހަކައިގައިވެސް އަޅުގަނޑަށް އަޑުއިވިގެންދިޔަ، ރިޒޯޓްތަކުން، ވަކިން ޚާއްޞަކޮށް، މި ކަހަލަ ކަންތައްތަކަށް އިތުރަށް މަގުފަހިކުރުމަށްޓަކައި މަސައްކަތް ކުރައްވާނެ ކަމަށް.\nއާދެ، ދެންމެ އިކޮނޮމިކް ޑިވެލޮޕްމަންޓް މިނިސްޓަރުގެ ވާހަކަފުޅުގައި، އެ ވިދާޅުވީ މިފަދަ ކަންތައްތަކަށް، މި މަސައްކަތްތައް ކުރިއަރުވައި، މި ވިޔަފާރި ފުޅާކުރުމަށްޓަކައި ރިޒޯޓްތަކުން ޖާގަ ލިބޭނޭ މަގު ތަނަވަސްކޮށްދެއްވާނެ ވާހަކަ.\nއާދެ، އަޅުގަނޑުމެން ވިސްނާލަން އެބަޖެހޭ، ކޮން ޤައުމެއްތޯ ކުރިއަރާފައި އޮތީ އެ ޤައުމެއްގެ ޒުވާނުންނަކީ ފަންނުވެރި ބަޔަކަށްނުވެ. މިއަދު އަޅުގަނޑުމެން އެންމެ ހިތްހަމަޖެހޭ ކަމަކީ މިއަދުގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ އެންމެބޮޑު އަމާޒެއް ހުރީ ރަނގަޅު ޖީލެއް ބިނާކުރުމަށްޓަކައި. އަޅުގަނޑުމެންގެ ޒުވާނުންނަކީ ބޭނުންތެރި ބަޔަކަށް ހެދުމަށްޓަކައި.\nއަޅުގަނޑުމެން މިއަދު މާޒީގެ ވާހަކަ އެހާބޮޑަށް ދެއްކުމުގެ ބޭނުމެއް ޙަޤީޤަތުގައި ނެތް. އެހެންނަމަވެސް، އަޅުގަނޑުމެން ހިތާމަކުރަނީ މިފަދަ މުއްސަނދިކަމެއް، އަޅުގަނޑުމެން ރާއްޖޭގެ ރަށްތަކަށް އަރައި ބަލައިލުމުން އެއީ ގދ. ގައްދޫއަށްވިޔަސް، އެއީ ރިނބުދޫ ކަމުގައިވިޔަސް، އެއީ އިނގުރައިދޫ ކަމުގައިވީނަމަވެސް، އަޅުގަނޑުމެންނަށް އެތައް ތަނަކުން\nމި ފެންނަނީ ވަރަށް މުއްސަނދި، އަޅުގަނޑުމެން އެކަމަކަށް ވަރަށް ފަޚުރުވެރިވާފަދަ މަސައްކަތްތަކެއް.\nއެހެންނަމަވެސް، މި ދެންނެވި ކަންތައްތަކަށް އަޅައިނުލެވުމުގެ ސަބަބުން އެކަށީގެންވާ ސަމާލުކަމެއް ޒުވާނުންނަށް އަމާޒުކުރެވިގެން ނުދެވުމުގެ ސަބަބުން މި މަސައްކަތް މިވަނީ ހީނަރުވެފައި.\nއާދެ، އަޅުގަނޑު ދަންނަވާލަން އޮތީ، ﷲ އިރާދަކުރެއްވިއްޔާ މިއަދުގެ ސްކޫލް ނިޒާމުތަކުގެ ތެރެއިންވެސް މި ހުނަރުތަކާއި، ފަންނުވެރިކަން ދިވެހި ދަރިވަރުންނަށް ދަސްކޮށްދީ، ދިވެހިރާއްޖެއަކީ އުފެއްދުންތެރިކަމުގެ ރޮނގުންވެސް ކުރިއަރާފައިވާ ޤައުމަކަށް އަޅުގަނޑުމެން އެންމެން އެކުގައި މަސައްކަތްކޮށްގެން އަޅުގަނޑުމެން ހަދާނަމޭ.\nއާދެ، އަޅުގަނޑުމެން ވިސްނާލަންވީ ދިވެހިން ވާދަކުރާ ކަމެއްގައި، ދިވެހިންނާ ވާދަކޮށްފައި، އެ ރޭހުގައި ވަކި ކޮންބަޔަކަށްތޯ ކުރިއެރިފައި އޮތީ. ދިވެހިންނަކީ އެ ކުރާ މަސައްކަތެއްގައި ނަތީޖާ ހާސިލުކުރާ ބައެއް. އެއީ ކިޔެވުމުގެ ރޮނގުން ކަމުގައިވިޔަސް، އުފެއްދުންތެރިކަމުގެ ރޮނގުން ކަމުގައިވިޔަސް، އެއީ ބިލްޑިންގ ކޮންސްޓްރަކްޝަންގެ ރޮނގުން ކަމުގައިވިޔަސް، އަޅުގަނޑުމެންނަށް މި ފެންނަނީ މުޅި ދުނިޔެއަށް ގޮންޖަހާލާވަރުގެ މަސައްކަތްތައް ދިވެހިން ކޮށްފައި ހުންނަ ތަން.\nއާދެ، ދިވެހިރާއްޖޭގެ ރިޒޯޓްތަކަކީ، އެ ކޮށްފައި ހުންނަ މަސައްކަތްތަކަކީ އެއީ، މުޅި ދުނިޔެ އެކަމަށްޓަކައި އަޅުގަނޑުމެންނަށް އަބަދުވެސް ސެލިއުޓް ކުރާފަދަ މަސައްކަތްތަކެއް. މިއިން ދައްކުވައިދެނީ، ޙަޤީޤަތުގައި އަޅުގަނޑުމެންނަށް މި ލިބިފައި ހުރި މުއްސަނދިކަން. އަޅުގަނޑުމެން އެ ކަންތައް ދަމަހައްޓައި، އަންނަން އޮތް ޖީލުތަކަށް މެދުކެނޑުމެއްނެތި ލިބޭނެ ގޮތަކަށް ކަންތައްތައް ކުރަން އެބަޖެހޭ. އެއީ ދިވެހިރާއްޖޭގެ ރައީސުލްޖުމްހޫރިއްޔާ ވީ ވަޢުދުފުޅު. ދިވެހި ރައްޔިތުންނަށް، ދިވެހި ޒުވާނުންނަށް.\nއެހެންވީމާ، މިއަދު އަޅުގަނޑުމެން ވިސްނަންވީ، އަޅުގަނޑުމެންގެ ތެރޭގައި ކޮންމެ ކަހަލަ ޚިޔާލު ތަފާތުވުންތަކެއް ހުރި ނަމަވެސް، ހިތްހަމަނުޖެހޭ މަދު ބަޔަކު ތިބި ނަމަވެސް، އަޅުގަނޑުމެން ވިސްނަންވީ ޚާއްޞަކޮށް، އަޅުގަނޑުމެންގެ ޒުވާނުން ގުޅިގެން މި ކަންތައްތައް ކާމިޔާބު ކުރުމަށްޓަކައި މަސައްކަތް ކުރުމޭ.\nއާދެ، އަޅުގަނޑުމެން މި މަސައްކަތްތައް ރާވަމުންދާއިރު، އަޅުގަނޑުމެންގެ ހިތުގައި ބާއްވާން އެބަޖެހޭ، ދިވެހިރާއްޖޭގެ އަންހެން ބޭފުޅުންގެ މަސައްކަތްތެރިކަން. އަޅުގަނޑުމެން ރަށްރަށަށް އަރައިލުމުން، އަޅުގަނޑުމެންނަށް ފެންނަނީ އާދަޔާޚިލާފު މަސައްކަތްތަކެއް ކޮށްފައި ހުންނަ ތަން. މިއަދުގެ މި މާޙައުލުގައި، މި މުޖުތަމަޢުގައި އަޅުގަނޑުމެންގެ ޙިއްޞާ، ދެބައިކުޅައެއްބައި ޙިއްޞާ، އެ ފުރުޞަތުތައް ހޯދައިދޭން އެބަޖެހޭ. އެއީ މަސައްކަތްތެރިކަމުގެ މައިދާނުގައި ކަމުގައިވިޔަސް، ސިޔާސީ މައިދާނުގައި ކަމުގައިވިޔަސް، އެ ފުރުޞަތު ހޯދައިދީ، އަޅުގަނޑުމެންނަކީ އެއްބަޔަކު އަނެއްބަޔަކަށް އެހީތެރިވާ ބަޔަކަށްވާން އެބަޖެހޭ.\nއަޅުގަނޑު ޔަޤީންކުރަނީ، އަޅުގަނޑުމެންނަށް މި ފެންނަނީ ވަކިން ޚާއްޞަކޮށް، މިއަދު ރައީސުލްޖުމްހޫރިއްޔާ އެކުލަވައިލެއްވި ޓީމުން މި މަސައްކަތަށް ވަރަށްބޮޑު ޝައުޤުވެރިކަމަކާއި ސަމާލުކަމެއް ދެއްވައިގެން މަސައްކަތް ކުރާތަން.\nއަޅުގަނޑު މި ފުރުޞަތުގައި ދިވެހިރާއްޖޭގެ އެންމެހައި ޒުވާނުންނަށް ގޮވާލަން އޮތީ، އަޅުގަނޑުމެންގެ ކޮންމެ މީހަކީވެސް ޤައުމަށްޓަކައި، ދިރިއުޅުމަކަށްޓަކައި، މަސައްކަތްތެރި ބަޔަކަށްވުމުގެ ޢަޒުމު ކަނޑައަޅަން އެބަޖެހޭ. ކުރީގެ ދުވަސްތަކަށްވުރެ ބޮޑަށް އަޅުގަނޑުމެން ކާމިޔާބު ޤައުމަކަށް، މި ޤައުމު ހެދުމަށްޓަކައި މަސައްކަތްތައް ކުރަން އެބަޖެހޭ. ކޮންމެ މީހަކީވެސް ފުދުންތެރި މީހަކަށްވާން އެބަޖެހޭ. ޤައުމަށްޓަކައި، ޢާއިލާއަށްޓަކައި ތިމަންނާއަށް ކޮށްދެވޭނީ ކޮންކަމެއްތޯ ބަލައި، އަނެކާ ކުރާ ކަމަށްވުރެ މޮޅަށް ތިމާ ކުރާ މަސައްކަތް ކުރުމަށްޓަކައި ވަރުގަދައަށް އަޅުގަނޑުމެން މަސައްކަތް ކުރަން އެބަޖެހޭ.\nއެ ޢަޒުމުގައި މަސައްކަތް ކުރެވިއްޖެ ކަމަށްވަންޏާ، އެއްވެސް ޝައްކެއްނެތްގޮތުގައި، ދިވެހި ޒުވާނުންނަކީ ދެވަނައެއް ނުވާނެ ބަޔެއްކަން އަޅުގަނޑުމެންނަށް ވަނީ އެތައް ކަމަކުން ސާބިތުވެގެން ގޮސްފައި. އާދެ، އަޅުގަނޑު ގަބޫލުކުރާގޮތުގައި، މިފަދަ މައުރަޒަކުން ވަރަށްގިނަ ފުރުޞަތުތަކެއް ލިބިގެންދާނެ.\nއެހެންވީމާ، އަޅުގަނޑުގެ ވާހަކަކޮޅު ނިންމާލުމުގެ ކުރިންވެސް، އަޅުގަނޑު ދިވެހި ޒުވާނުންނަށާއި އަދި މިކަމުގައި ބައިވެރިވާ އެންމެހައި ފަރާތްތަކަށް ދަންނަވާލަން އޮތީ، އަޅުގަނޑުމެން ޖެހޭނޭ ފުރުޞަތުގެ ބޭނުން ހިފަން.\nއަޅުގަނޑުމެންނަށް ﷲ އިރާދަކުރެއްވީތީ މިއަދު މިވަނީ ވަރަށްބޮޑު އޮޕަޗުނިޓީއެއް، ވަރަށްބޮޑު ފުރުޞަތުތަކެއް ފަހިވެފައި. މި ފުރުޞަތުގެ ބޭނުންހިފައި، އަޅުގަނޑުމެންގެ ތެރޭގައި މި އޮތް އެކުވެރިކަމާއި، އެއްބައިވަންތަކަމުގެ ބޭނުން ހެޔޮގޮތުގައި ހިފައި، އަޅުގަނޑުމެންގެ ދިރިއުޅުން އާރާސްތުކޮށް، އަޅުގަނޑުމެންނަކީ ޤައުމަށް ޚިދުމަތް ކުރެވޭ، ޤައުމުގެ ތަރައްޤީގައި ގިނަ މަސައްކަތްތަކެއް ކުރެވޭ ބަޔަކަށްވުމުގެ ޢަޒުމު ވަރުގަދަކޮށް، އެ ދިމާއަށް އަޅުގަނޑުމެން ދަތުރުކުރަން އެބަޖެހޭ. އާދެ، މި މަސައްކަތަކީ އެއްވެސް ޝައްކެއްނެތްގޮތުގައި، ވަރަށްގިނަ ބައެއްގެ އެހީތެރިކަމާއި، މަދަދުވެރިކަމާއެކު ކާމިޔާބު ކުރެވޭނެ ކަމެއް.\nއަޅުގަނޑުގެ ވާހަކަކޮޅު ނިންމާލުމުގެ ކުރިން، މި މަސައްކަތުގައި ޝާމިލުވާ އެންމެހައި ފަރާތްތަކަށް، މިކަމަށް ހިތްވަރު ދެއްވާ އެންމެހައި ފަރާތްތަކަށް ޝުކުރު ދަންނަވަން. އަދި ޒަމާނުއްސުރެ ފެށިގެން ދިވެހިރާއްޖޭގައި މި ފަންނު ދިރުވައި، މި ކަންތައް ހުއްޓާނުލައި ދަތި އުނދަގޫތަކުގެ ތެރޭގައިވެސް، މި މަސައްކަތް ކުރަމުން މިއަދާ ހަމައަށްވެސް ގެނައި ފަރާތްތަކަށް، ވަކިން ޚާއްޞަކޮށް، އަޅުގަނޑު ޝުކުރު ދަންނަވަން.\nއަޅުގަނޑުގެ ދުޢާއަކީ، އަޅުގަނޑުމެންނަކީ އަބަދުވެސް އުފެއްދުންތެރި، ރަނގަޅު، ހެޔޮ ވިސްނޭ ބައެއްގެ ގޮތުގައި اللّـه سبحـانـه وتعـالى މިންވަރު ކުރެއްވުން. ދިވެހި ރައްޔިތުންނާއި، ދިވެހި ޤައުމަށް ފާގަތި ދުވަސްތަކެއް މިންވަރު ކުރެއްވުން.


ތަމްރީނު ޕްރޮގްރާމެއްގައި ބައިވެރިވުމަށް ފުލުހުންގެ ހަތަރު އޮފިސަރަކު ތުރުކީއަށާއި ވިއެޓްނާމަށް ފުރައިފި\nއަންގާރަ ،14 ނޮވެމްބަރ 2017 / 15:25\nކ-ވ: ޗީފް އިންސްޕެކްޓަރ އޮފް ޕޮލިސް މުޖުތަބާ ޢަބްދުއްސައްތާރު، ޗީފް އިންސްޕެކްޓަރ އޮފް ޕޮލިސް އިޒްމިއާ ޒާހިރު، އިންސްޕެކްޓަރ އޮފް ޕޮލިސް ޖަވީދު މުސާ އަދި ޗީފް އިންސްޕެކްޓަރ ޙަސަން ސަޢީދު --\nދިވެހި ފުލުހުންނަށް ލިބުނު ތަޢުލީމާއި ތަމްރީނު ފުރުޞަތުތަކެއްގައި ފުލުހުންގެ ސީނިއަރ ހަތަރު އޮފިސަރަކު ތުރުކީއަށާއި ވިއެޓްނާމަށް ފުރައިފިއެވެ.\nމިތަމްރީން ޕްރޮގްރާމްތަކުގެ ތެރެއިން ތުރުކީގައި ކުރިއަށްދާ ޕޮލިސް ލީޑަރޝިޕް އެންޑް މެނޭޖްމަންޓް ސްކިލްސް ޓްރެއިނިންގގައި ބައިވެރިވުމަށް ފުރާފައިވަނީ ޗީފް އިންސްޕެކްޓަރ އޮފް ޕޮލިސް މުޖުތަބާ ޢަބްދުއްސައްތާރު އާއި ޗީފް އިންސްޕެކްޓަރ އޮފް ޕޮލިސް އިޒްމިއާ ޒާހިރު އާއި އިންސްޕެކްޓަރ އޮފް ޕޮލިސް ޖަވީދު މުސާއެވެ. ތުރުކީ ޕޮލިސް އެކަޑަމީން މި ނޮވެމްބަރު މަހުގެ 13 ން 17 އަށް ކުރިއަށްދާ މި ތަމްރީން ޕްރޮގްރާމުގައި ބައިވެރިވުމަށް ތިން ފުލުހުންވެސް ފުރާފައިވަނީ ނޮވެމްބަރު 11 ވަނަ ދުވަހުއެވެ.\nވިއެޓްނާމުގައި ކުރިއަށްދާ ޓްރާންސްނޭޝަނަލް ސައިބަރ ކްރައިމް އިންވެސްޓިގޭޝަން ތަމްރީން ޕްރޮގްރާމުގައި ބައިވެރިވުމަށްއެޤައުމަށް ފުރާފައިވަނީ ޗީފް އިންސްޕެކްޓަރ އޮފް ޕޮލިސް ޙަސަން ސަޢީދުއެވެ. ޗީފް އިންސްޕެކްޓަރ އޮފް ޕޮލިސް ޙަސަން ސަޢީދު ވިއެޓްނާމަށް ފުރާފައިވަނީ މިދިޔަ އާދީއްތަ ދުވަހުއެވެ.ނޮވެމްބަރު މަހުގެ 13 ން ޑިސެމްބަރު 1 ވަނަ ދުވަހުގެ ނިޔަލަށް ކުރިއަށްދާ މި ތަމްރީން ޕްރޮގްރާމަކީ އޭޝިއާ ރީޖަނަލް ލޯ އެންފޯސްމަންޓް މެނޭޖްމަންޓް ޕްރޮގްރާމުގެ ދަށުން ކުރިއަށް ގެންދާ ޕްރޮގްރާމެކެވެ.


ރައްޔިތުންގެ މަޖިލީހުގެ މެންބަރުންނަށް އިދިކޮޅު ސިޔާސީ ފަރާތްތަކުން ފައިސާގެ ނުފޫޒްފޯރުވުމާ ދެކޮޅަށް އެމްޑީޕީން ކުރާ ސިލްސިލާ މުޒާހަރާ މިއަދުވެސް ކުރިޔަށް ގެންގޮސްފި – Maldivian Democratic Party\nރައްޔިތުންގެ މަޖިލީހުގެ މެންބަރުންނަށް އިދިކޮޅު ސިޔާސީ ފަރާތްތަކުން ފައިސާގެ ނުފޫޒްފޯރުވުމާ ދެކޮޅަށް އެމްޑީޕީން ކުރާ ސިލްސިލާ މުޒާހަރާ މިއަދުވެސް ކުރިޔަށް ގެންގޮސްފި\nރައްޔިތުންގެ މަޖިލީހުގެ މެންބަރުންނަށް އިދިކޮޅު ސިޔާސީ ފަރާތްތަކުން ފައިސާގެ ނުފޫޒްފޯރުވާތީ އެފަދަ ފަރާތްތައް ހައްޔަރުކުރުމަށް ގޮވާލައި، އެކަމާއި ދެކޮޅު ހެދުމުގެގޮތުން އެމްޑީޕީން އިއްޔެ ކުރަން ފެށި މުޒާހަރާ މިއަދުވެސް ކުރިޔަށް ގެންދިޔައެވެ.\nމިއަދު ހަވީރު4ޖެހިއިރު ސޯޝަލް ސެންޓަރު ކައިރިން ފެށި މިމުޒާހަރާގައި، އެމްޑީޕީގެ އިސް ވެރިންނާއި، ވަޒީރުންގެ މަޖިލީހުން އިސްތިޢުފާ ދެއްވި ބައެއް ވަޒީރުންނާއި، އެމްޑީޕީގެ މެންބަރުން ބައިވެރިވިއެވެ.\nމިއަދުގެ މުޒާހަރާގެ ބައިވެރިން ތިބީ ސަރުކާރަށް ތާޢީދު އޮތްކަން ހާމަކޮށްދޭ ފަދަ ޢިބާރާތްތައް ލިޔެފައިވާ ލިޔުމާއި، މިޤައުމުގައި ޢަދުލުއިންސާފު ޤާއިމްކުރުމަށާއި، މަޖިލިސް މެމްބަރުންނަށް ފައިސާގެ ނުފޫޒު ފޯރުވާ ފަރާތްތަކާއިދެކޮޅު ޝުޢޫރުތައް ލިޔެފައިވާ، ރީނދޫ ކުލައިގެ ބެނަރތަކާއި، ބޯޑުތައް ހިފައިގެންނެވެ\nމިމުޒާހަރާގައި ބައިވެރިވުމަށް އަތޮޅުތަކުން ގިނަ އަދަދެއްގެ އެމްޑީޕީގެ ސަޕޯޓަރުން އައިސްފައިވާ ކަން ފާހަގަކުރެވިފައިވެއެވެ.


BREAKING : Mulhi Rajje Ah Udha Araane Kamah Lafaakoh Hudhu Samaalu Nerefi - Vaguthu\nމުޅި ރާއްޖެއަށް އުދަ އަރާނެ ކަމަށް ލަފާކޮށް ހުދު ސަމާލު ނެރެފި\nރ.މަޑުއްވަރީ އަށް މީގެ ކުރިން އުދަ އަރާފައި\nމުޅި ރާއްޖެ އަށް އުދަ އަރާނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ (މެޓް އޮފީސް) އިން ހުދު ސަމާލު ނެރެފިއެވެ.\nއެ އިދާރާ މައުލޫމާތު ދީފައިވާ ގޮތުގައި މިއަދުގެ މެންދުރު 13:00 ފެށިގެން ހަވީރު 17:00 ހަމައަށް މި ހުދު ސަމާލު ދެމިގެން ދާނެއިރު، ރާއްޖޭގެ ހުރިހާ ސަރަހައްދަކަށްވެސް އުދަ އެރުމުގެ ފުރުސަތު އެބައޮތް ކަމަށެވެ.\nމޫސުމާއި ބެހޭ ގައުމީ އިދާރާ އިން މާދަމާގެ ހެނދުނު 10:00އާއި ހަމައަށް ރާއްޖޭގެ މޫސުން ލަފާކޮށްފައިވާ ގޮތަށް ބަލައިލާ އިރު، ރާއްޖޭގެ އެކި ހިސާބަށް ގުގުރުމާއި އެކު ވިއްސާރަ ކުރާނެއެވެ. އަދި އުތުރާއި މެދު ތެރޭގެ ބައެއް ރަށްތަކަށް ބޯކޮށް ވާރޭ ވެހުންވެސް އެކަށީގެންވެއެވެ.\nދެކުނުގެ އަތޮޅުތަކަށް އިރާއި އިރުދެކުނުން ގަޑިއަކު3މޭލާއި 13 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ލަފާކޮށްފައި ވާއިރު، އެހެން ހިސާބުތަކަށް އުތުރާއި އިރު އުތުރުން ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެއެވެ. ވިލާގަނޑުގައި ގަޑިއަކު ގާތްގަނޑަކަށް 35 މޭލުގެ ބާރުމިނަށް ވައިގަދަވުން އެކަށީގެން ވެއެވެ.\nދެކުނުގެ އަތޮޅުތަކުގެ ކަނޑުތައް އާދައިގެ ވަރަކަށް މަޑުވާނެ ނަމަވެސް، އެހެން ހިސާބު ތަކުގެ ކަނޑުުތައް އާދައިގެ ވަރަކަށް ގަދަ ވެފައި ވިލާގަނޑުގައި ގަދަ ވާނެއެވެ. އެހެންކަމުން އެ ސަރަހައްދު ތަކުގައި ކަނޑުދަތުރު ކުރާ ފަރާތްތަކުން ރައްކާތެރިކަމުގެ ފިޔަވަޅުތައް އެޅުން އެދެވިގެން ވެއެވެ.\nއޮކްޓޯބަރ 28, 2019 14:02\nއިންޒާރު ނޯޓިސް ލިބެނީ ޝަހިންދާ ފަދަ މުޖުރިމުންގެ ސަބަބުން މީހުން ނުބައިވެ ﷲއަށް ގޮންޖަހަމުން ގެންދާތިީ ކަލަކުވޭ ބިރުވެތިވޭ\nމިހާރަކަށް އަހިސް ރާއްޖޭގެ މޫސު މަށް މިވަނީ ކިހިނެއް ހުދު އެލާޓެއް ނެރެފަ ރަތް އެލާޓެއް ނެރެފަ ފެހި އެލާޓެއް ނެރެފަ ރީންދޫ އެލާޓެއް މި ނެރެނީޔޯ؟ މި ސަރުކާރުއައި ފަހުން މޫސު މަށް ވެސް އަސަރު ކުރީދޯ ދެން ކީކޭ ބުނާނީ


އައްސިޔާސަތުއް ޝަރުޢިޢްޔާ | Landhooinfo\nއިސްލާމީ ޝަރީޢަތަކީ ފުރިހަމަ ޝަރީޢަތެއް\nއަޅުގަނޑުމެން އެއްޗެއް އުފެއްދުމަށްފަހު ބާޒާރަށް ނެރޭނަމަ، ޢާއްމުކުރަނީ އެއެއްޗެއް ބޭނުންކުރާނެ ގޮތުގެ އިރުޝާދާއެކުގައެވެ. މިގޮތުން އަލަށް މޮބައިލް ފޯނެއް ތަޢާރަފް ކުރިނަމަވެސް ބާޒާރަށް ނެރެނީ އޭގެ މެނުއަލް އަކާއެކުގައެވެ. ސަބަބަކީ މީސްތަކުން އެއަށް އަހުލުވެރިކުރުމާއި، އެބޭނުންކުރަންވާ ގޮތް ރަނގަޅަށް އޮޅުން ފިލުވައިދިނުމެވެ. ނޫންނަމަ، ބޭނުންކުރަންނޭންގި އެއެއްޗެއް މައްސަލަޖެހި ހަލާކުވެދިއުމަކީ ވަރަށްގާތުގައިވާ ކަމެކެވެ.\nސަލާމްލެއްވި އާދަމްގެފާނުއްސުރެ އެންމެހައި އުއްމަތްތަކަށް ޝަރީޢަތެއްވަނީ މާތްﷲ ބާވައި ލައްވާފައެވެ. މިކަމުގެ ޙިކުމަތަކީވެސް އިންސާނާއަށް އޭނާ އުޅޭނޭ ގޮތް ބަޔާންކޮށްދެއްވުމެވެ. ކުރަންވީ ކަންތަކާއި ކޮށްގެންނުވާނެ ކަންތައްތައް އަންގައި ދިނުމެވެ. މިއުއްމަތައްވެސް ވަނީ ޝަރީޢަތެއް ބާވައިލައްވާފައެވެ. އެއީ ކީރިތި ޤުރުއާނެވެ. އެފޮތް ބާވައިލެއްވުމުން އޭގެކުރީގެ އެންމެހައި ޝަރީޢަތްތައް ވަނީ މަންސޫޚު ކުރައްވާފައެވެ. ވުމާއެކު ޤުރުއާނަށް އީމާންވުމުން ކުރީގެ އެންމެހައި ޝަރީޢަތްތަކަށްވެސް އީމާން ވެވުނީއެވެ.\nއިސްލާމީ ޝަރީޢަތުގެ ފުރިހަމަކަމަކީ ޣައިރު މުސްލިމުންވެސް އެކަމާ އެއްބަސްވާ ކަމެކެވެ. އެފޮތަކީ ހުރިހާ ޒަމާނަކާއި ތަނަކަށް އެކަށޭނަ ގޮތުން ބާވައިލެއްވިފައިވާ މާތްﷲގެ ކަލާމްފުޅެވެ. ވުމާއެކު އިސްލާމީ ޝަރީޢަތުގެ ފުރިހަމަކަމުގެ މައްޗަށް އަލިއަޅުވާލާ ވާހަކަ ދެއްކުމަކީ ކޮންމެހެން ކުރަންވެއްޖެ ކަމެކެވެ. އަޅުގަނޑުމެން ދުނިޔެއަށް ފޮނުވުނު މަޤުޞަދުތައް ދެނެ އެއާއި އެއްގޮތަށް އުޅުމަށްޓަކާވެސް މެއެވެ.\nމިއެސައިންމަންޓްގައި ޝަރީޢަތަކީ ކޮބައިކަމާއި، އިސްލާމީ ޝަރީޢަތަށް ލިބިފައިވާ ރިވެތި ސިފަތަށް ބަޔާންކޮށްދެވޭނެއެވެ. އަދި އެ ޝަރީޢަތަކީ އަޚުލާޤީ، ރޫޙާނީ، އިޖުތިމާޢީ އަދި އިޤުތިޞާދީ ޝަރީޢަތެއްކަން ކީރިތިޤުރުއާނާއި މާތް ރަސޫލާގެ ސުންނަތުގެ އަލީގައި އޮޅުން ފިލުވައިދެވޭތޯ ބަލާފައިވާނެއެވެ. އިސްލާމީ ޝަރީޢަތަށް ޢަމަލުކުރުމުގެ މުހިއްމުކަމާއި، އެފަދަ މުޖުތަމަޢަކާއި އެނޫން މުޖުތަމަޢަކާހުރި ތަފާތު ބަޔާންކޮށްދިނުމާއެކު ޝަރީޢަތުގައި އަންގަވާފައިވާ ގޮތަށް އުޅުމުން އަޅުގަނޑުމެންނަށް ދުނިޔެއާއި އާޚިރަތުގައި ލިބޭނޭ ޘަވާބާއި ދަރުމައިގެ މައްޗަށް ބަލާލެވިފައި ވާނެއެވެ.\nއިސްލާމީ ޝަރީޢަތް ބާވައިލެއްވުނުއިރު ދުނިޔޭގެ ޙާލަތުވަނީ ވަރަށް ދަށު ދަރަޖައަކަށް ވެއްޓިފައެވެ. ޖާހިލުކަމާ ޝިރުކުގެ ނުބައި ސުންޕާ ބަލީގައި ޖެހި އިންސާނުން އުޅެމުން ދިޔައީ އަޑުގަދަމީހާ ރުއްގިނަވާ އުޞޫލުންނެވެ. ދިރިތިއްބާ ފިރިހެން ދަރިން މަރަމުން ދިޔައެވެ. އަންހެންދަރިން ދިރިތިއްބާ ވަޅުލަމުން ދިޔައެވެ. ބުދައްއަޅުކަންކުރުމާއި ޒިނޭކުރުމާއި، ޤަޛްފުކުރުމާއި ރިބާކެއުމުގައި އިންސާނުންވީ ހައްދު ފަހަނަ އަޅާފައެވެ. އަނިޔާވެރިކަންވަނީ ހައްދުފަހަނަ އަޅާފައެވެ. އަންހެނުންވަނީ ނިކަމެތިވެފައެވެ. ހަރުދަނާ ލީޑަރޝިޕަކަށް މުޅި އިންސާނިއްޔަތު ވަނީ ބޭނުން ވެފައެވެ. މިހެންވެފައިވަނިކޮށް މާތްﷲ ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ އެންމެ ފަހުގެ ޝަރީޢަތާއިގެން ވަޑައިގަތެވެ. މާތްﷲ ވަޙީކުރެއްވިއެވެ. ﴿ يَا أَيُّهَا النَّاسُ قَدْ جَاءَتْكُمْ مَوْعِظَةٌ مِنْ رَبِّكُمْ وَشِفَاءٌ لِمَا فِي الصُّدُورِ وَهُدًى وَرَحْمَةٌ لِلْمُؤْمِنِينَ ﴾ މާނައީ : [ އޭމީސްތަކުންނޭވެ! ތިޔަބައިމީހުންގެ ވެރިރަސްކަލާނގެ ޙަޟްރަތުން ތިޔަބައިމީހުންގެ ގާތަށް ވަޢުޡަކާއި ހިތްތަކުގައިވާ ބަލިތަކަށް ޝިފާއަކާއި މުއުމިން ތަކުންނަށް ތެދުމަގަކާއި ރަޙްމަތެއް އަތުވެއްޖެކަން ކަށަވަރެވެ.] މިފަދަ މަތިވެރި ނިދާއަކުން އިންސާނިއްޔަތާ މުޚާޠަބު ކުރެއްވައި ﷲ އެކަލާނގެ ޝަރީޢަތް އިޢުލާންކުރެއްވިއެވެ. \nއަދިވެސް އެކަލާނގެ ވަޙީކުރައްވާފައިވެއެވެ.ثُمَّ جَعَلْنَاكَ عَلَى شَرِيعَةٍ مِّنَ الْأَمْرِ فَاتَّبِعْهَا وَلَا تَتَّبِعْ أَهْوَاء الَّذِينَ لَا يَعْلَمُونَ މާނައީ “ދެން ތިމަންރަސްކަލާނގެ ދީނުގެ ކަންތަކުގައި (ފާޅުވެގެންވާ) ޝަރީޢަތެއްގެ މަތީގައި ކަލޭގެފާނު ލެއްވީމެވެ. ފަހެ، ކަލޭގެފާނު އެއަށް ތަބާވެވަޑައިގަންނަވާށެވެ! އަދި ނުދަންނަމީހުންގެ އެދުންތަކަށް ކަލޭގެފާނު ތަބާވެވަޑައި ނުގަންނަވާށެވެ!”  މިއާޔަތުން އެނގޭގޮތުގައި އިންސާނާ އުފައްދަވާފައިވަނީ ބޭކާރު ގޮތުގައެއްނޫނެވެ. އަދި އާދަމުގެފާނުއްސުރެ ޝަރީޢަތެއް ބާވައިލެއްވުމުގެ މަޤުޞަދަކީ އިންސާނީ ދަރިފަސްކޮޅު ރައްކާތެރިކޮށްދިނުމާއި އަޅުގަނޑުމެންގެ މަސްލަޙަތު ޙިމާޔަތްކޮށްދިނުންކަން ކަށަވަރެވެ.\nޢަބްދުލްމަޖީދު (2011) ބަޔާންކުރާ ގޮތުގައި (ތަފްސީރުއްޠަބަރީ) ގައިވެއެވެ. ޢަބުދުﷲ ބުނު ޢައްބާސް އަރިއަހުން އަލްއިމާމު މުޙައްމަދު ބުނު ޖަރީރުއްޠަބަރީ ރިވާކުރެއްވިއެވެ. “އެކަލޭގެފާނު ވިދާޅުވިއެވެ. އާދަމްގެފާނާއި ނޫޙުގެ ފާނާއި ދެމެދު ދިހަޤަނު ވަންދެން މީސްތަކުން އުޅެމުންއައީ ޙައްޤު ދީންމަތީ ﷲ ބާވައިލެއްވި ޝަރީޢަތަށެވެ. ދެން އެއަށްފަހު އެބައިމީހުންގެ މެދުގައި ޝިރުކުގެ ބަލި ފެތުރި، މީސްތަކުންގެ މެދުގައި ޚިލާފުތައް އުފެދެން ފެށުމުން، އާޚިރަތްދުވަހުގެ އުފާވެރިކަމާއި ބިރުވެރިކަމުގެ ޚަބަރު ދެއްވާނޭ ނަބީބޭކަލުން ކީރިތިވަންތަ ﷲ އެބައިމީހުންގެ ގާތަށް ފޮނުއްވިއެވެ.” \nބަޔާންވެދިޔަ ޙުއްޖަތްތަކުގެ އަލީގައި ޝަރީޢަތަކީ މުކައްލަފުންގެ ޢަމަލުތަކާމެދު ޙުކުމް ކަނޑައަޅުއްވާ ފަރާތުގެ އެންގެވުންތަކޭ ދެންނެވިދާނެއެވެ. އޭގައި އިންސާނާގެ ދިރިއުޅުމާ ގުޅިފައިވާ އެންމެހައި ކަންތައްތައް ހިމެނެއެވެ.\nޝަރީޢަތުގެ ފުރިހަމަކަމާއި އޭގެ ބޭނުންތެރިކަން\nއިސްލާމީ ޝަރީއަތަކީ ރޫޙާނީ އެއްޗަކަށްވުމުން ތިމާއާ އެއްކައުވަންތަ މާތްﷲ އާއި ގުޅުވައިދޭ ބާރެއްގެ ގޮތުގައި ވެއެވެ. ޝަރީޢަތަށް ލިބިފައިވާ އެންމެ ފުރިހަމަކަމަކީ، އެއީ ރޫޙާނީ، ސިއްޙީ، އިޖުތިމާޢީ، އިޤުތިޞާދީ އަދި އަޚުލާޤީ އެއްޗަކަށްވުމެވެ. ކޮންމެ އަޅުކަމެއްގައިވެސް މިދެންނެވި ސިފަތަކެއް އެކުލެވިފައިވެއެވެ.\nމިގޮތުން ޢިބާދާތުގެ ކަންތައްތަކަށް ބަލާއިރު ނަމާދަކީ ހުތުރުވެގެންވާ ފާޙިޝް ކަންތައްތަކާއި މުންކަރާތްތައް ނަހީކުރާ ކަމެއްކަމުގައި އަންގަވާފައިވެއެވެ. މާތްﷲ ވަޙީކުރައްވާފައިވެއެވެ. إِنَّ الصَّلَاةَ تَنْهَى عَنِ الْفَحْشَاء وَالْمُنكَرِ  މާނައަކީ “ހަމަކަށަވަރުން ނަމާދަކީ ފާޙިޝް ކަންތައްތަކާއި މުންކަރާތްތައް ނަހީކޮށް ދުރުކުރާ އެއްޗެކެވެ.” އަދި މީގެ އިތުރުން ނަމާދަކީ ﷲ އަށް ކުރެވޭ ޒިކްރެކެވެ. ދެންނެވޭ ދެންނެވުމެކެވެ. މާތްﷲ އާ ތިމާ އެންމެ ބޮޑަށް ކުއްތަންވެވޭ ވަގުތަކީ ސަޖިދައިގައި އޮންނަވަގުތުކަމުގައި ޢިލްމުވެރިން އިއްތިފާޤުވެފައިވެއެވެ. ނަމާދުކުރުމަށްޓަކައި ކުރެވޭ ވުޟޫއަކީ ދެނަމާދު ދޭތެރޭ ކުރެވޭ ކުދި ފާފަތައް ފުހެވިގެންދާ ކަމެއްކަމުގައި އަންގަވާފައިވެއެވެ. ހަށިގަނޑަށް ކަސްރަތު ލިބުމުގެ އިތުރުން މީސްތަކުނަގެ މެދުގައި އެއްބައިވަންތަކަން ޤާއިމުވެއެވެ. އަދި އެއްއިމާމެއްގެ ފަހަތުގައި ނަމާދުކުރުމުން ވެރިންނަށް ކިޔަމަންވުންފަދަ އަޚުލާޤީ އެތައް ސިފަތަކެއް ލިބިދެއެވެ.\nޙައްޖު ފަރުޟު ކުރެއްވީ ކަނޑައެޅި އެނގިގެންވާ ދުވަސްތަކެއްގައި އެއުރެން ﷲ ގެ އިސްމުފުޅު ހަނދުމަކޮށް ދީނީ އަދި ދުނިޔަވީ މަންފާތަކެއް ލިބިގަތުމަށްޓަކައި ކަމުގައި އަންގަވާފައިވެއެވެ.  ޙައްޖުގެ އަޅުކަމުގައި އިންސާނާގެ ނަފްސު ޠާހިރުކޮށްދިނުން ހިމެނެއެވެ. މަބްރުރޫރު ޙައްޖެއްގެ ޖަޒާއަކީ ސުވަރުގެ ފިޔަވާ އެހެންތަނެއްނޫންކަމުގައި އަންގަވާފައިވެއެވެ. ޙައްޖުގެ ސަބަބުން ކުރީގެ ނަބީބޭކަލުންގެ ހަނދާންއާވެ ހެޔޮ ޢަމަލުކުރުމުގައި ދެމިހުރުމުގެ ޢަޒުމު އާކުރެވެއެވެ.\nޢަރަފާތު ބިމުގައި މީސްތަކުން ޙާޟިރުވެ ތިބޭހިނދު ޤިޔާމަތްދުވަސް ހިތްމައްޗަށް ގެނެސް ޢަރަފާތުބިމުގައި މީސްތަކުން ވާދުވަސް ޚިޔާލުކުރެވި އެދުވަހަށް ތައްޔާރުވުމުގެ ހިތްވަރު ލިބިގަނެވެއެވެ. އަހަރަކު އެއްފަހަރު އަންނަ އެންމެ ބޮޑު އެއްވުން ކަމުގައިވުމުން އިޖުތިމާޢީ އެތައް ފައިދާތަކެއް ޙާޞިލް ކުރެވެއެވެ. މިގޮތުން އެކުވެރިކަން ބަދަހިވުމާއި، އެހެންމީހުންނަށްޓަކައި ހެޔޮފޯރުވައިދިނުމުގެ އާދަ އަށަގަނެއެވެ.\nރޯދައިގައި ލައްވާފައިވާ ޙިކުމަތްތަކުގެ ތެރޭގައި މާތްﷲ އަށް ބިރުވެތިވެ ތަޤުވާވެރިވެ އެކަލާންގެ ދެއްވި ނިޢުމަތަށް ޝުކުރުވެރިވެ އުޅުމަށް ހިތްވަރު ލިބެއެވެ. ރޯދަވެރިޔާ ކެއިންބުއިމާއި ދުރުވެހުންނަނީ އެކަލާނގެ އެންގެވި އެންގެވުމަކަށް ތަބަޢަވުމުގެ ގޮތުންނެވެ. ވުމާއެކު އަމުރަށްކިޔަމަންވުމުގެ ފިލާވަޅުލިބި ވަކި ޤަވާޢިދަކުން ކެއިންބުއިމުގެ ކަންތައްތައް އިންތިޒާމްކުރުމަށް ދަސްވެއެވެ. އަދި ފިޠުރުޒަކާތުގެ ސަބަބުން ނިކަމެތިންގެ އިޙުސާސްތައް ދެނެގަނެވެއެވެ. އެމަހުގައި ޤުރުއާން ބާވައިލެއްވުމާއި، އެއްހާސްމައްސަރަށްވުރެ ހެޔޮކަން ބޮޑުވެގެންވާ ރެއެއްކަމުގައި ލައިލަތުލްޤަދިރި ވިލޭރޭ ލެއްވުމުން އިންސާނާއަށް ގޯސް ޢަމަލުތަކާއި ދުރުވެ، އަމާންކަމުގެ އައްސޭރިއަށް ދިއުމަށް މަގުފަހިވެގެންދެއެވެ. ބަލިމީހުންނާއި ދަތުރުވެރިންނަށް ރަމްޟާންމަހުގެ ރޯދަ ނުހިފައި ދޫކޮށްލުމުގެ އިޚްތިޔާރު އޮވެއެވެ. ނަމަވެސް އެހެންދުވަސްތަކަކު ޢަދަދު ހަމަކުރުމަށްވަނީ އަންގަވާފައެވެ. فَمَن شَهِدَ مِنكُمُ الشَّهْرَ فَلْيَصُمْهُ وَمَن كَانَ مَرِيضًا أَوْ عَلَى سَفَرٍ فَعِدَّةٌ مِّنْ أَيَّامٍ أُخَرَ.  ހަމަ މިއާޔަތުގައި ﷲ އެދިވޮޑިގެންވަނީ މީސްތަކުންނަށް ލުއިފަސޭހަ ގޮތް މެދުވެރި ކުރެއްވުމަށްކަން އަންގަވާފައިވެއެވެ. އަދި ދަތި އުނދަގޫގޮތް މެދުވެރި ކުރައްވަން އެދިވޮޑިނުގަންނަވާކަމާއި، އެއީ އެކަލާނގެ ދެއްވި ނިޢުމަތްތަކަށް މީސްތަކުން އެކަލާނގެއަށް ޝުކުރުވެރި ވުމަށް ކަން އަންގަވާފައިވެއެވެ.\nޝަރީޢަތުގައި ކޮންމެ ކަމެއްވެސް ކަނޑައަޅުއްވާފައިވަނީ މީސްތަކުނަށް ސިއްޙީ ގޮތުންނާއި އިޖުތިމާޢީ ގޮތުން ނުވަތަ އިޤްތިޞާދީގޮތުން ފައިދާތަކެއް އެކަމުގައި ލައްވާފައެވެ. މިގޮތުން ނަމާދުކުރުމުގެ ކުރިން ވުޟޫކޮށް ސާފު ތާހިރުވުމަށް އެންގެވިއެވެ. ޖުނުބުވެރި ވެއްޖެނަމަ ހިނައި ތާހިރުވުމަށް އެންގެވިއެވެ. ފެން ނުލިބިއްޖެނަމަ ތަޔައްމަމްކުރުމަށް އެންގެވިއެވެ. މިކަން ބަޔާންކުރައްވާ މާތްﷲ ވަޙީކުރައްވާފައިވެއެވެ. يَا أَيُّهَا الَّذِينَ آمَنُواْ إِذَا قُمْتُمْ إِلَى الصَّلاةِ فاغْسِلُواْ وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُواْ بِرُؤُوسِكُمْ وَأَرْجُلَكُمْ إِلَى الْكَعْبَينِ وَإِن كُنتُمْ جُنُبًا فَاطَّهَّرُواْ وَإِن كُنتُم مَّرْضَى أَوْ عَلَى سَفَرٍ أَوْ جَاء أَحَدٌ مَّنكُم مِّنَ الْغَائِطِ أَوْ لاَمَسْتُمُ النِّسَاء فَلَمْ تَجِدُواْ مَاء فَتَيَمَّمُواْ صَعِيدًا طَيِّبًا فَامْسَحُواْ بِوُجُوهِكُمْ وَأَيْدِيكُم مِّنْهُ.  މިހެންގޮސް ޝަރީޢަތުގައި މީސްތަކުންގެ އެންމެހައި މަޞްލަޙަތުތަކެއް ރައްކާތެރިކުރެވޭނޭގޮތް ވަނީ ލައްވާފައެވެ. މިއީ ޝަރީޢަތުގެ ކިހާ ފުރިހަމަ ސިފައެއްތޯއެވެ.\nޝަރީއަތުގެ ފުރިހަމަކަން ހާމަވާ އަނެއްކަމަކީ، މުދަކުގެ ޒަކާތެވެ. މާތްﷲ ވަޙީކުރައްވާފައިވެއެވެ. خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِم بِهَا وَصَلِّ عَلَيْهِمْ (ތައުބާ: 103) މާނައަކީ “އޭގެ ސަބަބަން ކަލޭގެފާނު އެއުރެން ޠާހިރު ކުރައްވާނޭއަދި އެއުރެންނަށް ހެޔޮކަން އިތުރުކޮށްދެއްވާނޭ ޞަދަޤާތެއް އެއުރެންގެ މުދަލުން ކަލޭގެފާނު ނަންގަވާށެވެ.” މިހުރިހާ ފައިދާތަކެއް ޢިބާދާތުގެ އެންމެހައި ކަންކަމުގައި ލެއްވުމާއެކު އެކަންތައްތައް ބަރާބަރަށް އަދާކުރަމުން ގެންދިއުމަށް އަމުރުކުރައްވާފައިވެއެވެ. އެއީ ހަމަ އަޅުގަނޑުމެންގެ ސަލާމަތާއި ރައްކަލަކަށްޓަކައެވެ. އަޅުގަނޑުމެންގެ މަޞްލަޙަތަށްޓަކައެވެ.\nއިސްލާމީ ޝަރީޢަތުގެ ފުރހަމަ ކަމުގެ ވާހަކަދައްކާއިރު، ފާހަގަކުރެވެލީ މިދެންނެވި ފަރުޟުތަކާއިމެދު ފަރުވާކުޑަކޮށް ނުވަތަ އިންކާރުކުރާ ފަރާތްތަކާމެދު ފިޔަވަޅު އެޅުމަށްވެސް އަންގަވާފައިވާކަމެވެ. މިގޮތުން ޒަކާތްދިނުމަށް އިންކާރުކުރާމީހާއާއި، ފަރުޟު ނަމާދާއިމެދު އިންކާރުކޮށް ނަމާދު އަޅައިފިމީހަކީ މުރުތައްދުވެފައިވާ މީހަކަށް ވެއެވެ. އަދި އެފަދަމީހުންނާ ދެކޮޅަށް އަބޫބަކުރުގެފާނުގެ ޒަމާނުގައި ހަނގުރާމަކޮށް މުސައިލަމަތުލް ކައްޒާބުފަދަ ދޮގުވެރިން ޤަތުލުކުރައްވާފައިވާކަން ފާހަގަކޮށްލަންޖެހެއެވެ.\nމިގޮތަށް މިފަދަ އަދަބުތައް ކަނޑައަޅުއްވާފައިވުކަމީ އިސްލާމީ ޝަރީޢަތަކީ މީސްތަކުންނަށް ބިރުދެއްކުމާއި، މީސްތަކުންގެ ހިތްތަކުގައި ބިރުވެރިކަން އުފައްދާ އެއްޗެއްކަމުގައި ނުވިސްނޭ ބައެއް މީހުން ހީކުރެއެވެ. ނަމަވެސް ޝަރީއަތުގައި އަދަބެއް ކަނޑައެޅިފައިވަނީ ހަމަ މީސްތަކުންގެ މަޞްލަޙަތަށްޓަކައެވެ. މިގޮތުން ޢަމްދުން މީހަކު މަރައިފިނަމަ، ޤިޞާސް ހިފުން ޝަރުޢުކުރައްވާފައިވާއިރު ވާރުތަވެރިޔާއަށް މަޢާފްކުރުމުގެ ބާރާއި އަދި ދިޔަދިނުންވެސް ވަނީ ކަނޑައަޅުއްވާފައެވެ. ވުމާއެކު ދެންނެވޭނީ އިސްލާމީ ޝަރީޢަތަކީ ފުރިހަމަ ޝަރީޢަތެއްކަމެވެ.\nދީނުގައި ޝަރުޢުކުރައްވާފައިވާ ކޮންމެކަމެއް މީސްތަކުންގެ މަޞްލަޙަތު ހިފެހެއްޓި ރައްކާތެރި ކޮށްދެއެވެ. މީސްތަކުންނަށް ގެއްލުންހުރި އެންމެހައި ކަންކަމުން އެބައިމީހުން ރައްކައުތެރިކޮށް ދުރުހެލިކޮށްދެއެވެ. މީސްތަކުންގެ މުދާ އެބައިމީހުންނަށް އެނގުމަކާއި ނުލައި ބާޠިލް ގޮތުގައި ކައިއުޅުމާއި، ކާބޯތަކެތި ނުވިއްކައި ހިފަހައްޓައި އަގުބޮޑުކޮށް ވިއްކުމާއި ޙަރާމްކުރައްވާފައިވާ ތަފާތު ވަޞީލަތްތަކުން ރިބާ ކެއުން ޙަރާމް ކުރެއްވިއެވެ. މާތްﷲ ވަޙިކުރައްވާފައިވެއެވެ. الْمَالُ وَالْبَنُونَ زِينَةُ الْحَيَاةِ الدُّنْيَا  މާނައަކީ “މުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ.” ވިޔަފާރި ހުއްދަކުރެއްވުމާއެކު ރިބާ ޙަރާމްކުރައްވާ ވަޙީކުރައްވާފައިވެއެވެ. وَأَحَلَّ اللّهُ الْبَيْعَ وَحَرَّمَ الرِّبَا  މާނަ: އަދި ކީރިތި ﷲ ވިޔަފާރި ހުއްދަ ކުރެއްވިއެވެ. އަދި ރިބާ ޙަރާމް ކުރެއްވިއެވެ.\nނަފްސުގައިވާ ދަހިވެތިކަން ފިލައި ރޫޙާނީ ބައި އިތުރު ވުމުގެ މަޤްޞަދުގައި ޒަކާތް ނެރުމަށް އެންގެވިއެވެ. އަދި ހަމައެހެންމެ، ނަސްލު ރައްކާތެރި ކުރުމަށްޓަކައި ކައިވެނި ޝަރުޢު ކުރައްވައި ޒިނޭކުރުން ޙަރާމް ކުރެއްވިއެވެ. މާތްﷲ ވަޙީކުރައްވާފައިވެއެވެ. وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا  މާނައަކީ “ތިޔަބައިމީހުންނަށްޓަކައި ތިޔަބައި މީހުންގެ ނަފްސުތަކުން އަނބިން ހެއްދެވިކަމީ އެކަލާނގެ ހެކިތަކުގެތެރެއިން ވާކަމެކެވެ.”\nއިސްލާމީ ޝަރީޢަތަށް ލިބިގެންވާ ޚާއްޞަ ސިފަތަކެއްވެއެވެ. އެއީ އިލާހީ ޝަރީޢަތެކެވެ. އަދި އަޚުލާޤީ ޝަރީޢަތެކެވެ. ލުއިފަސޭހަ ޝަރީޢަތެކެވެ. ޝާމިލް ޝަރީޢަތެކެވެ. އަދި ހަމަހަމަކަން ލިބިފައިވާ ޝަރީޢަތެކެވެ. އިސްލާމީ ޝަރީޢަތުގައި މަޞްލަޙަތެއް ކަމުގައި ބެލެވިފައިވަނީ ޝަރީޢަތުގެ މަޤުޞަދުތައް ރައްކާތެރިކުރާ ކަންކަމެވެ. ޝަރީޢަތުގެ މަޤުޞަދަކީ ނުވަތަ ބޭނުމަކީ ގެއްލުންހުރި އެންމެހައި ކަންތައްތަކުން އިންސާނުންގެ ދިރިއުޅުން ރައްކާތެރިކޮށް ޙިމާޔަތްކަން ހޯދައިދިނުމެވެ. މިގޮތުން ބަލާއިރު ކޮންމެހެން ޙިމާޔަތްކުރެވެންޖެހޭ ޒަރޫރީ ފަސްކަމެއް ވެއެވެ. އެއީ “الضروريات الخمسة” އެވެ. އެއީ މީސްތަކުންނަށްޓަކައި އެބައިމީހުންގެ ދީނާއި، ފުރާނައާއި، ބުއްދިއާއި، ނަސްލު ނުވަތަ އަބުރާއި، އަދި މުދާ ރައްކާތެރިކުރުމެވެ.\nމިއިންކަމެއް ރައްކާތެރިކޮށްދޭ ކޮންމެ ކަމަކީ ޝަރީޢަތުގައި މަޞްލަޙަތެކެވެ. އަދި މިއިން ކަމަކަށް ގެއްލުން ލިބޭނަމަ އެއީ ޝަރުޢީގޮތުން މަޞްލަޙަތު ގެއްލޭ ކަމެކެވެ. ވުމާއެކު އެފަދަކަމެއް ހުއްޓުވުމީ މަޞްލަޙަތުހުރި ކަމެކެވެ. އިސްލާމީ ޝަރީޢަތުގައި ކޮންމެ ޙުކުމެއްވެސް އައިސްފައިވަނީ އެކަމެއްގެ ޢިއްލަތު ނުވަތަ ސަބަބާއި އޭގައިވާ ސިފައާއި ދެމެދުވާ ގުޅުމަށް ބަލާފައެވެ. ފުރަތަމަ ސިފައަކީ ޝަރީޢަތުގައި މަޞްލަޙަތެއް ކަމުގައި ބެލެވޭ އިސްވެ ދިޔަ ފަސް ކަންތަކެވެ.\nދެވަނަ ސިފައަކީ އެކަމަކީ މަޞަލަޙަތެއްކަމުގައި ޝަރީޢަތުގައި ބަލާފައި ނުވާ ކަންތަކެވެ. މިސާލަކަށް ޒިނޭކުރާ މުޙުސަނެއްގެ ޙައްދަކީ ރަޖަމުކުރުން ކަމުގައިވާއިރު އޭނާގެ ފުރާނަ ސަލާމަތްކޮށް ދިނުމުގެ ގޮތުންނޭ ބުނެ 100 އެތިފަހަރުން ތައުޒީރުކޮށް ގޭގައި ބަންދުކުރުމަށް ޙުކުމް ކުރުމެވެ. ނަމަވެސް މިއީ މަޝްލަޙަތެއްކަމުގައި ބަލާ އެގޮތަށް ޙުކުމެއް ނުކުރެވޭނެއެވެ. އެއީ މިޙުކުމް “ނައްޞު” އާއި ތަޢާރުޒު ވާތީއެވެ.\nތިންވަނަ ސިފައަކީ މަޞަލަޙަތެއްކަމުގައި ޤަބޫލުކުރާކަން ނުވަތަ ނޫންކަން ނައްޞަކުން ވިއްސަ އަދި އިޖުމާޢަކުން ވިއަސް އެގެންނެތް “މުރުސަލް” ސިފަތަކެވެ. އެއީ ބަކިގޮތެއް ކަނޑަނޭޅި ދޫކޮށްލެވިފައިވާތީއެވެ. މިސިފަތަކުގެ ޢިއްލަތު ބަޔާންކުރުމުގައި ޢިލްމުވެރިންގެ މެދުގައި ޚިލާފު އުފެދިފައިވެއެވެ.\nމަޞްލަޙަތުގެ ބާރުގެ ބޮޑުކުޑަމިނަށްބަލާ ބެހެވިގެންވާ ތިންބަޔަކީ މަތީގައި ބަޔާންކުރެވުނު ޟަރޫރިއްޔާތު (ޙަޔާތުގެ ކަންތައްތަކުގެ ތެރެއިން މީސްތަކުންގެ ދީނީ އަދި ދުނިޔަވީ އެންމެހައި ކަންތައް އެއާއިނުލައި ނުވާނޭކަންކަމާއި)، އަލްޙާޖިޔާތު (ދިރިއުޅުމުގެ ކަންތައް ފަސޭހަކޮށް ދަތިތަކާއި އުނދަގޫތަށް ދުރުކުރުމުގެ ގޮތުން އެބައިމީހުންނަށް ބޭނުންވާނޭ މަޞްލަޙަތު މިސާލަކަށް ޢުޤޫބާތުގެ ތެރެއިން ވަލީވެރިޔާއަށް ޤިޞާޞް ހިފުމުން މަޢާފުކުރުން ޝަރުޢު ކުރައްވާފައިވެއެވެ.) ތިންވަނަ ބަޔަކީ އަޚުލާޤާއި އާދަކާދައިތެރެއިން ރިވެތި ކަންތަކުގައި ހިފުމަށްޓަކައި ޝަރުޢު ކުރައްވާފައިވާ ކަންތައްތަކެވެ. މިއިންކަމެއްނެތުމުން ދިރިއުޅުމުގެ ނިޒާމަކަށް ބަދަލެއް ނާންނާނެއެވެ. އަދި ޙާޖިޔާތުގެ ކަމެއްނެތުމުން ދިމާވާގޮތަށް ދަތިއުނދަގުލެއްވެސް ނުވާނެއެވެ. ނަމަވެސް މިކަމަކީ މީސްތަކުންގެ ނަޒަރުގައި އެބައިމީހުންގެ ދިރިއުޅުމަކީ ހުތުރު ދިރިއުޅުމެއްކަމުގައި ބެލެވޭފަދަ ކަންކަމެވެ. މިސާލަކަށް މުޢާމަލާތުގެ ތެރޭގައި އެކަކު ކާވެންޏަށް އެދި އެއްބަސްވެފައިވަނިކޮށް އަނެކާ އެކާވެންޏަށް ނޭދުން ހިމެނެއެވެ.\nދީނޭ ބުނުމުން ޢަޤީދާ، ޢިބާދާތު، މުޢާމަލާތު، މާތްﷲ އާއި މީސްތަކުންނާ ދެމެދު އޮންނަންވާ ގުޅުމާއި ދޭދޭ މީހުންގެ ދެމެދުގައި އޮންނަ ގުޅުންފަދަ އެންމެހައި ކަންތައްތައް ހިމެނިގެންވެއެވެ. މާތްވެގެންވާ އިސްލާމް ދީނަކީ މީސްތަކުން އުޅުމަށް މާތްﷲ ބާވައިލެއްވި ހަމައެކަނި ދީނެވެ. އިސްލާމްދީން ފެތުރުމަށް ދަޢުވަތު ދިނުމާއި އެދީން ފެތުރުމަށް އެޅޭ ހުރިހައި ހުރަހެއް ނައްތާލުމަށް އަންގަވާފައިވެއެވެ. ދީނުގެ ދިފާޢުގައި ހަނގުރާމަކޮށް ދީނަށްޓަކައި ޖިހިހާދު ކުރުމަށް ވަނީ އަންގަވާފައެވެ. އަދި ދީން ދޫކޮށް މުރުތައްދުވުން ބޮޑު ފާފައެއްގެ ގޮތުގައި ކަނޑައޅުއްވައި މުރުތައްދުވާ މީހުންނަށް ވަރުގަދަ ޢުޤޫބާތް ކަނޑައަޅުއްވާފައިވެއެވެ.\nއިންސާނާ މާތް ޚަލްޤެއްކަމުގައި ލެއްވުނީ ބުއްދީގެ ސަބަބުނެވެ. ބުއްދި ނެތްނަމަ އިންސާނާ ޙައިވާނުންގެ ދަރަޖައަށް ވެއްޓިދާނެއެވެ. ބުއްދި ސަލާމަތްކުރުމަށްޓަކައި، މަސްތުވާތަކެތި ޙަރާމްކުރެއްވިއެވެ. ޝަރީޢަތުގައި ދިރިހުރުމުގެ ޙައްޤު އިންސާނާއަށް ލެއްވިއެވެ. ޙައްޤަކާއިނުލައި އެއްވެސް ނަފްސެއް މެރުމަކި ނުބައިވެގެންވާ ފާފައެއްކަމުގައި ކަނޑައެޅުއްވިއެވެ. ދީނުގައި އަންގަވާފައިވަނީ ފުރާނައަކަށް ފުރާނައެކެވެ. ލޮލަލަކަށް ލޮލެކެވެ. ނޭފަތަކަށް ނޭފަތެކެވެ. ކަންފަތަކަށް ކަންފަތެކެވެ. ދަތަކަށް ދަތެކެވެ. ހާނީއްކަތަކަކީ ޤިޞާޞް ހުރިކަމެކެވެ. މާތްﷲ ވަޙީކުރައްވާފައިވެއެވެ. أَنَّ النَّفْسَ بِالنَّفْسِ وَالْعَيْنَ بِالْعَيْنِ وَالأَنفَ بِالأَنفِ وَالأُذُنَ بِالأُذُنِ وَالسِّنَّ بِالسِّنِّ وَالْجُرُوحَ قِصَاصٌ“ \nމުދަލަށް ރައްކާތެރިވުމުގެ ގޮތުން ޝަރީޢަތުގައި ވައްކަމާއި، ފޭރުމާއި ޚިޔާނާތުގެ ޙައްދު ޤާއިމް ކުރެއްވިއެވެ. ނަސްލު ޙިމާޔަތްކުރުމުގެ ގޮތުން ކައިވެނި ޙަލާލު ކުރައްވައި ޒިނޭ ޙަރާމް ކުރެއްވިއެވެ. ޒިނޭއަކީ ދީނުގައިވާ އެންމެ ފާޙިޝްކަން ބޮޑު ޢަމަލުކަމުގައި ކަނޑައެޅުއްވިއެވެ. މިކަމުގައިވެސް ފޮރުވިފައިވާ ޙަޤީޤަތްވަނީ ބަޔާންވެފައެވެ. އެއީ ޒިނޭގެ ސަބަބުން މަސްއޫލުވެރިވާނެ ފަރާތެއްނެތް އެތައް ދަރިންނެއް އުފަންވުމެވެ. ޢިއްޒަތުއްނަފްސު ޙިމާޔަތް ކުރުމަށް ޤަޛުފުގެ ޙައްދު ޝަރުޢު ކުރެއްވިއެވެ. ހަމައެހެންމެ ޣީބަބުނެ ފުރައްސާރަކޮށް، މީސްތަކުންގެ އައިބުތައް ހާމަކުރުން މަނާކުރެއްވިއެވެ.\nވުމާއެކު ބޮޑުވެގެންވާ ފާފަތަކަށް އަރައިގަތުމަށްފަހު އެއްވެސް މަޚުލޫޤަކަށް އެއީ ޝަރީޢަތުގައިވާ އުނިކަމެއްކަމުގައި ބަޔާންކޮށްދެވޭނެ އެއްވެސް ޖާގައެއް ނޯންނާނެއެވެ. އަބޫ ހުރައިރާގެ އަރިހުން އައިސްފައިވާ ސަލާމާއި ޞަލަވާތްލެއްވި އިތުރުއެކަލޭގެފާނު ޙަދީޘްކުރެއްވި ބަސްފުޅެއްގެ މާނައިގައި ވެއެވެ. “ޒިނޭކުރާ މީހާ މޫމިނަކަށްހުރެ ޒިނޭއެއް ނުކުރާނެއެވެ. ރާބޯމީހާ މުއުމިނަކަސްހުރެ ރަލެއް ނުބޯނެއެވެ. ވައްކަންކުރާ މީހާ މުއުމިނަކަށްހުރެ ވައްކަމެއް ނުކުރާނެއެވެ. އަދި މީހުންގެ ބެލުންތައް ހުއްޓުވޭގޮތަށް ލޫޓުވާމީހާ މޫމިނަކަށް ނުވާނެއެވެ.” \nޝަރީޢަތަށް ޢަމަލުކުރުމުން ލިބޭ ފައިދާ\nޝައްކެއްނެތް ގޮތުގައި ތަޅާ ފޮޅުމާއި، މާރާމާރީއާއި، މަސްތުވާތަކެތި ބޭނުންކުރުމާއި، މީސްތަކުންގެ ޙައްޤުތަކަށް އަރައިގަތުމަކީ އިސްލާމީ ޝަރީޢަތުގައި ނޫނަސް އެހެނިހެން މުޖުތަމަޢުތަކުގައިވެސް ބަލައިގަންނަ ކަންތައްތަކަކަށް ނުވެއެވެ. މާތްވެގެންވާ އިސްލާމްދީނަކީ މިހުރިހާ ކަންތައްތަކެއް ނަހީކޮށް ރަނގަޅުކަންތައްތަކަށް ގޮވާލާ ހަމައެކަނި ޝަރުޢުކުރައްވާފައިވާ ދީންކަމުގައި ވުމުން އެދީނުގައި އަންގަވާފާއިވާ ގޮތަށް އަޅުގަނޑުމެންގެ އުޅުން ބައްޓަންކޮށްފިނަމަ، ދެދުނިޔޭގެ ފަލާޙާއި ކާމިޔާބުލިބޭނެކަމީ ޝައްކެއް އޮތް ކަމެއްނޫނެވެ.\nއެޝަރީ ޢަތުގައިވާ އެންމެ ބޮޑު ފުރިހަމަކަމަކީ މީސްތަކުންގެ މަޞްލަހަތަށް ރިޢާޔަތް ކުރެވިފައިވުމެވެ. ޝަރީޢަތުގެ މަޤުޞަދަކީ ދީން، ފުރާނަ، ބުއްދި، އަބުރު އަދި މުދާ ރައްކާތެރިކުރުމެވެ. ދީނުގެ އެންމެހައި ކަންތައްތައް ޝަރުޢުކުރައްވާފައިވަނީ މިފަސްމަޤުޞަދު ރައްކާތެރިކުރުމަށެވެ.\nމީގެއިތުރުން އިސްލާމީ ޘަރީޢަތަކީ ލުއިފަސޭޙަ ޝަރީޢަތަކަށްވުމުން މީސްތަކުންނަށް އުފާފާގަތިކަމާއެކު ދީނީ ވާޖިބުތައް އޭގެ އެންމެ ފުރިހަމަގޮތުގައި އަދާކުރުމަށް މަގުފަހިވެގެންދެއެވެ. މިގޮތުން ފެން ނުލިބުމުން ނުވަތަ ލިބިފައިވާ ފެނުން ނުފުދިއްޖެނަމަ، ތަޔައްމަމު ކުރެވުމާއި، ދަތުރުވެރިންނަށާއި، ބަލިމީހުންނަށާއި ޢުޒުރުވެރިންނަށް ނަމާދު ޤަޞްރުކުރުމާއި ޖަމްޢު ކުރެވޭގޮތް ޝަރުޢުގައި ވަނީ ލައްވާފައެވެ. ހަމައެފަދައިން ޙައިޟުވެރިޔާއާއި ނިފާސްވެރިޔާ އެދެކަންތަކުގެ ދުވަސްތަކުގައި ގެއްލޭ ނަމާދު ޤަޟާކުރަން ނުޖެހުމަކީވެސް ޝަރުޢުގައި މީސްތަކުންގެ ތަކުލީފްތަކަށް ރިޢާޔަތްކުރައްވާފައިވާ މިންވަރު ހާމަވެގެންދާ ކަމެކެވެ.\nއިސްލާމީ ޝަރީޢަތަކީ އިޖުތިމާޢީ، އިޤްތިޞާދީ، ރޫޙާނީ އަދި އަޚުލާޤީ އެންމެހާ ކަންތައްތަކެއް އޭގައި އެކުލެވިފައިވާ އެއްޗަކަށް ވުމުން، މީސްތަކުން ހިނިތުންވުމާއެކު އެކަކުއަނެކަކާ ބައްދަލުވެ މުޢާމަލާތުކޮށް ހަދާނެއެވެ. ފިތުނަވެރިކަމުގެ ސަބަބުން ނިތްކުރިއަށް އަރަމުންދާ ރޫތައްފިލައިގެންދާނެއެވެ. އެހެންމީހުންވެސް ތިމާމެންނަށް އިޙުތިރާމާއި ޤަދަރުކުރާނެއެވެ. ކީރިތި ޤުރުއާނާއި، ސަލާމާއި ޞަލަވާތްލެއްވި މާތް ރަސޫލާގެ ދިރިއުޅުއްވުމުން ރިވެތި ނަމޫނާ ލިބިގަނެވި ސުވަރުގެދިއުމަށް މަގުފަހިވެގެންދާނެއެވެ. އަމާން ކަމާއެކު އުފާވެރި މުޖުތަމަޢެއް ބިނާކުރެވޭނެއެވެ. ކުށެއްކުރުމުން ދީނުގައި ކަނޑައެޅިފައިވާ ޙައްދު ޤާއިނުކުރެވުމުން ދެވަނަ ފަހަރަށް އެކުށް ތަކުރާރު ކުރާތަން ފެނިގެނެއް ނުދާނެއެވެ. އިސްލާމީ ތާރީޚު ހެކިދޭ ގޮތުގައި މިކަން ވަރަށް ރަނގަޅަށް ސާބިތުވެގެން ދެއެވެ. މުސްލިމުންގެ ދެވަނަ ޚަލީފާ ޢުމަރުގެފާނުގެ ދުވަސްވަރު މީހަކު ވައްކަންކުރުމުން އަތްކެނޑުނެވެ. އަދި މިކަމުގެ ސަބަބުން މުޅި އެޚިލާފަތުގައިވެސް ދެވަނަފަހަރަށް އެފަދަ އަދަބެއްދޭން ނުޖެހުނުކަމީ ކަމަށް އޮތް ޙައްލު ފެނިގެންދިޔަކަމެކެވެ. ވުމާއެކު މިފަދަ ކަންތައްތަކުން ޢިބުރަތްނިބިގަނެ އަޅުގަނޑުމެންގެ މިކުޑަރާއްޖެ ކުއްތަކުން ސަލާމަތްކޮށް އިޞްލާޙުކުރުމަށް އޮތް އެންމެބޮޑު ހަތިޔާރަކީ މިފުރިހަމަ ޝަރީޢަތް މިރާއްޖޭގައި ޤާއިމުކުރުމެވެ.\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 3، 10 މާޗް 2012 ދި އިސްލާމް ޑޮޓް ކޮމް\n– މުޙައްމަދު ޝަހީމް ޢަލީ ސަޢީދު، ﷲގެ ޝަރީޢަތުގެ ޙުކުމްތައް ޤާއިމުކުރަމާ! 2010 މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– މުޙައްމަދު ޝަހީމް ޢަލީ ސަޢީދު، ދީނީ ހަރުކަށި ޚިޔާލާއި ސަބަބު އަދި އެކަމުގެ ޙައްލު 2010 މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– މުޙައްމަދު ރަޝީދު އިބްރާހީމް ރަޝިދު، މުޖުތަމަޢުގައި އަމަން އަމާންކަން ޤާއިމުވެ އޮތުމުގެ މުހިއްމުކަން، (17.02.2012) ހުކުރު ޚުޠުބާ، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުލް މަޖީދު ޢަބްދުލް ބާރީ، މިނިވަންކަމުގެ ރަމްޒަކީ އިސްލާމްދީން، (24.02.2012) ހުކުރު ޚުޠުބާ، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުލް މަޖީދު ޢަބްދުލް ބާރީ، ރިބާއާއި ބޭންކް އިންޓަރެސްޓް، (2010) މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– އަޙުމަދު ފަހުމީ ދީދީ، ހެޔޮކަންތަކަށް އަމުރުކުރުމާއި ނުބައިކަންތައް ނަހީކުރުން، ހިދާޔަތުގެ އަލި 12، (25 ފެބުރުއަރީ 2011) ޞ 4، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުއްސައްތާރު ޢަބްދުއްރަޙްމާންގެ ބަސްދީގަތުން (2011) ފެކަލްޓީ އޮފް ޝަރީޢާ އެންޑް ލޯ، ޤައުމީ ޔުނިވަރސިޓީ، ދިވެހިރާއްޖެ\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 1، 22 ޑިސެމްބަރ 2011 ދި އިސްލާމް ޑޮޓް ކޮމް\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 2، 14 ޖެނުއަރީ 2012 ދި އިސްލާމް ޑޮޓް ކޮމް\n – ( يونس 57 )\n – (سورةالجاثية: 18)\n މަޤާޞިދުއްޝަރީޢާ އަލް އިސްލާމިއްޔާ (އަލް މަޞްލަޙަތުލް މުރުސަލާ) ސުރުޚީގެ ދަށުން ދެއްވި ދަރުސް 22 އޮކްޓޯބަރ 2011 ވިލާކޮލެޖް ދިވެހިރާއްޖެ\n (އަލް މާއިދާ 45)\nމާޝާ ﷲ! ޙަމީދުގެ މަސައްކަތުގައި ބަރަކާތް ލައްވައި، ދެދުނިޔޭގެ ބާއްޖަވެރިކަން މިންވަރު ކުރައްވާށި!


ޓީޗަރ ( ފިޒިކްސް )\nޓީޗަރ ( ކެމިސްޓްރީ )\nޓީޗަރ ( ހޮސްޕިޓެލިޓީ)\nޓީޗަރ ( އިކޮނޮމިކްސް )\nޓީޗަރ ( ޓްރެވަލް އެންޑް ޓުއަރިޒަމް )\nޓީޗަރ ( ކޮމްޕިއުޓަރ ސްޓަޑީޒް )\nޓީޗަރ ( އިންގްލިޝް )\nޓީޗަރ ( މެތަމެޓިކްސް )\nޓީޗަރ ( ބިޒްނަސް ސްޓަޑީޒް )\nޓީޗަރ ( އެކައުންޓް )\nޓީޗަރ ( ސޯޝަލް ސްޓަޑީޒް)\nއަފީފުއްދީން ސްކޫލް / ހދ. ކުޅުދުއްފުށި\nދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި ޓެސްޓްތައް އެޑްމިނިސްޓްރ ކުރުން.\nކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރ އަދި މިނޫންވެސް ދަރިވަރުންނަށް ޙާސިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކުކުރުން.\nދަރިވަރުން ޙާޞިލުކުރާ މިންވަރާއި ކުރިއެރުމުގެ ރެކޯޑްތައް ބެލެހެއްޓުން.\nޕޭރަންޓް ޓީޗަރ މީޓިންގ ތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މަޢޫލޫމާތު ދިނުން.\nދަރިވަރުންގެ ކުރިއެރުމާބެހޭ ގޮތުން ބެލެނިވެރިންނާއި، ސްކޫލުގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ހިއްސާ ކުރުން.\nޕްރޮފެޝަނަލް ޑިވަލޮޕްމެންޓް ޕްރަގްރާމްތަކުގައި ފުރިހަމައަށް ބައިވެރިވުން.\nޓީޗަރުންގެ ވަޒީފާގެ އޮނިގަނޑުގެ CS15-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS15-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS15-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS13-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS13-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS13-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS11-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން އަދި ސެންޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުތު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުގެ CS11-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nޓީޗަރުންގެ ވަޒީފާގެ އޮނިގަނޑުގެ CS11-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު 85% އަށްވުރެ މަތިން މާކްސް ލިބިފައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ޑިސެންބަރ 2020 ވާ ބުދަ ދުވަހުގެ 13:30 ގެ ކުރިން، ގުރައިދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected]mv މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 31 ޑިސެންބަރ 2020 އާއި 15 ޖަނަވަރީ 2021 އާ ދެމެދު، ގުރައިދޫ ސްކޫލު ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6640574 އަށެވެ. އީ-މެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.\nސުންގަޑި: 30 ޑިސެންބަރު 2020 1330


ވަފާ ޖަމިއްޔާއިން ޑިނާ ނައިޓެއް ބާއްވަނީ\nވަފާ ޖަމިއްޔާގެ ޑިނާ ނައިޓްގެ އިސްތިހާރެއް\nބ. އޭދަފުށީ ޖަމިއްޔަތުލް ވަފާއިން އިސް ނަގައިގެން މޯލްޑިވިއަން ޑިނާ ނައިޓެއް ބާއްވާ ގޮތަށް ހަމަޖައްސައިފި އެވެ.\nއެ ޖަމިއްޔާގެ މީޑިއާ ކޯޑިނޭޓަރު މުހައްމަދު ރިޒާ މިއަދު ވިދާޅުވީ އަންނަ މާޗު 8 ވަނަ ދުވަހުގެރޭ މިރޭ 8:30 އިން 10:30 އަށް ވަފާ ޖަމިއްޔާގެ ހޯލުގައި ބާއްވާ ޑިނާ ނައިޓްގެ ބޭނުމަކީ ޖަމިއްޔާއިން ހިންގާ ތަފާތު އެކި ޕްރޮގްރާމުތަކަށް ފައިސާ ހޯދުން ކަމަށެވެ.\nރިޒާ ވިދާޅުވީ ޑިނާ ނައިޓުގައި ލައިވް މިއުޒިކާއި ވަފާ ޖަމިއްޔާގެ އަންހެންވެރިންގެ ސަގާފީ ނެށުން ފަދަ ބައެއް އައިޓަމްތައް އިތުރުން ބޮޑުބެރާއި ޖާދޫ ހެދުންފަދަ އައިޓަމްތައް ވެސް ހުށަހަޅާނެ ކަމަށެވެ. މީގެ އިތުރުން މި ޑިނާ ނައިޓްގައި ރާއްޖޭގެ މަޝްހޫރު ލަވަކިޔުންތެރިޔާ އުނޫޝާ އާއި ހަމޭޝްގެ އައިޓަމެއްވެސް ފެނިގެންދާނެ ކަމަށް ވަފާ ޖަމިއްޔާއިން ބުނެއެވެ.\nމި ޑިނާ ނައިޓްގައި އޭދަފުށީ އެޓޮލްކިއުޓް ގްރޫޕްގެ ފަރާތުން މިދިޔަ އަހަރު މޭ މަހުން ފެށިގެން ޑިސެމްބަރުމަހުގެ ނިޔަލަށް ކުރިއަށްގެންދިޔަ ލަކީ ޑްރޯ ޕްރޮމޯޝަންގެ ގުރުނަގާގޮތަށްވެސް ވަނީ ހަމަޖެހިފައެވެ.\nޑިނާ ނައިޓުގެ ޓިކެޓެއް ވިއްކަނީ 100ރ. އަށެވެ. 12 އަހަރުން ދަށުގެ ކުދިންނަށް 50ރ އަށެވެ. މި ޑިނާ ނައިޓަށް ޓިކެޓް ނަންގަވައިގެން އަގުހުރި އެތައް އިނާމެއް ހޯދުމުގެ ފުރުސަތުވެސް ވަނީ ހުޅުވާލައިފަ އެވެ.\n“އޯވަނައިސް ގެ ފިހާރަތަކުންނާއި މިއަތޮޅު ރިސޯތްތަކުގެ ޓަކްޝޮޕް ތަކުން ޓިކެޓް ވިއްކަމުން ގެންދާނީ. މިހާރު ވެސް ޓިކެޓް ވިއްކަމުން އެބަ ގެންދޭ،” ރިޒާ ވިދާޅުވި އެވެ.\nމި ޑިނާ ނައިޓް ސްޕޮންސާ ކޮށްފައިވަނީ ދިރާގާއި އެޓޮލް ކިއުޓް އަދި އޯވަނައިސް ގްރޫޕްގެ އިތުރުން ފެއިމް ސް ވެއާ އަދި މައުފާ ރެސްޓޯރަންޓްގެ ފަރާތުންނެވެ.\nފެބްރުއަރީ 27, 2013 at 9:24 am\nޕަކާސް ކަައޭ ދެންދާންވީނު ހޮޓަލަށް.\nފެބްރުއަރީ 26, 2013 at 5:26 pm\nޒުވާނުންނަށް ކުލަބު ޖަމުއްޔާ ހިންގަން ދިނުމުގެ ބޭނުމަކީ މިފަދަ ކަންތައްތައް ކުރުން އެއްވެސް ކުލަބަކީ ސިޔާސީ ތަނަކަށްވެއްޖެނަމަ އޭގެ މަޤްޞަދު ޙަޞިލެއްނުވާނެ. މިރަށުގެ ބައެއްކުލަބުތައް ހިނގަމުންދަނީ ސިޔާސީ ޕާރޓީތައް ހިނގާ އުޞޫލުން އެހެންވެ މަޤްޞަދު ޙާޞިލްނުވަނީ. މިސާލަކަށް ސީ ސީ ބަލާ؟؟؟؟؟؟؟؟؟؟؟؟؟\nފެބްރުއަރީ 26, 2013 at 11:30 am\nކާކުތަ މޮުޔަވެގެން އުޅެނީ ތިކަހަލަ ކެއުމެއް ނުލިބިގެން އެވެސް 100 ރުފިޔާ ދީފަ ……..އެއަށްވުރެ ރަނގަޅުވާނެ މިރަށުގެ ހޮޓަލަކުން ކެއުމެއް ކެޔަސް ….


Dhe Aharu Dhuvahuge Warranty Aai Eku Aiwa Ge Molhu Tv Mihaaru Reef Side In Libeyne - Vaguthu\nދެއަހަރު ދުވަހުގެ ވޮރެންޓީ އާއި އެކު އައިވާގެ މޮޅު ޓީވީ ރީފްސައިޑުން\nއައިވާ ޓީވީ ލޯންޗު ކުރުމަށް ބޭއްވި ހަފްލާތެ ތެރެއިން/ ވަގުތު އިމޭޖަސް : އަހުމަދު އަޝްހާދު\nރާއްޖޭގައި މިހާތަނަށް ޓީވީއެއްގެ ވޮރެންޓީ ދިން އެންމެ ދިގު މުއްދަތު، ދެއަހަރު ދުވަހުގެ ވޮރެންޓީ އާއި އެކު ޖަޕާނުގެ މަގުބޫލު ބްރޭންޑް އައިވާގެ ޓީވީ ރީފްސައިޑުން ވިއްކަން ފަށައިފިއެވެ.\nރީފް ސައިޑުން މިހާރު އައިވާ ޓީވީގެ ހަތަރު ސައިޒެއް ލިބެން ހުންނާނެ ކަމަށާއި، އޭގެ ތެރޭގައި، 49 އިންޗި އާއި، 55 އިންޗި އާއި، 65 އިންޗީގެ އިތުރުން 75 އިންޗީގެ ޓީވީ ލިބެން ހުންނާނެ ކަމަށް އެކުންފުނިން މައުލޫމާތު ދެއެވެ.\nއައިވާ ޓީވީތައް ރީފް ސައިޑުން ވިއްކާ އަގަށް ބަލާއިރު 49 އިންޗި ޓީވީ ލިބެން ހުރީ 5800 ރުފިޔާއަށެވެ. އަދި 55 އިންޗި ޓީވީ 8،800 އަށް ލިބެން ހުރި އިރު 65 އިންޗި ޓީވީ ލިބެން ހުރީ 11900 ރުފިޔާ އަށެވެ. އައިވާގެ އެންމެ ބޮޑު ޓީވީ 75 އިންޗީގެ ޓީވީ ލިބެން ހުރީ 26،900 ރުފިޔާ އަށެވެ.\nރީފް ސައިޑުން ބުނީ މިއީ މިހާތަނަށް ރާއްޖޭގައި ވިއްކާ އެހެން ކޮލެޓީ ބްރޭންޑްތަކުގެ އަގާއި އަޅައި ބަލާއިރު ހެޔޮ އަގެއް ކަމަށެވެ.\nމި ޓީވީތަކުގެ ބައެއް ޙާއްސަ ކަންކަމަށް ބަލާއިރު، އައިވާ ޓީވީ އަކީ އަލްޓްރާ އެޗްޑީ އެންޑްރޮއިޑް ޓީވީތަކެކެވެ. މިއީ ކޮންމެ ސިޓިން ރޫމަކަށް އަދި ކޮޓަރިއަކަށް ފެތޭފަދަ ކޮލިޓީ ސްމާޓް ޓީވީއެއް ކަމަށް ރީފް ސައިޑުން ވަނީ ބުނެފައެވެ.\nމި ބްރޭންޑް ޓީވީގެ އެންމެ ތަފާތު ތަންކޮޅަކީ އޯޑިއޯ ކޮލިޓީ ރަނގަޅުވުމެވެ. އާންމުކޮށް ޓީވީތަކުގައި އަޑު ބާރުކޮށް އެއްޗެއް ބަލާލަން ބޭނުން ކަމުގައި ވާނަމަ ޖެހެނީ ސްޕީކަރެއް ފަދަ އެއްޗެއް ވަކިން ގަންނާށެވެ. އެހެން ނަަމަވެސް އައިވާ ކުންފުންޏަކީ މީގެ ކުރިންވެސް އޯޑިއޯ ޕްރޮޑަކްޓް އުފައްދަމުން އައި ކުންފުންޏެއް ކަމުން، އެކުންފުނިން ވަނީ އެކަމަށް ވިސްނައި ހަމައެކަނި ޓީވީގެ އަޑުންވެސް ފުދޭވަރު ކޮށްފައެވެ.\nރީފް ސައިޑުން ބުނީ މިހާ ހެޔޮ އަގެއްގައި ޓީވީ ދޫކުރުމަކީ ކަސްޓަމަރުންގެ މެދުގައި ހިޔާލުތަފާތުވުން އުފެދިދާނެ ކަމެއް ކަމަށާއި، މިހާ ހެޔޮ އަގުގައި ޓީވީ ވިއްކަމުން ދަނީ 2020 ވަނަ އަހަރު ކުރިއަށް ގެންދާ ޕްރޮމޯޝަނެއްގެ ތެރެއިން ކަމަށެވެ. އަދި ކުރިއަށް އޮތް ތަނުގައި ޓީވީތަކުގެ އަގަށް ބަދަލެއް އައުމަކީ އެކަށީގެންވާ ކަމެއް ކަމަށް އެކުންފުނިން ވަނީ ބުނެފައެވެ.\nޖަޕާނުގެ އައިވާ އުފެދިގެން އައިސްފައި ވަނީ 1951 ވަނަ އަހަރުގެ ތެރޭގައެވެ. އައިވާ ބްރޭންޑް މަޝްހޫރުވެފައި ވަނީ އޯޑިއޯގެ އެކި އާލާތްތައް އުފެއްދުމަށެވެ.\nރީފް ސައިޑުން ދަނީ މިފަދަ ކޮލެޓީ، މޮޅު ބްރޭންޑްތައް ރާއްޖޭގެ މާކެޓުގައި ހެޔޮ އަގުގައި ވިއްކަމުންނެވެ.\nޓީވީ މިހާ އަގުހެޔޮވެފަ ހުރިތަން ދެކުނިންތަ؟


ކުޑަކުދިންގެ ވާހަކަ: ރޯދަމަސް އަންނަނީ – DhiSalafiyyah\nކުޑަކުދިންގެ ވާހަކަ: ރޯދަމަސް އަންނަނީ\n08/07/2013 ކުޑަކުދިންއަލް އުޚްތު ތަސްނީމް ޢަލީ\nބޮޑުބޭބެއާއެކު ބަހުގައި ސްކޫލުން ގެއަށް އައިސް ބަޝާރު ބުންޏެވެ.”މަންމާ! ރޯދަމަސްއަންނަނީ. އަވަހަށް ގެ ސާފު ކުރަމާ! ސްކޫލުން ވިދާޅުވި މާދަމާ ކުލާސް ސާފު ކުރުންވެސް އޮންނާނެ ވާހަކަ” ބަޝާރުގެ ވާހަކައަށް މަންމައަށް އެއްޗެކޭ ނުބުނެވިގެން އުޅެނިކޮށް ގްރޭޑް ހަތަރެއްގައި އުޅޭ ސިޔާ އޭނަގެ ސިޔާމްބެއާއެކު ގެއަށްއައިސް މަންމައަށް ގޮވާލާފައި ބުންޏެވެ. “މަންމާ! ރޯދަމަސް އަންނަނީ. ގެއަށް އާއެއްޗެހި ގަންނަމާ. ރައްޓެހި ކުއްޖަކު ބުނި އެގޭ ކައްކަންގެންގުޅޭ ހުރިހާއެއްޗެއް އުކާލާފައި އާ އެއްޗެހި ގަތް ވާހަކަ.”\nމި އަޑު އަހާފައި މަންމަ ބުންޏެވެ. “ރޯދަމަސް އަންނާތީ ރޯދަމަހުގެ ވާހަކަ ސްކޫލުގައި މާގިނައިން ދެއްކި ދުވަހެއް ދޯ މިއަދަކީ. އެކަމަކު ބުނަންތަ ކުދިންނޭ. ސާފުކުރަންޖެހެނީ ހަމައެކަނި ރޯދަމަސް ނުވަތަ ރަމަޟާންމަސް އަންނާތީވެ އެއްނޫން. އަބަދުވެސް ސާފު ތާހިރުވެ ސާފުތާހިރު ކުރަންވާނެ. އެކަމަކު ދިވެހިން ރޯދަމަހަށް ޚާއްސަކޮށްގެން ސާފުކުރުމަކީ އިހުޒަމާނުއްސުރެ ކޮށް އުޅޭކަމެއް. ރޯދަމަހަށް ޚާއްސަކޮށް ސާފުކުރުމާއެކު ދިވެހިން ހިފައިގެންގުޅޭތަކެތިވެސް ރީތިކޮށް ސާފުކުރޭ. އެއްޗެހި ގޮނޑަށް އެއްލާލާފައި އާ އެއްޗެހި ގަންނަނީކީ ނޫން. އެގޮތަށް ހެދުމަކީ އިސްލާމްދީން މަނާކުރާކަމެއް.”\nމިހާހިސާބަށް ވާހަކަ ދިޔަތަނާ ގްރޭޑް އެކެއްގައި އުޅޭ އެގޭގެ އެންމެ ކުޑަކޮއްކޮ އޭނަގެ ކުޑަބެއާއެކު ކާރުގައި ގެއަށް އައެވެ. ހަމަ ވަނުމާއެކު މަންމަޔަށް ގޮވާލައިފާ ބުންޏެވެ. “މަންމާ! ރޯދަމަސް އަންނަނީ. ކޮއްކޮ ކުލާސް ކުދިން ރޯދަޔަށް ބައިވަރު ކުޅޭއެއްޗެހި ގަންނަ ވާހަކަ އެބަ ދައްކާ. ކޮންއިރަކު ކޮއްކޮއަށް ގަނެދެއްވަނީ….”\nމިވާހަކަ އަޑުއަހާފައި ލޯތްބާއެކު މަންމަ ބުންޏެވެ. “ދަރިފުޅާ! މަންމަ މިދައްކަނީ ތިވާހަކަ. މިއަދު ސްކޫލުގައި ރޯދަމަހުގެވާހަކަ ދެއްކީމަ ހުރިހާކުދިންވެސް މިދައްކަނީ ރޯދަމަހުގެ ވާހަކަ. ކުދިންނޭ! ރޯދަމަހަކީ އަޅުކަމުގެ މައްސަރު. ތިޔަކުދިންވެސް ވިސްނަންވީ ރޯދަމަހުގެ އަޅުކަން ފުރިހަމައަށް އަދާކުރުމަށް. ދުޢާކުރަންވީ ވެސް އެގޮތަށް. ބަރާބަރަށް ނަމާދުކޮށް މިހާރަށްވުރެ އެކަމަށް ސަމާލުވުމަށް. ޢާއިލާ މީހުންނަށާއި އެހެންމީހުންނަށް އެހީތެރިވުމަކީވެސް ނުހަނު ޘަވާބު ލިބޭނޭ ކަމެއް. ކުޅިވަރު ކުޅުމުގައި ދުވަސްތައް ދުއްވާލަން ނުވިސްނާ. ރަމަޟާންމަހުގައި ކުރެވޭ އަޅުކަންތަކުން ލިބޭ ޘަވާބާއި ދަރުމައަށްވުރެ ބޮޑަށް އެހެން ދުވަސްތަކަކު ނުލިބޭނެ. ވިސްނުންތެރިކުދިންނަކީ އަޅުކަމުގެ ޚާއްޞަ މަހުގައި އަޅުކަންކުރުމަށް ޚާއްޞަ ސަމާލުކަމެއް ދޭކުދިން. ގެތައް ޒީނަތްތެރިކޮށްފަ، ރަމަޟާންމަހުގައި އަޅުކަންކުރުމުގައި ފަރުވާކުޑަކުރާކަމުގައިވާނަމަ، އެދުވަސްތަކުގެ ފައިދާ ހެޔޮގޮތުގައި ލިބުނުކަމަކަށް ނުވާނެ. ﷲ ރަމަޟާންމަސް ޚާއްޞަކުރައްވާފައިވަނީ އަޅުކަމުގެ މައްސަރެއްގެގޮތުގައި. ރަމަޟާންމަހުގައި ހެޔޮކަންތައްތައް ކުރުމާމެދު ހުރިހާ ކުދިން ވިސްނައި، އެކަންކަން ގެންދާނެގޮތުގެ ޓައިމްޓޭބަލެއް ހަދާލުމަކީ ވަރަށް މުހިއްމުކަމެއް.”\nމިއަޑުއަހާފައި ހުރިހާކުދިން ބުންޏެވެ. “އަޅުގަނޑުމެން ހުރިހާކުދިން إن شاء الله މަންމަ އެދުނު ފަދައިން މަސައްކަތް ކުރާނަން.”\nތިޔަ ހުރިހާކުދިންވެސް ރަމަޟާންމަހުގެ ދުވަސްތަކުގައި ގިނަގިނައިން ރަނގަޅު ކަންތައް ކުރާށެވެ. މާތްﷲ ހެޔޮ ޖަޒާދެއްވާނެއެވެ !


މިދިޔަ މަހު ލިބުނު އާމްދަނީ އަންދާޒީ ހިސާބުތަކަށްވުރެ 15 އިންސައްތަ މަދު: މީރާ | Jazeera\tމިދިޔަ މަހު ލިބުނު އާމްދަނީ އަންދާޒީ ހިސާބުތަކަށްވުރެ 15 އިންސައްތަ މަދު: މީރާ - Jazeera\nމިދިޔަ މަހު ލިބުނު އާމްދަނީ އަންދާޒީ ހިސާބުތަކަށްވުރެ 15 އިންސައްތަ މަދު: މީރާ\nއާމިނަތު އަޙުމާ April 11, 2019 563 views0\nނިމިގެންދިޔަ މާރިޗް މަހުގައި މީރާއަށް ލިބުނު އާމްދަނީ އަކީ އެ އިދާރާއިން ލިބޭނެކަމަށް ލަފާގާތްކޮށްފައިވި އާމްދަނީ އަށްވުރެ 15 އިންސައްތަ ދަށް މިންވަރެއްކަމަށް މީރާއިން މައުލޫމާތު ދީފިއެވެ.\nމިދިޔަ މަހުގައި މީރާއިން ލިބުނު 1.5 ބިލިއަން ރުފިޔާގެ އާމްދަނީ އަކީ މިއަހަރުގެ މާރިޗްމަހުގައި ލިބޭނެކަމަށް ލަފާކޮށްފައިވާ އަދަދަށް ވުރެ 15.1 އިންސައްތަ ދަށް އަދަދެއްގެ ފައިސާކަމަށް މީރާއިން ޢާންމުކުރި ތަފާސްހިސާބުތަކުން ދެއްކިއެވެ. މީގެ އިތުރުން މިދިޔަ އަހަރުގައި މާރިޗްމަހުގައި މީރާގެ ފަރާތުން އެތެރެވި މިންވަރަށްވުރެވެސް މިއަހަރުގެ މާރިޗްމަހުގައި މީރާގެ ފަރާތުން އެތެރެވި އާމްދަނީގެ މިންވަރު 2.1 އިންސައްތަ ދަށެވެ.\nމާރިޗްމަހުގައި މީރާއަށް ޖީއެސްޓީގެ ގޮތުން އެތެރެވީ އެމަހުގެ ޖުމުލަ އާމްދަނީގެ 48.4 އިންސައްތައެވެ. އެއީ 732.11 މިލިއަން ރުފިއާގެ އަދަދެކެވެ. އަދި ޖުމުލަ އާމްދަނީގެ 23.5 އިންސައްތަ ލިބިފައިވަނީ ޓޫރިޒަމް ލޭންޑް ރެންޓްއިންނެވެ. މިގޮތުން ރިސޯޓުތަކުގެ ބިމުގެ ކުލީގެ ގޮތުގައި 355.86 މިލިއަން ރުފިޔާ މީރާއަށް ވަނީ މިދިޔަ މަހު ލިބިފައެވެ. މިދިޔަ މަހުގައި މީރާއަށް އެންމެ ބޮޑު އާމްދަނީއެއް ލިބިފައިވަނީ މި ދެ ޒަރިއްޔާއިންނެވެ.\nދެން އެންމެ ގިނަ އާމްދަނީ ލިބިފައިވަނީ އަމިއްލަގޮތުންނެވެ. އެއީ 187.03 ރުފިޔާއެވެ. އާމްދަނީގެ 5.8 އިންސައްތަ ލިބިފައިވަނީ ބީ.ޕީ.ޓީގެ ގޮތުގައެވެ. އެއީ 87.04 މިލިއަން ރުފިޔާއެވެ. މީގެ އިތުރުން ގްރީން ޓެކްސްގެ ގޮތުގައި މީރާއަށްވަނީ 83.17 މިލިއަން ރުފިޔާ ލިބިފައެވެ. އެއީ އާމްދަނީގެ 5.5 އިންސައްތައެވެ. އަދި އެއާޕޯޓު ޑިވެލޮޕްމަންޓް ފީގެ ގޮތުގައި ވަނީ 67.33 މިލިއަން ރުފިޔާ ލިބިފައެވެ.\nމީރާއިން މައުލޫމާތު ދިންގޮތުން ރާއްޖެއަށް ފަތުރުވެރިން އައި މިންވަރު އިތުރުވި ނަމަވެސް، ޖީއެސްޓީ ދައްކަންޖެހޭ ބައެއް ފަރާތްތަކުން ޖީއެސްޓީ ދައްކާފައި ނުވާތީ އާމްދަނީ ވަނީ ދަށަށްގޮސްފައެވެ. ހަމައެހެންމެ ރިޒޯޓުތަކުގެ ކުލި ދައްކަންޖެހޭ ބައެއް ފަރާތްތަކުން ސުންގަޑިއަށް ފައިސާ ނުދެއްކުމަކީވެސް މިދިޔަ މަހުގެ އަންދާޒީ ހިސާބަށްވުރެ މީރާގެ އާމްދަނީ ދަށްވާން ދިމާވި ސަބަބެއް ކަމަށް މީރާއިން ބުންޏެވެ.


ތިނަދޫގައި ކޮވިޑް ފެސިލިޓީ ގާއިމުކުރަން ނިންމައިފި! | Sangu News\nތިނަދޫގައި ކޮވިޑް ފެސިލިޓީ ގާއިމުކުރަން ނިންމައިފި!\n1 ސެޕްޓެމްބަރ 2020 - 00:56\nގދ.އަތޮޅު ތިނަދޫގައި ކޮވިޑް ފެސިލިޓީއެއް ޤާއިމުކުރުމަށް ރައީސް އިބްރާހިމް މުޙައްމަދު ޞާލިހު ނިންމަވައިފިކަމަށް ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެންބަރު ޢަބްދުﷲ ސަނީފު ވިދާޅުވެއްޖެއެވެ.\nސަންގަށް މައުލޫމާތު ދެއްވަމުން ސަނީފު ވިދާޅުވީ، ހޯމަ ދުވަހު ވިލިނގިލީގައި ހިނގާދިޔަ ކަންތައްތަކުގެ ސަބަބުން ތިނަދޫގައި ކޮވިޑް ފެސިލިޓީއެއް ޤާއިމުކުރުމަށް ނިންމިކަން ރައީސް އޮފީހުން އަންގާފައިވާކަމަށެވެ.\nސަނީފު ވިދާޅުވީ، މިވަގުތު އާ އިމާރާތެއް ނޭޅުނަސް ރަށުން އެ ފަދަ އިމާރާތެއް ހޯދުމުގެ މަސައްކަތް މާދަމާ ފަށާނެކަމަށާއި، މި ބަލިމަޑުކަމުން އަރައިގަނެވޭނީ އެންމެން އެކަކު އަނެކަކަށް އެހީތެރިކަން ފޯރުކޮށްދީގެން ކަމަށެވެ. އަދި މިފަދަ ދަނޑިވަޅެއްގައި ރައީސް މިފަދަ ނިންމެވުމެއް ނިންމެވުމަކީ ރައްޔިތުންގެ ސިއްޙަތާއި ރައްކާތެރިކަަށް ރައީސް ޞާލިހު ދެއްވާ އަހަމިއްޔަތު ހާމަވެގެންދާ ކަމެއް ކަމަށެވެ.\nއަދި މި ފުރުސަތުގައި ތިނަދޫ އަދި ހުވަދު އަތޮޅުގެ ރައްޔިތުންގެ ނަމުގައި ރައީސް ޞާލިހަށް ޝުކުރު އަދާކުރާކަމަށްވެސް ސަނީފު ވިދާޅުވިއެވެ.\nތިނަދޫގައި ފެސިލިޓީއެއް ޤާއިމުކުރުމަށް ރައީސް މި ނިންމަވާފައިވަނީ ތިނަދޫން ކޮވިޑަށް ޕޮޒިޓިވް ވި ފަރާތް ވިލިނގިލީގައި ހުންނަ ކޮވިޑް ފެސިލިޓީއަށް ބަދަލުކުރަން ދިޔުމުން އެރަށް އެރިޔަ ނުދީ ފޮނުވާލުމުންނެވެ.\nރައީސް ސާލިޙް, ކޮވިޑް ފެސިލިޓީ, ވިލިނގިލި, ތިނަދޫ ދެކުނު ދާއިރާގެ މެންބަރު ސަނީފު, ގދ. ތިނަދޫ\n74%ވަރަށް ގަދަ 14%ވަރަށް ގަޔާވޭ 6%ބޮޑު ޖޯކެއް 1%ހައިރާންވެއްޖެ 2%ވަރަށް ދެރަ 4%ރުޅިގަދަ ވަނީ\nހުވަދޫ ކަލޯ says:\nހުވަދު އަތޮޅަކީ ތިނަދޫ ތޯ ؟ މުޅި ހ އަތޮޅަކީ މިވެރިންގެ ތ މުދާގަނޑެއް ކ ދެކިގެން އުޅޭ. ަަަަަބއެއް މުޅި ހުވަދު އަތޮޅުގެ އަގު ވައްޓާލާފަ ތިބި ބާގީން ތަކެއް ، ފައްކާ ޔަހޫޒާއިންތަކެއް ، ބައްލަވާ މަޑަވެލި ނިޔާވި ބޭބެޔަށް ހެދިގޮތް،،،،\nދިވެހި ކުއްޖާ says:\nހުވާދު އަތޮޅައްވާނި ހަމަ ހުވަދު އަތޮޅެއްނޫންތަ!\nކަލޯތިހުރީ ބޮލަށްބޭސް ކުރަން ޖެހިފަ\nސްކޫލް ދަރިވަރަކު ޕޮޒިޓިވްވެ، ތިނަދޫ އަނެއްކާވެސް މޮނިޓަރިން އަށް\nތިން މަސް ފަހުން ތިނަދޫގެ މޮނިޓަރިން އުވާލައިފި\nއެފްއޭއެމް ހުރި އިމާރާތުގައި ސިފައިން ހަދަމުންދާ ކޮވިޑް ފެސިލިޓީގެ ބޮޑުބައެއް ނިންމާލައިފި\nތިނަދޫ މޮނިޓަރިންގެ ހާލަތުން ނަގައިފި


SunOnline: Addu in flat libey meehunge vaguthee list aammu kohfi\nއައްޑޫއިން ފްލެޓް ލިބޭ މީހުންގެ ވަގުތީ ލިސްޓު އާންމުކޮށްފި\nއަހުމަދު ޖައިޝަން 15 Sep 2020, 10:17\nއައްޑޫގައި އަޅާފައިވާ ފްލެޓުތައް -- ފޮޓޯ: ކައުންސިލް\nސަރުކާރުގެ "ގެދޮރުވެރިކުރުން" ޕްރޮގްރާމްގެ ދަށުން، އައްޑޫ ސިޓީގެ ހިތަދޫ އަވަށުގައި އިިމާރާތްކޮށްފައިވާ 264 ފްލެޓްގެ ތެރެއިން، ޑީކެޓަގަރީގައި ހިމެނޭ 32 ފްލެޓަށް އެދި ފޯމު ހުށަހަޅާފައިވާ މީހުންގެ ތެރެއިން ޝަރުތު ހަމަވުމުން ޕޮއިޓް ދިން ގޮތުގެ ތަފްސީލު ހިމެނޭ ވަގުތީ ލިސްޓެއް އާންމުކޮށްފި އެވެ.\nއައްޑޫ ސިޓީ ކައުންސިލުން މިއަދު ކުރި އިއުލާނެއްގައި ބުނެފައި ވަނީ ޑީ ކެޓަގަރީގައި ހިމެނޭ 32 ފްލެޓަށް 835 މީހަކު ކުރިމަތިލާފައިވާ ކަމަށެވެ.\nޕޮއިންޓް ލިބިފައިވާގޮތާ މެދު، އިތުރަށް ކަމެއް ސާފުކުރެއްވުމަށް ބޭނުންފުޅުވާ ފަރާތްތަކާއި ޝަކުވާ ހުށަހަޅަން ބޭނުންވާ ފަރާތްތަކަށް ފުރުސަތު ހުޅުވާލާފައިވާ ކަމަށް ކައުންސިލުން ވަނީ ބުނެފަ އެވެ. އަދި ޝަކުވާ ހުށަހަޅަން ބޭނުންވާ ފަރާތްތަކުން ޝަކުވާ ހުށަހަޅާ ފޯމް ފުރިހަމަ ކުރުމަށް ފަހު އައްޑޫ ސިޓީ ކައުންސިލަށް ނުވަތަ ހިތަދޫ، މަރަދޫ، މަރަދޫފޭދޫ، ފޭދޫ އަވަށު އޮފީހަށް ހުށަހެޅުމަށް ވަނީ އިލްތިމާސްކޮށްފަ އެވެ.\nކައުންސިލުން ބުނެފައި ވަނީ ޝަކުވާ ހުށަހެޅުމުގެ ސުންގަޑިއަކީ މިމަހުގެ 24 ކަމަށެވެ.\nހިތަދޫގައި އިމާރާތް ކޮށްފައިވާ 264 ފްލެޓްގެ ތެރެއިން، 150 ފްލެޓް ހާއްސަ ކުރެވިފައި ވަނީ ހިތަދޫ ރައްޔިތުންނަށެވެ. މަރަދޫ އާއި މަރަދޫ ފޭދޫ އަވަށުގެ ރައްޔިތުންގެ ތެރެއިން ހިތަދޫ އަވަށަށް ދިރިއުޅުން ބަދަލުކުރަން ބޭނުންވާ ފަރާތްތަކަށް 30 ފްލެޓް ހާއްސަކޮށްފައިވާ އިރު، 50 ފްލެޓް ހާއްސަކޮށްފައި ވަނީ ފޭދޫ އަވަށުގެ ރައްޔިތުންގެ ތެރެއިން ހިތަދޫ އަވަށަށް ދިރިއުޅުން ބަދަލުކުރަން ބޭނުންވާ ފަރާތްތަކަށެވެ.\nހުޅުދޫގައި އިމާރާތްކޮށްފައިވާ 48 ފްލެޓްގެ ތެރެއިން، ހުޅުދޫ އާއި މީދޫ އަވަށުގެ ރައްޔިތުންނަށް ހާއްސަކޮށްފައި ވަނީ 23 ފްލެޓެވެ. އަދި ހުޅުދޫ، މީދޫ އަވަށަށް ދިރިއުޅުން ބަދަލުކުރަން ބޭނުންވާ ފަރާތްތަކަށް ހާއްސަކޮށްފައި ވަނީ 15 ފްލެޓެވެ.


“ފަހިއަލި” ޕްރޮގްރާމްގެ ތިންވަނަ ފިޔަވަހީގެ ދަށުން ކޮންމެ ގޭބިސީއަކަށް 05 ލެޑް ބޮކި ބެހުމަށް ފެނަކަ ކޯޕަރޭޝަނާއި ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ “ފަހިއަލި” ޕްރޮގްރާމްގެ ތިންވަނަ ފިޔަވަހީގެ ދަށުން ކޮންމެ ގޭބިސީއަކަށް 05 ލެޑް ބޮކި ބެހުމަށް ފެނަކަ ކޯޕަރޭޝަނާއި ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\n“ފަހިއަލި” ޕްރޮގްރާމްގެ ތިންވަނަ ފިޔަވަހީގެ ދަށުން ކޮންމެ ގޭބިސީއަކަށް 05 ލެޑް ބޮކި ބެހުމަށް ފެނަކަ ކޯޕަރޭޝަނާއި ޙަވާލުކޮށްފި\n22 އޮކްޓޯބަރ 2017 އެނަރޖީ ޙިއްސާކުރެއްވުމަށް\n22 އޮކްޓޯބަރ 2017\nމިއީ ސަރުކާރުގެ މެނިފެސްޓޯގައި ހިމެނޭ ކަރަންޓު ބިލު ކުޑަކުރުމަށް މަގުފަހިކުރުމުގެ ވަޢުދު ފުރިހަމަ ކުރުމަށް ކުރެވޭ މަސައްކަތްތަކުގެ ދަށުން “ފަހިއަލި” ޕްރޮގްރާމުގެ ނަމުގައި ޚާއްޞަކޮށްގެން ކުރިއަށް ގެންދެވޭ ޕްރޮގްރާމެކެވެ. މިޕްރޮގްރާމުން ޙާޞިލުކުރަން ކަނޑައަޅާފައިވާ މައިގަނޑު ލަނޑުދަނޑިއަކީ ހަކަތަ ބޭނުންކުރާ މިންވަރު ދަށްކުރުމާއެކު ކަރަންޓަށް ކުރާ ހޭދަ ކުޑަކުރުމެވެ.\nފަހިއަލި ޕްރޮގްރާމްގެ ފުރަތަމަ ފިޔަވަހީގެ ދަށުން 265,000ލެޑް ހޮޅިބުރި ވަނީ ދައުލަތުގެ މުއައްސަސާތަކަށާއި އަމިއްލަ ފަރާތްތަކަށް ޙަވާލުކުރެވިފައެވެ. މިގޮތުން މުޅި ޖުމްލަ 164 ރަށަކަށާއި 511 މުއައްސަސާއަކަށްވަނީ ހޮޅިބުރި ފޯރުކޮށްދެވިފައެވެ. މި ހޮޅިބުރި ބޭނުން ކުރުމުން އަހަރަކަށް ގާތްގަނޑަކަށް 40 މިލިއަން ރުފިޔާ ކަރަންޓު ބިލުން ސަލަމާތް ކުރެވޭނެއެވެ.\nމިޕްރޮގްރާމުގެ ދެވަނަ ފިޔަވަހީގައި 75000 ލެޑްހޮޅިބުރި ދައުލަތުގެ މުއައްސަސާތަކަށާއި އަމިއްލަ ފަރާތްތަކަށް ވަނީ ހަވާލުކުރެވިފައެވެ. މި ހޮޅިބުރިތަކާއި ބޮކިތައް ބޭނުންކުރުމުން އަހަރަކަށް ގާތްގަނޑަކަށް 7.7 މިލިއަން ރުފިޔާ ކަރަންޓު ބިލުން ސަލަމާތް ކުރެވޭނެއެވެ.\nމީގެއިތުރުން ފަހިއަލި ޕްރޮގްރާމުގެ ދަށުން ހިންގާ “ފަހިއަލި ބަނދަރު”ގެ ދަށުން7ރަށަކަށް 534 ބަނދަރު ބައްތި ވަނީ ދޫކުރެވިފައެވެ. މި ލައިޓްތައް ބޭނުން ކުރުމުން އަހަރަކަށް ގާތްގަނޑަކަށް 74 މިލިއަން ރުފިޔާ ކަރަންޓު ބިލުން ސަލަމާތް ކުރެވޭނެއެވެ.\nމިރޭ ބޭއްވުނު ރަސްމިއްޔާތަކީ މިއަހަރުގެ ހަކަތައިގެ ދުވަހާއި ގުޅުވައިގެން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ ގެ ފަރާތުން ފެނަކަ ކޯޕަރޭޝަން އިން ކަރަންޓުގެ ޚިދުމަތް ފޯރުކޮށްދޭ ރަށްރަށުގެ ގޭބިސީތަކުގެ ތެރެއިން ލެޑް ބޮކި ހޯދުމަށް އެދި ހުށަހަޅާފައިވާ ފަރާތްތަކަށް ޗައިނާ ސަރުކާރުގެ އެހީގައި ސަރުކާރުން ދެއްވާ 262,500 ލެޑް ބޮކި ފޯރުކޮށްދިނުމުގެ މަސައްކަތް ފެށުމަށް ބޭއްވުނު ރަސްމިއްޔާތެކެވެ. ސަރުކާރުން ގޭބިސީތަކަށް މިތަކެތި ފޯރުކޮށްދިނުމުގެ މަސައްކަތް ކުރިއަށްގެންދާނީ ފެނަކަ ކޯޕަރޭޝަން މެދުވެރިކޮށެވެ. މިގޮތުން ކޮންމެ ގޭބިސީއަކަށް7ވޮޓް ގެ5ލެޑް ބޮކި ފޯރުކޮށްދެވޭނެއެވެ. މި ބޮކިތައް ބޭނުން ކުރުމުން އަހަރަކަށް ގާތްގަނޑަކަށް 1.5 މިލިއަން ރުފިޔާ ކަރަންޓު ބިލުން ސަލަމާތް ކުރެވޭނެއެވެ.\nއަދި މި ރަސްމިއްޔާތުގައި ކުޑަކުދިންނާއި ޒުވާނުން އިއާދަކުރަނިވި ހަކަތައަށް އަހުލުވެރި ކުރުވުމުގެ ގޮތުން އިރުގެ އަލިން ހަކަތަ އުފެއްދޭ ހޯމް ސޯލާ ސިސްޓަމްތަކެއް ސްކައުޓް އަދި ގާލްގައިޑް އެސޯސިއަޝަނަށް ވަނީ ހަދިޔާކުރެވިފައެވެ.


Reguilón emme fahun Tottenham ah badhaluvanee - AO News\nރެގީލޯން އެންމެފަހުން ޓޮޓެންހަމަށް ބަދަލުވަނީ\nރެއާލް މެޑްރިޑަށް ކުޅެމުން އަންނަ ސްޕެއިނުގެ ފުލްބެކް ސާޖިއޯ ރެގީލޯން. --ފޮޓޯ: ގެޓީ އިމޭޖަސް\nނިމިދިޔަ ސީޒަނުގައި ސެވިއްޔާ އަށް ކުޅުނު ސްޕެއިނުގެ ޒުވާން ފުލްބެކް ސާޖިއޯ ރެގީލޯން ގެންދަން މެންޗެސްޓާ ޔުނައިޓެޑުން މަޝްވަރާތައް ފަށައިގެން ކޮޅެއްގައި ނުޖެހިގެން އުޅެނިކޮށް، ޓޮޓެންހަމް ހޮޓްސްޕާ އިން އެ ޑީލްގެ ތެރެއަށް ވަދެ އެ ކުޅުންތެރިޔާ ގެނައުމަށް އެއްބަސްވުމަކަށް އަތުވެއްޖެކަމަށް ފަހުގެ މީޑިއާ ރިޕޯޓްތައް ބުނެފިއެވެ.\nރެއާލް މެޑްރިޑްގެ ލޯން އެއްބަސްވުމެއްގެ ދަށުން މިދިޔަ ސީޒަނުގައި ސެވިއްޔާ އާއެކު ޔުރޮޕާ ލީގު ކާމިޔާބުކުރި ރެގީލޯންގެ ސޮއި ހޯދުމަށް އެ ކްލަބުން ވެސް މަސައްކަތްކޮށްފައިވީނަމަވެސް، އެ ރޭހުގައި މިހާރު ކުރިހޯދާފައިމިވަނީ ޓޮޓެންހަމުންނެވެ.\nއެންމެ ފަހުގެ މީޑިއާ ރިޕޯޓްތައް ބުނާގޮތުން، ރެގީލޯން ދޫކޮށްލަން ރެއާލުން ތައްޔާރަށް އޮތް ނަމަވެސް ޔުނައިޓެޑަށް ހުރަސްތައް ކުރިމަތިވީ ރެއާލުން ކޮންޓްރެކްޓްގައި އިތުރު މާއްދާއެއް ހިމަނާން ޑިމާންޑްކުރުމުންނެވެ. ރެއާލުން ބޭނުންވަނީ ރެގީލޯން ވިއްކާލުމަށްފަހު ތިން އަހަރު ފަހުން އޭނާ ބޭނުންނަމަ ކަނޑައެޅޭ ވަކި އަގެއްގައި އަލުން ރެއާލަށް އައުމުގެ އިހްތިޔާރު ލިބޭގޮތަށް ކޮންޓްރެކްޓްގައި އެ މާއްދާ ހިމަނާށެވެ. ނަމަވެސް، ޔުނައިޓެޑުން މިގޮތަށް އެއްބަހެއްނުވިއެވެ. މިއާއެކު، ޓޮޓެންހަމުން މި ޑީލްގެތެރެއަށް ވަދެ ރެއާލުން ބޭނުންވާގޮތަށް އެއްބަސްވުމުން ރެގީލޯން އެ ޓީމަށް ބަދަލުވުމުގެ އެންމެހާ އިންތިޒާމެއް ވަނީ ހަމަޖެހިފައެވެ.\nރެއާލްގެ ޔޫތު އެކަޑެމީގައި އުމުރުން 8 އަހަރުގައި ކުޅެން ފެށި ރެގީލޯން ވަނީ 2015 އިން 2017 އަށް ސްޕެއިނުގެ ތިންވަނަ ޑިވިޝަނުގެ ލޮގްރާނޭސް އަށް ލޯން އެއްބަސްވުމެއްގެ ދަށުން ދެ ފަހަރެއްގެ މަތީން ކުޅެފައެވެ. އަދި އޭގެފަހުން ނިމިދިޔަ ސީޒަނުގައި ރެއާލް އަދި ސްޕެއިނުގެ ކުރީގެ ކޯޗު ހުލެން ލޮޕެޓެގީގެ އިރުޝާދުގެ ދަށުން ކުޅެމުން އަންނަ ސެވިއްޔާގައި މޮޅު ކުޅުމެއްވަނީ ދައްކާފައެވެ.\nމިހާރު އުމުރުން 23 އަހަރުގެ ރެގީލޯން ވަނީ ނިމިދިޔަ ސީޒަނުގައި ސެވިއްޔާ އަށް ކުޅެދިން 38 މެޗުގައި ތިން ލަނޑުޖަހައި، އިތުރު ފަސް ގޯލްޖެހުމަށް އެހީތެރިވެދީފައެވެ. އޭގެކުރީން، އޭނާ ވަނީ ރެއާލްގެ ސީނިއާ ޓީމަށް 22 މެޗު ކުޅެފައެވެ. މީގެއިތުރުން، ލުއިސް އެންރީކޭ އެންމެ ފަހުން އެކުލަވާލި ސްޕެއިނުގެ ގައުމީ ޓީމުގައި ހިމެނި، އޭނާ ވަނީ މިހާތަނަށް އެއް މެޗު ކުޅެފައެވެ.\nރެގީލޯންގެ އިތުރުން ރެއާލަށް ކުޅެމުން އަންނަ އެ ޓީމުގެ ކުރީގެ ކުޅުންތެރިޔާ ގަރެތު ބޭލް ގެނައުމަށްޓަކައި އެ ކްލަބާއެކު ޓޮޓެންހަމުން މަޝްވަރާތައް ފަށާފައިވާކަމަށް ވެސް ފަހުގެ މީޑިއާ ރިޕޯޓްތައް ބުނެއެވެ. އެހެންނަމަވެސް، މި ޑީލް އިތުރަށް ކުރިއަށްގެންދިއުމުގައި ދިމާވާނެ އެންމެ ބޮޑު ގޮންޖެހުމަކަށްވެގެންދާނީ ބޭލްގެ މުސާރަ ކަމަށާއި، ކުރިން ބެލެވިފައި އޮތީ ލޯން އުސޫލުން އެހެން ކްލަބަކަށް ބަދަލުވާނަމަ ރެއާލުން އޭނާގެ މުސާރައިގެ ދެބައިކުޅަ އެއްބައި ދޭގޮތަށް ކަމަށްވީނަމަވެސް، މިހާރު އެ ކްލަބުން ބޭނުންވަނީ ދާއިމީ އެއްބަސްވުމެއްގައި ބޭލް ދޫކޮށްލަންކަމަށް ވެސް ބައެއް ހަބަރުތައް ބުނެއެވެ.\nނިމިދިޔަ ސީޒަނުގައި ޕްރިމިއާ ލީގުގެ ގަދަ ހަތަރަކުން ޖާގަ ގެއްލުނު ޓޮޓެންހަމުން ވަނީ މި ފަހަރުގެ ސީޒަނަށް ރެއާލް ބެޓިސް އިން ލޯން އުސޫލުން އެ ޓީމަށް ކުޅެމުން އައި އާޖެންޓީނާގެ މިޑްފީލްޑަރު ޖިއޮވާނީ ލޮ ސެލްސޯގެ އެއްބަސްވުން ދާއިމީކޮށް، ވުލްވްސް އިން މެޓް ޑޮހާޓީ އާއި ސައުތެމްޓަންގެ ޕިއޭ-އެމީލް ހޮއެބިއޭ ގެނެސްފައެވެ.\nރެއާލް މެޑްރިޑްކުޅިވަރުއިނގިރޭސި ޕްރިމިއާ ލީގުމެންޗެސްޓާ ޔުނައިޓެޑްދުނިޔެސްޕެއިންޓޮޓެންހަމް ހޮޓްސްޕާ\nކަރަބާއޯ ކަޕް: ލިވަޕޫލާއި ސިޓީ ހަތަރުވަނަ ބުރަށް ދަތުރުކޮށްފި\nސެވިއްޔާ ބަލިކޮށް ބަޔާނުން ސުޕަކަޕް އުފުލާލައިފި


#Covid-19: Addu ge adhadhu dhashah - Hali News\nއައްޑޫ އެކުއެޓޯރިއަލް ހޮސްޕިޓަލް/ފޮޓޯ ހަލި\nކޮވިޑް-19: އައްޑޫގެ އަދަދު ދަށަށް\n26 February 2022, 23:18\nއައްޑޫސިޓީން ކޮވިޑަށް ޕޮޒިޓިވްވާ މީހުންގެ އަދަދު މަދުވާން ފަށައިފިއެވެ. އެގޮތުން މިއަދު ޕޮޒިޓިވްވެފައިވަނީ 55 މީހެކެވެ. އެއީ 54 ދިވެއްސަކާއި ބިދޭސީއެކެވެ.\nއޭގެ ތެރެއިން މިއަދުވެސް އެންމެ ގިނަ މީހުން ޕޮޒިޓިވްވެފައިވަނީ އެސިޓީގައި އެންމެ އާބާދީބޮޑު އަވަށް ކަމަށްވާ ހިތަދޫގައެވެ. ހިތިތަދޫން މިއަދު ޕޮޒިޓިވީ 40 މީހެކެވެ. މަރަދޫއިން މިއަދު ޕޮޒިޓިވްވީ ދެ މީހެކެވެ. މަރަދޫފޭދޫއިން 1 އެވެ. ފޭދޫއިން ވެސް 1 އެވެ. ހުޅުދޫއިން ވެސް އެކެކެވެ. މީދޫން 10 އެވެ.\nމިއަދަދާއެކު އައްޑޫ ސިޓީން ކޮވިޑަށް ޕޮޒިޓިވްވި މީހުންގެ ޖުމްލަ މިހާރުވަނީ 7328 އަށް އަރައިފައެވެ. 6614 މީހަކުވަނީ ބަލީން ފަސޭހަވެފައެވެ. އޭގެތެރޭގައި ބަލީން ފަސޭހަވެގެން މިއަދު ދޫކޮށްލި 57 މީހުން ހިމެނެއެވެ.\nއައްޑޫގެ އެކްޓިވް ކޭސްގެ މިހާރުގެ ޖުމްލައަކީ 698 އެވެ. އެއީ ހިތަދޫގައި ތިބި 353 މީހަކާއި، މަރަދޫގައި ތިބި 80 މީހަކާއި މަރަދޫފޭދޫގައި 26 މީހަކާއި ފޭދޫގައި 84 މީހަކާއި ހުޅުދޫގައި 83 މީހަކާއި މީދޫގައި 68 މީހަކާއި ގަމުގައި4މީހެކެވެ. މިބަލީގައި އައްޑޫއިން މިހާތަނަށް ވަނީ 16 މީހަކު ނިޔާވެފައެވެ.\nއައްޑޫއިން އިއްޔެ ޕޮޒިޓިވްވީ 72 މީހެކެވެ. މިމަހު 23 ވަނަ ދުވަހު ޕޮޒިޓިވްވީ 77 މީހެކެވެ.


އެމްޑީޕީގެ އަންހެން މެންބަރުން ރައީސް އޮފީސް ކައިރީގައި ކުރި ސުލްހަވެރި އިޙްތިޖާޖް ލޮނުފެން ޖަހައި ރޫޅާލައިފި – Maldivian Democratic Party\nއެމްޑީޕީގެ އަންހެން މެންބަރުން ރައީސް އޮފީސް ކައިރީގައި ކުރި ސުލްހަވެރި އިޙްތިޖާޖް ލޮނުފެން ޖަހައި ރޫޅާލައިފި\nއެމްޑީޕީގެ އަންހެން މެންބަރުން ކުރި ސުލްހަވެރި އިޙްތިޖާޖް ރޫޅާލީ، އެ މެންބަރުން ރައީސް އޮފީހަށް ސިޓީ ހުށަހަޅަން ގޮސް ސުލްހަވެރިކަމާއެކު އިށީނދެ ތިއްބައި ފުރަތަމަ ލޮނުފެން ޖެހުމުން ވެސް އަންހެން މެންބަރުން ދުރަށް ނުދިއުމުން ރާއްޖެ ޓީވީގެ ސިގްނަލް މެދު ކެނޑުނު ވަގުތު އަންހެން މެންބަރުންގެ ގައިގައި ކޮޅުފައިންތަޅައި، ބުރުގާ ބާލުވައި، ބޮޑެތި އަނިޔާތަކެއް ދީގެން ކަމަށް އެ ސަރަހައްދުން މަޢުލޫމާތުދޭ.\nމުޒާހަރާ ކުރާ މީހުން ފަހަތަށް ޖައްސާފައިވާ ނަމަވެސް “ޓްރޭޑާސް ކައިރީގައި އަދިވެސް ވަރަށް ގިނަ އަންހެނުން މުޒާހަރާ ކުރަމުންދާ” ކަމަށް މަހިބަދޫ ދާއިރާގެ މެންބަރު ރުގިއްޔާ މުޙަންމަދު ވިދާޅުވެއްޖެ\nބާޣީ ސަރުކާރާ ދެކޮޅަށް އަންހެނުންކުރާ އިޙްތިޖާޖު މިހާރު ކުރިޔަށްދަނީ ވެލާނާގެ ކައިރީގައި. އަދިވެސް ގިނަ ބަޔަކު މުޒާހަރާގައި ބައިވެރިވޭ.\nރާއްޖެ ޓީވީ ސިގްނަލް ކަނޑާލުމަށް ފަހު އަލުން ސިގްނަލް ލިބިއްޖެ. ރައީސް އޮފީސް ކައިރިން ފިރިހެނަކު ހައްޔަރުކޮށްފައިވާ ކަމުގެ މައުލޫމާތުތަކެއް ވެސް ދަނީ ލިބެމުން\nއިޙްތިޖާޖް ކުރަމުންދިޔަ އަންހެނުންގެ ގަޔަށް ހައި ޕްރެޝަރުގައި ފެންޖަހައި އެ ސަރަހައްދުން މީހުން ދުރަށް ޖައްސައިފި. އެހެން ނަމަވެސް އަދި ވެސް އެއްބަޔަކު އެ ސަރަހައްދުގައި އެބަތިބ\nބައެއް އަންހެނުންނަށް ފުލުހުން އަނިޔާކުރަމުންދާ ކަމަށް ވެސް މައުލޫމާތު ލިބޭ.\nއެއްވެފައިވާ އަންހެނުންނާ ދިމާލަށް މިހާރުޕްރެޝަރުގައި ލޮނު ފެންޖަހަން ފަށައިފި. އަދިވެސް ގިނަ ބަޔަކު ތިބީ އިށީނދެގެން.\nބާޣީ ވަހީދު އިސްތިއުފާދިނުމަށް އެދި ލިޔެފައިވާ ސިޓީތައް ރައީސް އޮފީހާ ހަވާލުކުރަމުންދާ ކަމަށް މަޢުލޫމާތު ލިބޭ\nފިރިހެނުން ވެސް މިހާރު އެ ސަރަހައްދަށް ޖަމާވަމުންދާ ކަމަށް ޚަބަރު ލިބޭ. އެމްޑީޕީގެ އަންހެނުންގެ ރޫޙްގެ މެންބަރު އާނިޔާ އާއި އިތުރު ދެ އަންހެން މެންބަރަކު ރައީސް އޮފީހަށް ވަދެފައިވާ ކަމަށް ވެސް މައުލޫމާތު ލިބޭ\nއެ ސަރަހައްދު ދޫކޮށްދިއުމަށް ފުލުހުން އިންޒާރު ދެމުން އެބަދޭ. އެހެން ނަމަވެސް އަންހެނުން ހަމަ ސުލްހަވެރިކަމާ އެކު އިށީނދެ ތިބީ\nއިތުރު ފުލުހުން ބަންޑާރަކޮށި ކައިރިއަށް ޝީލްޑްތަކާ އެކު ޖަމާވެއްޖެ\nރައީސް އޮފީސް ގޭޓު ދޮށުގައި ހަރަކާތްތެރިވަމުން ދިޔަ ފުލުހުން އެ ސަރަހައްދު ދޫކޮށް ހިނގައްޖެ. އަދި ވެސް އަންހެނުން އިށީނދެ ތިބެ ” ބާޣީ ވަހީދު އިސްތިއުފާ” އާއި “ކޮބާ ކޮބާ މަގޭ ވޯޓު” ގޮވަމުން އެބަދޭ\nބާޣީ ވަހީދާ ބައްދަލުކުރުމަށް އެއްވެފައިވާ އަންހެނުންގެ ތެރެއިން ބަޔަކު އެޕޮއިންޓްމެންޓަކަށް އެދިފައިވާ ކަމަށް ޚަބަރު ލިބޭ\n“ބާޣީ ވަޙީދު އިސްތިއުފާ” ގޮވަމުން އެބަދޭ.4ފުލުހަކު އެސަރަހައްދުގައި ހަރަކާތްތެރިވޭ\nއިޙްތިޖާޖްކުރަމުންދާ އަންހެން މެންބަރުން ރައީސް އޮފީސް ކުރިމަތީ އިށީނދެއްޖެ. ހުރަވީ ބިލްޑިންގ ކުރިމަތިން ވަރަށް ގިނަ އަންހެނުން ރައީސް އޮފީހުގެ ދޮރާ2ފޫޓެއްހާ ކައިރީގައި އިށީނދެ އެބަތިބި\nއިޙްތިޖާޖުގެ ބައިވެރިން މިހާރު މިސްރާބުހުރީ ރައީސް އޮފީހާ ދިމާލަށް ކަމަށް މައުލޫމާތު ލިބޭ. ވަރަށް ގިނަ އަދަދެއްގެ އަންހެނުން ބައިވެރިވޭ\nމުޒާހަރާގެ ބައިވެރިންގެ މިސްރާބު މިހާރު ބަދަލުވެފައިވާ ކަމަށް މައުލޫމާތު ލިބޭ\nއެޗްއާރުސީއެމްގެ މެންބަރުންނާ ބައްދަލުކުރެއްވުމަށް ފަހު އެމްޑީޕީގެ އަންހެނުންގެ ރޫޙްގެ ރައީސާ ޝިޔާމާ އާއި ރައީސް ނަޝީދުގެ ކެބިނެޓް މިނިސްޓަރުން ކަމަށްވާ އެޑިއުކޭޝަން މިނިސްޓަރ ޝިފާ މުޙައްމަދު އަދި ޓުއަރިޒަމް މިނިސްޓަރ މަރިޔަމް ޒުލްފާ ޗާންދަނީ މަގުގައި ތިބި އިޙްތިޖާޖްގެ ބައިވެރިންނާ ގުޅިއްޖެ\nއެއްވެ ތިބި އަންހެނުންގެ ތެރެއިން މީހަކު ފުލުހަކަށް ފެންފުޅިއެއް ދީފި. އެ2ފުލުހުން ވެސް މަޑުމަޑުން އެއްވެ ތިބި މީހުންގެ މެދުން ހިނގައްޖެ. މިހާރު ފުލުހަކު ނެތް\nއެޗްއާރުސީއެމް އިމާރާތުން ގިނަ އަދަދެއްގެ މުވައްޒަފުން ނިކުމެގެން ހިނގައްޖެ\nއެ ސަރަހައްދުގައި ހަރަކާތްތެރިވަނީ އެންމެ2ޓްރެފިކް ޕޮލިހުން\nޓީވީ މަސްއޫދު އެއްވެފައިވާ ސަރަހައްދަށް އައުމުން ހުރިހާ އަންހެން ބޭފުޅުން އަޑުއުފުލަން ފަށައިފި. މަސްއޫދު އަވަސް އަވަހަށް އެ ސަރަހައްދުން ގޮސްފައިވާ ކަމަށް މައުލޫމާތު ލިބޭ.\nއެމްޑީޕީގެ އަންހެން މެންބަރުން ހިއުމަންރައިޓްސް ކައިރީގައި އިޙްތިޖާޖުކުރަމަށް ޓަކައި ޗާންދަނީ މަގުގައި ސުލްހަވެރިކަމާއެކު އިޙްތިޖާޖްކުރަމުން އެބަދޭ\nއެމްޑީޕީގެ ގިނަ ހަރަކާތްތެރިން ތަކެއް ސަލްޓަންޕާކުން ނުކުމެގެން ގިނަ ބަޔަކު ސިޓީތަކެއް ހިފައިގެން ހިއުމަން ރައިޓްސް ކޮމިޝަނަށް ދިއުމަށް ހިނގައިގެންފި .


SunOnline: Emma Stone ah Dhari aku Libeny\nއެމާ ސްޓޯންއަށް ދަރިއަކު ލިބެނީ\nއައިމިނަތު ލުބާ 08 Jan 2021, 11:11\nއެމާ ސްޓޯން އަދި ފިރިމީހާ ޑޭވް މެކޭރީ ---\nއެމެރިކާގެ ފިލްމީތަރި އެމާ ސްޓޯން ބަލިވެ އިންކަން ހާމަވެއްޖެއެވެ.\nއެމާ އޭނާގެ ލޯބިވެރިޔާ، ކޮމީޑިއަން އަދި ޑިރެކްޓަރު ޑޭވް މެކޭރީއާ ކައިވެނިކުރީ މިދިޔަ އަހަރުގެ މޭ މަހުގެ ތެރޭގައެވެ. އެ ދެމަފިރިންނަށް އަލަތު ދަރިއަކު ލިބެން އުޅޭކަން ކަށަވަރުވީ ޕަޕަރާޒީން ނަގާފައިވާ ފޮޓޯތަކުންނެވެ.\nއޭނާގެ ބަލިވެއިންކަން ކަށަވަރުވާ ފޮޓޯތަކެއް މީޑިއާތަކުން ގެނެސްދިން އިރު ހަބަރުތައް ބުނާގޮތުގައި އެމާގެ ބަނޑަށް މިހާރު ހަތަރު މަސް ވެދާނެ ކަމަށެވެ.\nމިހާތަނަށްވެސް އެމާއާއި މެކޭރީ، މިކަމާ ބެހޭ ގޮތުން އެއްވެސް އެއްޗެއް ބުނެފައި ނުވި ނަމަވެސް، އެ ދެމަފިރިންނާ ގާތް ފަރާތަކުން ވަނީ މުނިފޫހިފިލުވުމުގެ ދާއިރާގެ ހަބަރުތައް ގެނެސްދޭ "އީ އޮންލައިން"އާ ވާހަކަ ދައްކާފައެވެ.\n"ބަނޑުބޮޑުވުމާ ގުޅިގެން އެމާ ހުރީ ވަރަށް އުފާވެފައި. އޭނާ އަބަދުވެސް ބޭނުންވޭ އާއިލާއެއް ބިނާކުރަން. މިހާރު ހުރީ މަންމައަކަށް ވުމަށް ކެތްމަދުވެފައި،" އެމާއާ ގާތް މީހަކު އީ އޮންލައިންއަށް ބުނިކަމަށް އެ ނޫހުން ރިޕޯޓުކުރިއެވެ.\nދެހާސް ދިހަވަނަ އަހަރު ނުކުތް ޓީން ކޮމެޑީ ފިލްމު "އީޒީ އޭ"ގެ ލީޑު ކުޅެ، ބޮޑު މަގުބޫލުކަމެއް ހޯދައި އެ ރޯލަށް އެމްޓީވީ މޫވީ އެވޯޑްސްގައި ބެސްޓް ކޮމީޑިކް ޕަފޯމަންސް އެވޯޑު ހޯދި އެމާއާއި މިހާރުގެ ފިރިމީހާ މެކޭރީ 2018 ވަނަ އަހަރު އެންގޭޖުވީ ދެ އަހަރު ދުވަސް ވަންދެން ރައްޓެހިވެގެން އުޅުމަށްފަހުއެވެ.\nދަ އެމޭޒިންގް ސްޕައިޑަމޭން އަދި އޭގެ ސީކުއެލްއިންވެސް ފެނުނު އެމާ ވަނީ 2017 ވަނަ އަހަރުގެ ފިލްމު "ލަ ލަ ލޭންޑް"ގެ ލީޑު ރޯލު ކުޅެ އެންމެ މޮޅު އެކްޓްރެސްގެ އޮސްކާ އެވޯޑު، ބަފްޓާ އެވޯޑު، ގޯލްޑެން ގްލޯބު އެވޯޑު އަދި ސްކްރީން އެކްޓާސް ގިލްޑް އެވޯޑު ހޯދާފައެވެ.


Breaking: Isreal Aaeku Ekuveri Kamuge Match Nukulhen Argentina In Ninmaufi - Vaguthu\nއިސްރާޢީލާއެކު އެކުވެރި ކަމުގެ މެޗް ނުކުޅެން އާޖެންޓީނާއިން ނިންމަައިފި\nފަލަސްތީނު މީހުންނަށް ހަމަލާދިނުމުގައި ހައްދުފަހަނަ އަޅާފައިވާ ނިރުބަވެރި އިސްރާއީލާއެކު ކުޅުމަށް ހަމަޖެހިފައިވާ އެކުވެރިކަމުގެ މެޗް ނުކުޅެން އާޖެންޓީނާއިން ނިިންމައިފިއެވެ.\nއަންނަ ހޮނިހިރު ދުވަހު ގުދުސްގައި ކުޅުމަށް ނިންމާފައިވާ މެޗް ކެންސަލް ކުރިކަން ރިޕޯޓްކޮށްފައިވަނީ އާޖެންޓީނާގެ ނޫސްތަކުންނެވެ. އެ ނޫސްތަކުން ބުނެފައިވަނީ، މި މެޗު ކެންސަލްކޮށްފައިވަނީ، ބާލެސޯނާގައި ހުންނަ އާޖެންޓީނާގެ ޓްރޭނިންގ ކޭމްޕެއް ހުރި ސަރަޙައްދަކަށް ފަލަސްތީނަށް ތާއީދުކުރާ އަރަބި ޖަމާޢަތެއް އެއްވެ ޓީމާއި މެދު ހިތްހަމަނުޖެހުން ފާޅުކޮށްފައިވަނިކޮށް ކަމަށެވެ.\nއަދި އިސްރާއީލުން ފަލަސްތީނުގައި ލާއިންސާނީ ޢަމަލުތައް ހިންގަމުންދާ މި ދަނޑިވަޅުގައި، ފޭރިގަނެފައިވާ ގުދުސްގައި ބޭއްވުމަށް ހަމަޖެހުނު މި މެޗަކީ، އިސްރާއިލްއަށް އާޖެންޓީނާއިން ދެވޭ އެއްބާރުލުމެއްކަމުގައި ވާނެ ކަމަށް ބައެއް ފަރާތްތަކުން މީގެ ބުނަމުންދިޔައިރު، މި ނިންމުން ބަދަލު ކުރުމަށް އާޖެންޓީނާގެ އޮފިޝަލުންނަށް އަރަބި ޖަމާޢަތްތަކުން ވަނީ ގޮވާލާފައެވެ.\nމި މޭރުމުން ވާހަކަދައްކަމުން ފަލަސްތީނުގެ ފުޓްބޯޅަ އެސޯސިއޭޝަންގެ ވެރިޔާ، ޖިބްރީލް ރަޖްޢޫބް މީގެ ކުރިން ބުނެފައިވަނީ، އިސްރާއީލާއި އެކު ގުދުސްގައި އާޖެންޓީނާއިން ކުޅޭ އެކުވެރިކަމުގެ މެޗު ކުޅެފިނަމަ ފަލަސްތީނުގައި ތިބި މެސީގެ ސަޕޯޓަރުން އޭނާގެ ޖާޒީތައް އަންދާލާނެ ކަމަށެވެ. އަދި މި މެޗަކީ އިސްރާއީލުން ސިޔާސީ ބޭނުމެއްގައި ގުދުސްގައި ބާއްވަން އުޅޭ މެޗެއް ކަމަށާއި، ދުނިޔޭގެ ތާއީދު އެޤައުމަށް އޮތްކަން އިސްރާއީލުން ހާމަކުރަން ބޭނުންވަނީ މިފަދަ ގޮތްގޮތުން ކަމަށް އޭނާ ބުނެފައިވެއެވެ.\n"މެސީއަކީ ހަމަޖެހުމާއި ސުލްޙައަށް ލޯބިކުރާ ތަރިއެއް. އަރަބި ޤައުމުތަކުގައި މެސީގެ ގިނަ ފޭނުން ތިބޭނެ. މި މެޗުގައި ބައިވެރިވެއްޖެ ނަމަ އެފަރާތްތަކުން މެސީއާއި މެދު ދެކެމުން އައި ގޮތް ބަދަލުވެގެންދާނެ. އަޅުގަނޑުމެން މެސީގެ އަރިހުން އެދެނީ އަނިޔާވެރިންނާއި އެކު މިފަދަ އެކުވެރިކަމުގެ މެޗެއް ނުކުޅުމަށް،" ރަޖްޢޫބް ބުނެފައި ވެއެވެ.\nއާޖެންޓީނާއިން އިސްރާއީލާއި އެކު ކުޅެން ހަމަޖެހުނު އެކުވެރިކަމުުގެ ފުޓުބޯޅަ މެޗު ކެންސަލް ކުރުމާއި ގުޅިގެން އެ ނިންމުން ބަދަލުކުރުމަށް ޓީމުގެ ކިބައިން އެދުމަށް އިސްރާއިލްގެ ކަލްޗަރ އެންޑް ސްޕޯޓްސް މިނިސްޓަރު ވަނީ، އެޤައުމުގެ ހައްދުފަހަނައަޅާފައިވާ ބޮޑުވަޒީރު ބެންޖަމިން ނަތަންޔާހުގެ އަރިހުންވެސް އެދިފައެވެ.\nމިމެޗް ކުޅެން ހަމަޖެހިފައިވާ ޓެޑީ ސްޓޭޑިއަމް އަކީ 1948 ވަނަ އަހަރު އިސްރާއީލުން ފޭރިގަތް ފަލަސްތީނުގެ އަވަށެއްގައި ހަދާފައިވާ ސްޓޭޑިއަމެކެވެ. މި މެޗް ގުދުސްގައި ކުޅެން ނިންމާފައިވާއިރު އިސްރާއީލް އިން ފަލަސްތީންގެ ބިމަށް ވެރިވެގަތްތާ 70 އަހަރު ފުރުމާއި ދިމާކޮށް، އިސްރާއީލްގައި ހުންނަ އެމެރިކާގެ އެމްބަސީ މުސްލިމުންގެ މުގައްދަސް ބިން، ގުދުސް އަށް ބަދަލުކޮށްފައިވާ ދަނޑިވަޅެއްގައެވެ.\nއެކަމާއި ދެކޮޅަށް ފަލަސްތީންގެ ޣައްޒާގައި މުޒާހަރާ ކުރަމުންދާ ފަލަސްތީންގެ ރައްޔިތުންގެ ގަޔަށް އިސްރާއީލްގެ އަނިޔާވެރި ސިފައިން ދަނީ ބަޑިން ޙަމަލާދީ ޝަހީދުކޮށް، މުސްލިމުންނާއި ދެކޮޅަށް ބޮޑު ގަތުލުއާންމެއް ހިންގަމުންނެވެ.\nޖޫން 6, 2018 02:29\nޖޫން 6, 2018 03:02\nއަލްހަމްދު ﷲ ޝުކުރު.\nޖޫން 6, 2018 03:21\nޖޫން 6, 2018 03:28\nޙެހހެހހެހހެހެހހެހެހެހެހ. ސާބަސް އާޖެންޓިނަ\nވަރަށް އުފާވެއްޖެ. މެސީއަށް އޮތް ލޯތްބާ ކުރާ އިޙްތިރާމް އެތަށް ގުނައެއް އިތުރުވެއްޖެ.\nޖޫން 6, 2018 03:57\nޖޫން 6, 2018 04:41\nޖޫން 6, 2018 04:48\nޖޫން 6, 2018 05:16\nޢެވަރު ކުރީމަ ދޯ ނުކުޅެންނިންމީ.. ދެން ރަނގަޅު ތިވަރުންވެސް ތިގޮތަށް ނިންމިކަން.\nޖޫން 6, 2018 08:29\nއިސްރާއީލާ ދެކޮޅަށް ހުންނަނީނަމަ އަބަދުވެސް މެސީއަށް ތާއީދުކުރާނަން. މެސީ އެގޮތުގައި ހުންނަންޏާ މެސިއަށް ބަރަކާތް ލައްވާށި.\nޖޫން 6, 2018 08:57\nލަވް އަރޖެންޓީނާ ❤?


Majileehuge Massakkai Thah Nasheed Kuravvanee Muraali Kamaa Eku: Gasim – adduLIVE\nމަޖިލީހުގެ މަސައްކަތްތައް ނަޝީދު ކުރައްވަނީ މުރާލިކަމާއެކު: ގާސިމް\nNov 20, 2020, 10:41 ހަސަން ރަޝީދު\nގާސިމް އާއި ރައީސް ނަޝީދު - ފޮޓޯ: ސަން\nރައްޔިތުންގެ މަޖިލީހުގެ ރައީސް މުހައްމަދު ނަޝީދު، މަޖިލީހުގެ މަސައްކަތްތައް ކުރައްވަމުން ގެންދަވަނީ ވަރަށް މުރާލިކަމާއެކުގައި ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެއެވެ.\nރޭ ރާއްޖެޓީވީގެ ޕްރޮގްރާމެއްގައި މަޖިލީހުގެ މަސައްކަތްތައް ނަޝީދު ކުރައްވަމުން ގެންދަވާ ގޮތާއި މެދު ދެކެވަޑައިގަންނަވާ ގޮތާއި ގުޅޭގޮތުން ސުވާލު ދެންނެވުމުން ގާސިމް ވިދާޅުވީ ނަޝީދަކީ އެމަނިކުފާނުގެ ވަރަށް ގާތް އެކުވެރިއެއް ކަމަށާއި މަޖިލީހުގެ ކަންކަން ހިންގަނީ ރަނގަޅަށްތޯ ނުވަތަ ނޫންތޯ ނިންމަވާނީ ރައްޔިތުން ކަމަށެވެ.\nއަދި މިވަގުތު ވަކި މީހަކާ ޖެހިވަޑައިގަނެގެން، މަސްލަހަތު ގެއްލިދާނެ އެއްވެސް ވާހަކައެއް ދައްކަވަން ބޭނުންނުވާ ކަމަށް ވެސް ގާސިމް ވިދާޅުވިއެވެ.\n"އަޅުގަނޑު ދެކޭ ގޮތުގައި ވަރަށް މުރާލިކަމާއެކީގައި މަޖިލީހުގެ ކަންތައްތައް ރެއާއި ދުވާލު، އެކަމުގެ ތެރޭގައި އެބަ އުޅުއްވާ. އަބަދުވެސް ކުރައްވާ މަސައްކަތްޕުޅެއްގައި ރައީސް ނަޝީދަކީ މަސައްކަތް މުރާލިކަމާއެކު ކުރައްވާ ބޭފުޅެއް. އެތަން އަޅުގަނޑުމެންނަށް ފެންނަނީ. ރެޔާއި ދުވާލު އެ މަސައްކަތުގައި އެބަ ހޭދަ ކުރައްވާހަމަ. ޕެޝަންއާއެކީއޭ ދަންނަވާލާ ހިތްއޮތީ. ކުރައްވާހިތުން ކުރައްވާކަމެއްކަން އެބަ އިނގޭ" ގާސިމް ވިދާޅުވިއެވެ.\nއަންނަ އަހަރަށް ލަފާކޮށް ދައުލަތުން ހުށަހެޅި ބަޖެޓާއި ގުޅޭގޮތުން ރޭގެ ޕްރޮގްރާމްގައި ވާހަކަދައްކަވަމުން ގާސިމް ވިދާޅުވީ އެއީ ރަނގަޅު ބަޖެޓެއް ކަމަށާއި ބަޖެޓް ބޮޑު ކުރެވެން އޮތްނަމަ އަދިވެސް އެކަން ކުރަންވީ ކަމަށެވެ. ނަމަވެސް މިހާލަތުގައި ސަރުކާރުންކުރާ މަސައްކަތްތަކަށް ފުރުސަތު ނުދީ ބަޖެޓް ކުޑަކޮށް ބަޖެޓަށް ވޯޓު ނުދޭން މަޖިލިސް މެންބަރުން އުޅުމަކީ ކުރަން ހެޔޮވާވަރުގެ ކަމެއް ނޫން ކަމަށްވެސް ގާސިމް ވިދާޅުވިއެވެ.\nމީގެއިތުރުން ގާސިމް ވަނީ ރާއްޖެއަށް އެހީވެދޭ ބޭރުގެ ޤައުމުތަކަށް ކުޑައިމީސް ބަސް ރައްދުކުރާ ފަރާތްތަކުން އެކަން ނުކުރުމަށް ވެސް ގޮވާލާފައެވެ.


ކިނޮޅަހުގައި މިހާތަނަށް އެންމެ ގިނަ މީހުން ބައިވެރިވި ހިނގާލުން އިއްޔެ ބާއްވައިފި\nއިއްެ ބޭއްވި ހިނގާލުމުގެ ތެރެއިން\nކިނޮޅަހުގައި މިހާތަނަށް އެންމެ ގިނަ މީހުން ބައިވެރިވެގެން ބޭއްވި ހިނގާލުން އިއްޔެ ބާއްވައިފިއެވެ. މިއީ މިޔަންމާގެ ހައްދުފަހަނަ އަޅާފައިވާ ހަރުކަށި ބުޑިސްޓުން އެ ޤައުމުގެ ރޮހިންޔާ ދަރިކޮޅުގެ މުސްލިމުންނާ ދެކޮޅަށް ހިންގަމުން ގެންދާ ލާއިންސާނީ ޖަރީމާތަކަށް ދެކޮޅު ހެދުމުގެ ގޮތުން ކިނޮޅަހުގައި ބޭއްވި ހިނގާލުމެކެވެ.\nކިނޮޅަހުގެ ކުދިބޮޑު އެންމެ ބައިވެރިވި މި ހިނގާލުން ފަށާފައިވަނީ ކިނޮޅަހު ޖަމްޢިއްޔަތުލް އިއްތިހާދުގެ އޮފީސް ކައިރިންނެވެ. އެހިސާބުން ފެށިގެނ ކިނޮޅަހު ބަނދަރު ސަރަހައްދަށް ގޮސް އެތާ މަޑުކުރުމަށް ފަހު ، ހިނގާލުން ނިންމާލީ ކިނޮޅަހު ކުރީގެ ބަށި ކޯޓު ސަރަހައްދުންނެވެ. މި ހިނގާލުމުގައި ބަނދަރު ސަރަހައްދުގައި މަޑުކުރުމަށްފަހު ، އައްޝައިޚް ޢަބްދުލް މަޠީން ވަނީ ބައިވެރިންނާ މުޚާޠަބު ކުރައްވާ ވާހަކަފުޅު ދައްކަވާފައެވެ. ޝައިޚްގެ ވާހަކަފުޅުގައި ހުރިހާ މުސްލިމުންނަކީ އެއް ބަޔެއްކަމަށްވާ އިރު ، ދުނިޔޭގެ ކޮންމެ ހިސާބެއްގައި އުޅޭ މުސްލިމުންނަށް ކުރިމަތިވާ ހިތާމައިގެ ބައިވެރިވާން ޖެހޭނެކަމަށާއި އެގޮތުން ރޮހިންޔާގެ މުސްލިމުންނަށް މިއަދު ވަނީ އަޅުގަނޑުމެންގެ އެހީއަށް ވަރަށް ބޮޑަށް ބޭނުން ޖެހިފައިވާ ކަމަށާއި އެބޭފުޅަކަށް ދެވެން އޮތް ވަރަކުން އެހީވުމަށް އިލްތިމާސް ކުރާކަމަށެވެ.\nމިއީ ކިނޮޅަހު ކައުންސިލުން އިސްނަގައިގެން ކިނޮޅަހު ޖަމްޢިއްޔަތުލް އިއްތިހާދާއި ކިނޮޅަހު ހެލްތު ޕޯސްޓާއި ފެނަކަ ކިނޮޅަހު ބްރާންޗާއި އަންހެނުންގެ ތަރައްޤީއަށް މަސައްކަތް ކުރާ ކޮމެޓީއާ ގުޅިގެން ބޭއްވި ހިނގާލުމެކެވެ.\n« ރޮހިންޔާގެ މުސްލިމުންނާ ދެކޮޅަށް ހިންގާ ލާއިންސާނީ އަނިޔާތަކާ ދެކޮޅަށް ކިނޮޅަހުގައި ބާއްވާ ހިނގާލުން މާދަމާ ހަވީރު\nރޮހިންޔާގެ މުސލިމުންނަށް އެހީވުމަށް ރުފިޔާ އެއްކުރުމަށް މިއަދު ކިނޮޅަހުގެ ގޭގެޔަށް ޒިޔާރާތް ކުރާނެ »


ފުއާފް –9| Vaahaka ފުއާފް –9– Vaahaka\n3k 1 0\tJanuary 11, 2021\n" ލީން...؟ ހަނދާންވޭތަ؟ މިއީ ކޮން މަހެއްކަން އިނގޭތަ؟ " އެއަޑު އިހުނަށްވުރެ ގަދަވެގެން ދިޔަ ވަގުތު ފައިޒަން އަލައިނާއާ ގާތަށް އަންނަން ފެށިއެވެ. ހުސްކަޅުކުލައިގެ ދެލޮލުން އެސްފިޔަވެސް ޖަހާނުލާ ހިނގަމުން އައި އިރު ހީވަނީ ރޮބެޓެއްހެންނެވެ. އަލައިނާ ބިރުގަންނަން ފެށީ ދެނެވެ. ފައިޒަން ކުރިޔަށް އަންނަން ނަގާ ކޮންމެ ފިޔަވަޅަކަށް އަލައިނާ ފަހަތަށް ފިޔަވަޅެއް އަޅަމުން ދިޔައިރު ބިރުން ގޮސް މީހާ ދާހިތްލާ ފޯވަމުން ދިޔައެވެ. ދުއްވައިގަންނަން ވެސް ނޭނގި އަލައިނާ ފަހަތަށް ފަހަތަށް ޖެހެމުން ގޮސް މަތަވީ ރުކެއްގައެވެ. އަލައިނާ ފައިޒަންއަށް ނުބަލަން ދެލޯ މަރާ ތަގުޅިކޮއްލިއެވެ. އޭރުވެސް ފައިޒަން އޭނަގެ ގާތަށް އަންނަމުން ދިޔައެވެ. ފައިޒަން އައިސް އަލައިނާގެ ބޮލަށް ފިޝް ބައުލްގައި ހުރި ފެންތައް އޮއްސާލިއެވެ. އެހިސާބުން އަޑުން އަޑުނަގައި އަލައިނާއަށް ރޮވެން ފެށުނެވެ.\nއަލައިނާ އެއިން ގޮތަށް ކުއްލިއަކަށް މީހަކު އޭނަގެ ގައިގައި ބައްދާލިއެވެ. އަލައިނާއަށް ސިހިފައި ހަޅޭލަވައިގަނެވުނެވެ. އަދި އެމީހަކު ދުރަށް ކޮއްޕާލެވުނެވެ. އެހެނަސް ލޯހުޅުވާކަށް ގަސްތެއް ނުކުރިއެވެ.\n" ލީން... މިއީ މަށޭ... ފައިޒަން.. " އިވުނީ ފައިޒަންގެ އަސްލު އަޑެވެ. އަލައިނާ ދެލޯމަތީގައި އަތްއަޅާލީ ފައިޒަންއަށް ބަލަން ބޭނުންނުވުމުންނެވެ.\n" ލީން.. ކިހިނެތްތަ ވީ ލަވް؟ " އޯގާތެރިކަމާއެކު ފައިޒަން އަލައިނާގެ ގައިގައި ފިރުމާލިއެވެ. އަލައިނާއަށް އެއަތް ފޮޅާލެވުނެވެ.\n" ލީން.. ޓެލްމީ ވަޓްސް ރޯންގް؟ " ފައިޒަން އަލައިނާގެ ދެކޮނޑުގައި ހިފާ ތަޅުވާލިއެވެ. ހަމަ އެވަގުތު ދުރުން ގަސްތައް ހެލިލި އަޑު އިވިގެން ފައިޒަންއަށް އެދިމާއަށް ބަލާލެވުނެވެ. ދުރުގައި ހުރި އެއްކަލަ ހިޔަނި ފެނިފައި ވަގުތުން ނިތައް ރޫތައް ގިނަވެގެން ދިޔައެވެ. ފައިޒަން ވަގުތުން އަލައިނާގެ ކަންފަތުގައި އަތްއަޅާލިއެވެ.\n" ހާދަ މަޖަލޭ މިއިންސާނުންގެ ސިކުނޑިތަކާ ކުޅެން... " ކުރަކި ބަރު އަޑަކާއެކު އެހިޔަނި ހޭންފެށުމުން މުޅި އެހިސާބުގައިވާ ދޫނި ސޫފާސޫފިތައް އަޑުން އަޑުނަގައި ހަޅޭލަވަމުން ދިޔައެވެ.\n" ކަލޭ ބުނެބަލަ ކަލެޔަށް ކޮން ފައިދާއެއްވަނީ ތިއިންސާނާއެކު އުޅެގެން؟ އެއީ އާރެއް ބާރެއް ނެތް އިންސާނެއް. އޭނަޔަށް ކަލޭ ސަލާމަތެއް ނުކުރެވޭނެ ކަމެއް ވިޔަސް... " އެހިޔަނި މަޑުމަޑުން ފައިޒަންގެ ގާތަށް އަންނަން ފެށިއެވެ.\n" އަހަރެން އޭނަދެކެވަނީ ލޯބި... ލޯތްބަކީ ކިހާވަރެއްގެ އެއްޗެއްކަން ކަލެޔަށް އެނގޭނީ ކަލެޔަށް މީހަކުދެކެ ލޯބިވެވުމުން.. " ފައިޒަންއަށް ބަލާލެވުނީ އަލައިނާއަށެވެ. މަޑުމަޑުން ދެލޯ ހުޅުވަން މަސައްކަތްކުރަމުން ދިޔަ އަލައިނާ ފެނިފައި ފައިޒަން ތުންތަޅުވާލުމަށްފަހު އަލައިނާގެ މޫނަށް ފުމެލިއެވެ. އެހިސާބުން އަލައިނާގެ ގާތަށް ނިދިއަންނަން ފެށީ ރޭގައި ކަންތައް ވީގޮތަށެވެ.\n" އައާ... ތިހެން އަދި ކޮންމެ ފަހަރަކު ކަންތައް ކުރިޔަސް އޭނަޔަށް ހަޤީގަތް އެނގޭނެ ދުވަހެއް އަންނާނެ.. ބުނަން.. ކަލޭ އޭނަ ރައްކާތެރިކުރަން އަޅާ ކޮންމެ ފިޔަވަޅަކަށް މަ އޭނައަށް އަނިޔާ ދޭން ފިޔަވަޅެއް އަޅާނަން. އެއީ ކަލޭ... އެނބުރި އަންނަންދެން!! " އެހިޔަނި ދިނީ އިންޒާރެކެވެ. އަދި އަލައިނާ އަތުން ވެއްޓިފައި އޮތް ކުޑަ ނަގައި އަލައިނާއާ ދިމާއަށް ހޫރާލިއެވެ. ވަގުތުން ފައިޒަންގެ ދެލޮލުގެ އިޝާރާތުން އެކުޑަ މަޑުކޮށް އެކުޑަ އެކަށް ފިސްފިސް ކޮއްލިއެވެ.\n" ކަލޭ ތިހާ ވަރަށް ކުށެއް ނުކުރާ މީހަކަށް އަނިޔާދޭން ބޭނުންވަނީ ކީއްވެތަ؟ " ފައިޒަން ހަރުކަށި ރާގެއްގައި ސުވާލުކުރިއެވެ. އެހިޔަނި ޖަވާބެއްނުދީ ދުންކޮޅެއް ފަދައިން މައްޗަށް އަރައިގެން ދިޔައެވެ.\n" ތީބާ... އެބަހުރިތަ ޒުވާރި؟ " އަރީބްއަށް ބަކުން ހެދުމަށް ކާކޮޓަރިއަށް އަފްޝާ ވަތް އިރު ރޭގަނޑުގެ ކެއުމަށް ސުޕެގެޓީ ހަދަންވެގެން ފިޔާ ކޮށަން ހުރި ތީބާ ފެނިފައި އަހާލިއެވެ.\n" ހޫމް... ތިތާ ދޮންބެދައްތަ ކައިރީގައި ތިހުރި ކެބިނެޓް މަތީ ބައިގައި އޮންނާނެ ޒުވާރި ބޮނޑިއެއް... " ތީބާ އިޝާރާތްކުރީ އަފްޝާ ކައިރީގައި ހުރި ކެބިނެޓްއަށެވެ.\n" ދޮންބެދައްތައަށް އިނގޭތަ؟ ރޭގައި އަހަރެން ދަންވަރު ފެންބޯން ވެގެން ކޮޓަރީގައި ހުރި ފެންފުޅި ހުސްވެފައި ހުރީމަ ސިޓިންރޫމަށް ނުކުތް އިރު ފެނުނީ ފައިޒަން ލީންގެ ކޮޓަރިއަށް ވަތްތަން. އަހަރެން އޭރު ހުރީ ކާކޮޓަރީގައި. ދެން އަވަހަށް ދުވެފައި ގޮސް އެކޮޓަރިއަށް ވަތް އިރު އެނދުގައި އޮތީ ލީން އެކަނި. ކޮޓަރިއާ ފާޙާނާ ބެލި އިރުވެސް ފައިޒަން ފެންނާކަށް ނެތް. ކުޑަދޮރުން ބޭރަށް ނިކުތްތޯ ބަލަން ކުޑަދޮރު ތަޅުނުލާތޯ ބެލިއިރު ހުރީ ތަޅުވެސް ލައިފައި... ދޮންބެދައްތަ ކީކޭ ބުނަނީ މިކަމާ؟ " ތީބާ ފެން އަންނަމުން ދިޔަ ދެލޯ އަތުގެ އުޅަނބޯށިން ފުހެލިއެވެ.\n" ތިވާނީ ހީވި ގޮތަކަށް ތީބާ... ރޭގަނޑު ތަޅުލާފައި ހުއްޓަ ފައިޒަންއަށް ވަދެވޭތަ؟ އަޙްމަދު ބުނިވިއްޔާ ބޮޑު ދޮރު ތަޅުލާފައި ހުއްޓައި ފައިއަކަށް ނުވަދެވޭނޭ... އޭނަ އަތަކު ތަޅުދަނޑިއެއް ނޯންނާނޭ... " އަފްޝާއަށް އެވާހަކަ ޤަބޫލުކުރާކަށް އެހާ ފަސޭހައެއް ނުވިއެވެ.\n" އެނގެޔޭ ތިކަން.. އެކަމަކު އަހަރެންނަށް ޔަޤީން އެއީ ހީއެއް ނޫންކަން... އަނެއްކަ ލީން..؟ " ތީބާ ހިތަށް އެރި އެއްޗަކުން ދެލޯ ބޮޑުވެގެން ދިޔައެވެ.\n" ޝްޝްޝް... ތިކަހަލަ އެއްޗެއް ކިޔަނިކޮށް ދޮންބެއަށް އަޑުއިވިއްޖެއްޔާ... ދޮންބެދައްތައަށް ޔަޤީން ލީން އެކަހަލަ ކަމެއް ނުކުރާނެކަން... " އަފްޝާ އަވަހަށް އެވާހަކަ އޮއްބާލިއެވެ.\n" ދެން ނޭނގެ... މިހެން ބުނީމައޭ މިހަނދާންވީ ވެސް... ފައިޒަން މިހާރު ވަރަށް ނުކައި. ދޮންބެދައްތަމެން އައި ރޭ ފިޔަވައި އެފަހުން ދުވާލަކު އެންމެ ކެއުމަކުން ފުއްދާލަނީ... އެހީމަ ބުނަނީ ކާހިތްނުވާ ކަމުގައި... އެހެރީ ރޭގައި ފައިޒަންއަށް ބަހައްޓާފައި ހުރި ބަތްކޮޅުވެސް.. " ތީބާ އިޝާރާތްކުރީ މޭޒުމަތީގައި ހުރި ތައްޓަށެވެ.\n" ދޮންބެދައްތައަށްވެސް ތިހެން ހީވިއޭ ކުރިން ދުވަހު.. އަނެއްކަ ފައިޒަން ބަލިވީބާ؟ " އަފްޝާ ޒުވާރި މުގުރަން މިކްސްޗަރަށް އަޅަމުން ދިޔައެވެ.\n" އަޙްމަދު ކައިރީގައި ބުނެފިން އަޅެ ވީގޮތް އަހާލަބަލާށޭ.... ބުނި މިރޭ އަހާނަމޯ... " ތީބާ ކެރެޓް ކޮށަމުން ދިޔައެވެ.\n" އަންނާނަން ލީން ގާތު އަރީއަށް ބަކުން ދޭން ބުނެފައި ސުޕެގެޓީ ހަދަން... " އަފްޝާ އަތްމަތި އަވަސް ކުރަމުން ދިޔައެވެ.\nފައިޒަން އަލައިނާ އެނދުގައި ބާއްވަމުން މޫނަށް ފުމެލިއެވެ. އަދި މަޑުމަޑުން ދުންކޮޅެއްހެން ގެއްލިގެން ދިޔައެވެ. އެމަންޒަރު ނުހަނު ރީތިކޮށް މަޑުމަޑުން ދެލޯ ހުޅުވަމުން ދިޔަ އަލައިނާގެ ދެލޮލުގައި އަޅައިގަތެވެ. ވަގުތުން މީހާގެ ދެލޯ ބޮޑުވެގެން ދިޔައެވެ.\nޝާލީ January 12, 2021\nތިހެން އުޅެންޏާ ބަސްޓް ވާނެ ފައި😂😂😯\nLeaveaReply to ޝާލީ X


Viheumuge thereygai zuvaan anhenaku maruvejje | Mihaaru\nވިހެއުމުގެ ތެރޭގައި ޒުވާން އަންހެނަކު މަރުވެއްޖެ\nސަލްމާ: އަލަތު ދަރިފުޅު ވިހެއުމަށް ފަހު އޭނާ މިއަދު ވަނީ މަރުވެފައި\n03 ފެބުރުއަރީ 2021 - 20:05\nއާއިލާއިން ބުނިގޮތުގައި، އުމުރުން 25 އަހަރުގެ ސަލްމާ ނަސީރާއި އޭނާގެ ފިރިިމީހާ ދިޔައީ، އަލަތު ދަރިފުޅަށް ވަރަށް ބޮޑަށް ތައްޔާރުވަމުންނެވެ. ކޮޓަރި ރީތިކޮށް، ތަކެތި ހޯދައި، ގިނަ އުއްމީދުތަކެއް ދަރިފުޅާ މެދު ކުރި އެވެ. ހާއްސަކޮށް، ކައިވެންޏަށް ދެ އަހަރު ފަހުން، ދަރިއަކު ލިބޭތީ ސަލްމާ ހުރީ ވަރަށް ބޮޑަށް އުފާވެފަ އެވެ.\nއެކަމަކު، ރާއްޖޭގައި މިހާރު ވަރަށް މަދުން ނޫނީ ދިމާނުވާ ފަދަ ހާލަތެއްގައި، ވިހެއުމުގެ ތެރޭގައި ސަލްމާ މިއަދު ވަނީ މަރުވެފަ އެވެ. ފިރިހެން ދަރިފުޅު ވިހޭތާ ދެ ގަޑިއިރު ފަހުން، މިއަދު މެންދުރު ސަލްމާ މަރުވީ، އޭނާ ވިއްސި އޭޑީކޭ އިން ބުނިގޮތުގައި، ލޭ މަނާނުވެގެންނެވެ.\nތުއްތު ދަރިފުޅުގެ ހާލު ރަނގަޅެވެ. އެކަމަކު ސަލްމާގެ ކުއްލި ވަކިވުމާ ގުޅިގެން އާއިލާ އަށް ލިބިފައިވަނީ ހިތާމަ އާއި ކުއްލި ސިހުމެކެވެ.\nއާއިލާއިން ބުނިގޮތުގައި ސަލްމާ މަރުވިކަން އޭނާގެ ފިރިމީހާ އަށް އަދިވެސް ގަބޫލެއް ނުކުރެވެ އެވެ.\n"ޝޮކެއްގައި އަދިވެސް އޭނާ ހުރީ. އަނެއްހެން ވާހަކަ ވެސް ނުދައްކާ،" ގއ. މާމެންދޫ ޒުވާނާގެ އާއިލާގެ މީހަކު ބުންޏެވެ.\nއޭނާ ބުނިގޮތުގައި ކައިވެންޏަށް ދެ އަހަރު ވީ ތަނުން، ސަލްމާ ބަނޑުބޮޑުވި އިރު އެއްވެސް ސިއްހީ މައްސަލައެއް ނުޖެހެ އެވެ. ވިހެއުމާ ހަމައަށް ވެސް އޭނާގެ ހާލު ރަނގަޅެވެ. އާއިލާ މީހުން، އެ ދެމަފިރިން ސިފަކުރީ ވަރަށް ލޯބިން އުޅުނު ބައެއްގެ ގޮތުގަ އެވެ. އެހެންވެ، ތުއްތު ދަރިފުޅާއި ފިރިމީހާ އަދި އާއިލާ ދޫކޮށް، ކުއްލި ގޮތަކަށް ސަލްމާ މަރުވުމަކީ އެންމެންނަށް ވެސް ލިބުނު ބޮޑު ހިތާމައެކެވެ.\nއެ ދެމަފިރިން މާލޭގައި ދިރިއުޅުނު ނަމަވެސް، ސަލްމާގެ އާއިލާ އުޅެނީ ރަށުގަ އެވެ. ދަރިފުޅުގެ މަރުގެ ހަބަރާ އެކު އޭނާގެ ބައްޕަ އާއި އާއިލާގެ އެހެން މީހުން މިހާރު ވަނީ މާލެ އައިސްފަ އެވެ. ސަލްމާގެ ޖަނާޒާ އޮންނާނީ މިރޭ 10:00 ގައި އާ ސަހަރާގަ އެވެ.\nސަލްމާއާ ގާތް ގުޅުމެއް އޮންނަ އާއިލާގެ މީހަކު ބުނިގޮތުގައި ދަރިފުޅާ މެދު ގިނަ އުއްމީދުތަކެއްކޮށް، އެ ދަރިފުޅު އުރާލުމުގެ އުފާ ވެސް ނުލިބި، މަންމަ ވަކިވެގެން ދިޔުމަކީ ވަރަށް ބޮޑު ހިތްދަތި ކަމެކެވެ.\n"ވަރަށް އަވަހަށް ދަރިފުޅު ފެންނާނޭ ކިޔައި ވަރަށް އެކްސައިޓްވެގެން އޭނާ މި ފަހުން އުޅުނީ. އެކަމަކު ދަރިފުޅު އުރާ ވެސް ނުލެވި އޭނާ އެ ދިޔައީ،" އާއިލާގެ މީހާ ކިޔައިދިނެވެ.\n"ދަރިފުޅު ފެންނައިރަށް ހަމަ އެހެން ހިތަށްއަރަނީ."\nވިހެއުމުގެ ތެރޭގައި މައިން މަރުވުމަކީ ރާއްޖޭގައި މިހާރު ވަރަށް މަދުން ދިމާވާ ކަމެކެވެ.\nއޭޑީކޭގައި މި ހާދިސާ ދިމާވި ގޮތް އެ ހޮސްޕިޓަލުން މިހާރު އަންނަނީ ތަހުގީގު ކުރަމުންނެވެ.\nސިއްހަތު އޭޑީކޭ ހޮސްޕިޓަލް މަރު\n36 ކޮމެންޓް, 392 ރިއެކްޝަންސް\nއޭޑީކޭ އަކުން ނުކުރާނެ މިކަމެއް ތަހުގީގެއް. ދުވަސް ކޮޅެއް ފަހުން ހޮސްޕިޓަލްގެ އިހުމާލެއް ނުވާކަމަށް ބުނެފަ ބަޔާނެއް ނެރެލީމަ ނިމުނީ އެ.\nމައްޔިތާއަށް ސުވަރުގޭގެ ދާއިމީ ނިޢުމަތް މިންވަރުކުރައްވާށިއެވެ. ޢާއިލާއަށް ކެތްތެރިކަން ދެއްވާށި އާމީން. ތިޔަ އޭޑީކޭ ވަރަށް ބޮޑަށް ކަން ކަން އޮޅުވާލާތަނެއް ޚާއްސަކޮށް ތިޔަ ތަނުގެ ވެރިޔާ. މަގޭ ދަރިޔަކު ނިޔާވެގެން ވެސ ހެދީ ހުސް ދޮގު އެކަމަކު މައްސަލަ ބަލައި އޭޑީކޭގެ އިހުމާލުކަމުގައި ނިންމީ އޭރުގެ ސިފައިންގެއިން. ނާޝިދު މަށައް ކުރި އާދޭސް ފަހުން އޭނާ ހަނދާން ނެތުނު.\nވިހެއުމުގައި މަރުވުމަކީ ޝަހީދު ވުމުގެ މަޤާމު ލިބޭ ކަމެއް ކަމުގައި އެނގިފައިވޭ. ޔާ ﷲ. ސަލްމާ އަށް މި ދަރަޖަދެއްވާ، އޭނާ ގެ މަޤާމު މަތިކުރައްވާ، އޭނާއަށް ސުވަރުގޭގެ އެއްމެ މަތިވެރި ދަރަޖަ ދެއްވާންދޭވެ. އަދި ސަލްމާ ގެ އާއިލާ އަށް ކެއްތެރިކަން ދެއްވާންދޭވެ.\nއައިޖީއެމްއެޗް ހަމަ އެއްމެ ރަނގަޅީ ވިހެއުމަށް އަދި ބޭބީ އަށް ވެސް..3 ކުދިން ވިހެއި އިރު 2ވަނަ ދަރިފުޅު ވިހެއީ އޭޑީކޭ އިން..ވަރަށް ހިތި ތަޖުރިބާއެއް އެއީ..އަދިވެސް އެ ހިތާމަ އަޅުގަނޑު މި ކުރަނީ..\nރާއްޖޭގައި ނިސްބަތުން މާބަނޑު އަންހެނުން އެންމެގިނައިން ނިޔާވަނީ އޭޑީކޭގައި . މިއީ ބަލަންޖެހޭ ކަމެއް\nލޭމަނާ ނުވެގެންނޭ؟ .. މަގުމައްޗަށް ވިހަން ދޫކޮށްލުމެކޭ ތަފާތަކީ ކޮބައި.\nމައްސަލަ ބަލާ ނިމޭރު އޭޑީކޭގެ އެއްވެސް އިހުމާލެއް ނޯންނާނެ. ދުވަހަކުވެސް ހޮސްޕިޓަލް އެއްގެ އިހުމާލުން ކަމެއް ގޯސްކޮށް ދިޔަކަމަކަށް ނުވޭ.\nތިންވަނަ ދުނިޔޭގެ، ތަހުޒީބު ނުވާ ރަށެއް ވީމަ އެހެން ވީ.\nމިއޮއްފަދަ ޒަމާނުގަ ވިހައިފަ ލޭމަނާ ނުވެގެން އަންހެނުން މަރުވޭތަ ތިކަމުގައި ވިއްސި ޑޮކްޓަރުގެ އިހުމާލެއް ވާނެކަން ޔަގީން\nވިހެއުމުގެ ތެރޭގައި ލޭފެެބުން ކޮންޓްރޯލް ކޮށްދޭ އިންޖެކްޝަންއެއް ލިބެން ހުންނައިރު އެއިންޖެކްޝަން ސިއްޙީ ދާއިރާއިން ނުހޯދަނީ ކީއްވެތޯ؟


Kanganage haalaa medhu aditya kanboduvun faalhu kohfi\nކަންގަނާގެ ހާލާއި މެދު އަދިތްޔާ ކަންބޮޑުވުން ފާޅުކޮށްފި\nކަންގަނާ އަކީ ކޮންމެ މީހަކާއި ދިމާއަށްވެސް ބުނަން ބޭނުންވާ ވާހަކައެއް ފާޅުކަން ބޮޑު ގޮތެއްގައި ބުނަމުންދާ ތަރިއެކެވެ. އޭނާއަކީ ފިލްމީ ދާއިރާގައި ލިބިފައިވާ މަޝްހޫރުކަމާއި ސަމާލުކަން އާންމު ދިރިއުޅުމުގައިވެސް ލިބިފައިވާ ތަރިއެކެވެ. ދާދި ފަހުން ކަންގަނާވަނީ އޭނަގެ ފުރަތަމަ ލޯބިވެރިޔާ އަދިތްޔާ ޕަންޗޯޅީ އިން ފެށިގެން ރިތިކް ގެ ވާހަކަތައް ވެސް މީޑިއާ ގައި ހިއްސާކޮށްފައެވެ.\nއަދިތްޔާ އާއި ބެހޭ ގޮތުން ކަންގަނާ ދެއްކާފައިވާ ވާހަކަތައް އަދިތްޔާ ދޮގުކޮށްފައި ނުވި ނަމަވެސް އޭނާ މިވަނީ ކަންގަނާ އާއި މެދު ކަނބޮޑުވުން ފާޅުކޮށް ވާހަކަދައްކާފައެވެ. "އަހަރެން މިހާރު ކަންގަނާ ދެކެ ބިރުގަނޭ. މީހަކު އެފަދަ ވާހަކަތަކެއް ދައްކަމުންދަ ނަމަ އޭނާގެ ހާލަތު ވަރަށް ރަގަޅަށް ދައްކައިދޭ. އަހަރެން ކަންގަނާގެ ހާލާއި މެދު ކަންބޮޑުވަން." މީގެ އިތުރުން އަދިތްޔާ ބުނެފައިވަނީ ބައެއް ތަރިން މީހުންގެ ސަމާލުކަން ހޯދުމުގެ ބޭނުމުގައިވެސް މިފަދަ ވާހަކަތައް ދައްކަމުންދާކަމަށެވެ. އަދި މި މައްސަލައިގައި ރަގަޅު މީހަކު ވަގުތާއި އެކު އެގިގެންދާނެކަމަށް އަދިތްޔާ ވަނީ ބުނެފައެވެ.\nއަދިތްޔާ އާއި ބެހޭ ގޮތުން ރަޖިތް ޝަރްމާގެ އާޕްކީ އަދާލަތުގައި ކަންގަނާ ބުނެފައިވަނީ އޭނާ އެޕާޓްމެންޓެއްގައި ބަންދުކޮށްގެން އަދިތްޔާ ގެންގުޅެފައިވާ ކަމަށެވެ. 2006 ވަނަ ކަންގަނާގެ ގޭންގްސްޓާ ރިލީޒްވި ދުވަސްވަރު އަދިތްޔާ އޭނާއަށް ވަރަށް އަނިޔާކޮށްފައިވާކަމަށާއި އެއްވެސް އެކުވެރިއަކާ ބައްދަލުވިޔަ ދީފައިނުވާކަމަށް ކަންގަނާވަނީ ބުނެފައެވެ.


Bezema aai Real hiyyvaru gadha namaves furathama match City ah - One Online\nސިޓީއަށް ރޭގެ މެޗުގައި ތިންވަނަ ގޯލު ޖަހައިދިން ފޮޑެން އުފާފާޅުކުރަނީ --- ފޮޓޯ/ ސިޓީ ޓްވިޓާ\nޔުއެފާ ޗެމްޕިއަންސް ލީގުގެ ސެމީ ފައިނަލްގެ ފުރަތަމަ މެޗުގެ، ފުރަތަމަ ލެގުގައި މެންޗެސްޓާ ސިޓީން އަމިއްލަ ދަނޑުގައި ރެއާލް މެޑްރިޑް ބަލިކޮށްފިއެވެ.\nރޭ ކުޅުނު ފޯރިގަދަ މެޗުގައި ސިޓީން ރެއާލް ބަލިކުރީ 4-3 ގެ ނަތީޖާއަކުންނެވެ. ރޭގެ މެޗުގައި ގިނަ ގޯލުތަކެއް ފެނިގެން ދިޔަ އިރު، ގޯލުތައްވެސް ތަފާތެވެ. މެޗު ޕްރެޝަރު ބޮޑުކޮށް ފެނުނު އިރު، ޗެމްޕިއަންސް ލީގުގެ ސެމީ ފައިނަލެއްގެ ޖަޒުބާތު މެޗުގައި ފުރިހަމައަށް ފެނިގެން ދިޔައެވެ.\nރޭގެ މެޗުގެ ދެށިގެން ދެމިނެޓުވެސް ނުވަނީސް ސިޓީން ލީޑު ނެގިއެވެ. އަރިމަތިން ރިޔާދު މަހަރޭޒް އޭރިއާ ތެރެއަށް ހިއްލައިލަދިން ބޯޅަ ބޮލުން ގޯލަށް ޖަހައި ލީޑު ނަގައިދިނީ ކެވިން ޑިބްރޭނާއެވެ. ޑިބްރޭނާގެ އެ ގޯލަކީ ޗެމްޕިއަންސް ލީގުގެ ސެމީ ފައިނަލް މެޗެއްގައި މިހާތަނަށް ފެނުނު އެންމެ އަވަސް ގޯލެވެ.\nއެ ގޯލާއެކު ވަރުގަދަކޮށް ފެށި ސިޓީން މެޗުގެ ކުރީކޮޅުގައި އެޓޭކަކަށްފަހު އެޓޭކެއް ކުރިއެވެ. ރެއާލްގެ ޑިފެންސަށް އޮބި ނޯވެގެން ގޮސް، މެޗުގެ 11 ވަނަ މިނެޓުގައި ސިޓީން ލީޑު ފުޅާވެސް ކުރިއެވެ. އެއީ ޑިބްރޭނާ ނެގި ހުރަހަކުން ގަބްރިއެލް ޖީސަސް ޖެހި ގޯލެކެވެ. ޖީސަސް އެ ގޯލު ޖެހީ ޑޭވިޑް އަލާބާ ފައިގައި ޖެހި ވެއްޓުނު ބޯޅައެއް ހޯދައިގެންނެވެ.\nއެ ދެގޯލަށް ފަހުވެސް ދެން ލީޑު އިތުރަށް ފުޅާކުރަން ފަހި ފުރުސަތުތައް ލިބުނީ ސިޓީއަށެވެ. މަހަރޭޒް އާއި ފިލް ފޮޑެންގެ ހަމަލާތައް ނާކާމިޔާބުވި އިރު، އެ ހަމަލާތައް ނާކާމިޔާބުވުމުން ސިޓީ ކޯޗު ޕެޕް ގާޑިއޯލާ ފެނުނީ ހިތްހަމަ ނުޖެހިފައި ހުރި ތަނެވެ. އެ ފުރުސަތުތަކުގެ ބޭނުން ހިފަން މުހިއްމުވެފައި ސިޓީއަށް އޮތް އިރު، ރަނގަޅު ފުރުސަތުތައް ބޭކާރު ކޮށްލުމުގެ ނަތީޖާވެސް ގޯހެވެ.\nރެއާލްގެ ކެޕްޓަން ކަރިމް ބެންޒެމާގެ ނުރައްކާ މެޗުގެ 33 ވަނަ މިނެޓުގައި އޭނާ ސާބިތު ކޮށްދިނެވެ. ފާލަންޑް މެންޑީ ނެގި ހުރަހެއް، އޭރިއާ ތެރޭގައި ހުރެ ހިއްގައިމުކޮށް ނިންމާލައި، ބެންޒެމާ ރެއާލްއަށް އުންމީދު ހޯދައިދިނެވެ. ރެއާލް ސެމީއަށް ކުރި ދަތުރުގައި ޕީއެސްޖީ އާއި ޗެލްސީ ކޮޅަށްވެސް ހެޓްރިކް ހެދި ބެންޒެމާ ސީޒަންގައި ޖެހި ގޯލުގެ އަދަދު 40 އަށް އެރުވި އިރު، އެ ގޯލަކީ ޗެމްޕިއަންސް ލީގުގެ މި ސީޒަންގައި ޖެހި 12 ވަނަ ގޯލެވެ.\nދެ ވަނަ ހާފްގެ ކުރީކޮޅުގައިވެސް ފުރަތަމަ ރަނުގެ ފުރުސަތު ލިބުނީ ސިޓީއަށެވެ. މަހަރޭޒްގެ ހަމަލާއެއް ދަނޑިއަށް އަމާޒުވި އިރު، ރީބައުންސްގައި ފޮޑެން ޖެހި ބޯޅަ ގޯލު ރޮނގުމަތިން ކަހަލަ ގޮތަކަށް މަތަކުރީ ޑެނީ ކަވާހާލް އެވެ. އެ ފުރުސަތު ނާކާމިޔާބުވި ނަމަވެސް، މެޗުގެ 50 ވަނަ މިނެޓުގައި ސިޓީން ވަނީ ތިން ވަނަ ގޯލެއް ޖަހައިފައެވެ. އެއީ ބަދަލަކަށް ނުކުތް ސިޓީގެ ކެޕްޓަން ފެނާންޑީނިއޯ ނެގި ހުރަހަކުން ފޮޑެން ބޮލުން ޖެހި ގޯލެކެވެ.\nދެވަނަ ފަހަރަށް ދެގޯލުގެ ލީޑެއް ނަގައި ސިޓީން ކުޅުން މަޑުޖައްސާލި ނަމަވެސް ރެއާލްގެ ހިތްވަރު ބައްޔެއް ނުވިއެވެ. ސިޓީގެ ތިންވަނަ ގޯލަށް ދެމިނެޓުވެސް ނުވަނީސް ވިނީޝިއުސް ޖޫނިއާގެ ޖާދޫވީ "ސޯލޯ" ގޯލެއް ފެނިގެން ދިޔައެވެ. އަމިއްލަ ހާފުގެ މެދެއްހައި ހިސާބުން ފެނާންޑީނިއޯ ކައިރިން ހިތްގައިމު ގޮތަކަށް ނައްޓާލުމަށްފަހު، އެ ބޯޅަ ހިފައިގެން ބާރު ދުވެލީގައި ސިޓީ އޭރިއާ ތެރެއަށް ވަދެ ބޯޅަ ނިންމާލީ ސީދާ ގޯލުގެ ތިރީ ކަނަށެވެ.\nރެއާލްއިން ކައުންޓާގައި ގޯލުތައް ޖަހަމުން ދިޔަ އިރު، ސިޓީ ދިޔައީ ޕާސްގިނަކޮށް އެޓީމުގެ ކުޅުމުގައި މެޗު ކޮންޓްރޯލް ކުރަމުންނެވެ. އެޓީމުގެ ހަތަރު ވަނަ ގޯލުގެ މެޗުގެ 73 ވަަނަ މިނިޓްގައި ފެނިގެން ދިޔަ އިރު، އެ ގޯލަކީ ބެނާޑޯ ސިލްވާގެ ހިތްގައިމު ގޯލެކެވެ. ރެފްރީ ދިން ޕްލޭ އޮންއެއްގެ ފައިދާ ނަގައި، ރެއާލް ކޮޅަށް ބަނާޑޯ ޖެހި ހިތްގައިމު ގޯލު ވެގެން ދިޔައީ ސަޕްރައިޒިން ގޯލަކަށެވެ.\nދެންވެސް ފެނުނީ އުންމީދު ކަނޑާނުލައި ކުޅުނު ރެއާލްގެ ހިތްވަރެވެ. ކުރިއަށް ޖެހި އިތުރު ގޯލަކަށް ބުރަކޮށް މަސައްކަތްކުރި ރެއާލްއަށް 81 ވަނަ މިނެޓުގައި ޕެނަލްޓީއެއް ލިބުނެވެ. ރެއާލަށް ލިބުނު ޕެނަލްޓީއަކީ ސިޓީގެ އޭރިއާ ތެރެއިން ޑިފެންޑަރު އެމްރެކް ލަޕޯޓް އަތުގައި ބޯޅައިން ޖެހުމުން ދިން ޕެނަލްޓީއެކެވެ. ޕެނަލްޓީ ޖަހަން ނުކުތީ މިދިޔަ ހަފުތާ ލީގު މެޗުގައި ދެ ޕެނަލްޓީ ނާކާމިޔާބު ކޮށްލި ބެންޒެމާއެވެ. ހީކުރި ގޮތާއި ހިލާފަށް އެ ޕްރެޝަރުގެ ކަންފުޅެއްވެސް ނެތެވެ. ސިޓީގެ ގޯލްކީޕަރު ބޯ މަތިން ބެންޒެމާ ޖެހީ "ޕެނަންކާ" ޕެނަލްޓީއެކެވެ. ބެންޒެމާ މި ސީޒަންގެ ޗެމްޕިއަންސް ލީގުގައި ޖެހި ގޯލުގެ އަދަދު 13 އަށް އެރުވިއެވެ. އޭނާއަކީ މިވަގުތު ޗެމްޕިއަންސް ލީގުގެ ޓޮޕް ސްކޯރާއެވެ.\nޗެމްޕިއަންސް ލީގުގެ ސެމީ ފައިނަލް ދެ ވަނަ މެޗުގެ ފުރަތަމަ ލެގުގައި މާދަމާރޭ ލިވަޕޫލުން ނުކުންނާނީ ވިލަރެއާލާ ދެކޮޅަށެވެ. އެ މެޗު އޮންނާނީ އެންފީލްޑްގައެވެ. ސިޓީއާއި ރެއާލް ކުޅޭ ދެވަނަ ލެގު ސަންތިއޭގޯ ބާނަބޭއޫގައި އޮންނާނީ ހަތަރެއް މާޗު ވާ ބުދަ ދުވަހުގެ ރޭގައެވެ.